text:
kmc0178
| 2020-2-14 | 11,296
攰嘅時候就個個都有㗎啦,溫左咁多個鐘,都會覺得悶.咁但係點樣先可以令到自己繼續捱落去呢?今次 AfterSchool 就搵嚟 @dsefreegiveaway 話你知一啲小貼士同埋有咩可以變成你嘅溫書嘅動力,令你繼續努力備戰!
Credit: unsplash @XPS
溫書嘅時候唔好望電話,知你班人唔會做到,一定會忍唔住偷睇電話.所以最直接嘅解決方法就係唔好帶電話去自修室!即使帶咗都一定要熄機然後擺落袋最入嗰格.
最好可以去啲遠少少嘅自修室溫書,雖然車程會長啲,但係你唔會時時刻刻都諗住返屋企或者出去食野.個人推薦洪水橋圖書館嘅自修室,調景嶺圖書館自修室,呢啲自修室全部嘅設備都好靚同好新淨.
但係盡量唔好去啲旺區嘅自修室,例如旺角花園街圖書館自修室,因為你溫溫下書就會想落去行;屋企附近嘅自修室都唔好成日去,因為我自己就成日覺得不如返屋企溫,但係返到屋企就唔會溫.
有時候我哋都無可避免地要用電話,例如係搭車嘅時候,你唔會咁得閒攞晒成本書出嚟慢慢溫,又或者攞份pastpaper出嚟做,因為咁樣好唔方便.所以最好嘅方法就係用電話溫書,例如事先將一啲練習影低佢,係搭車嘅時候睇.
又或者同同學或者朋友喺WhatsApp入邊互相問問題,例如互相問吓字訓,出吓MC咁樣.咁樣你一打開WhatsApp想同人傾計嘅時候,你就會見到朋友問你嘅學術問題,而唔係同人吹水嘅記錄.
(各位都可以考慮喺AfterSchool嘅問答社區
問下同學仔唔同嘅問題架~)
Credit: unsplash @craftedbygc
講到點迫自己溫書,其實我覺得每個人溫書嘅動力都唔同.但係我都想同大家分享下究竟係我準備公開試嘅時候,有啲乜嘢動力去迫使我溫書.
我覺得第一就係興趣,雖然呢個原因真係好廢,但係如果你鍾意嗰一科嘅話,你真係會為咗個科仆心仆命,付出好多好多嘅時間去溫.
就例如我真係好鍾意經濟科,所以我除咗去做past paper之外,我更加會自己出卷,亦都會睇一啲A-Level嘅教科書,因為我知道我學DSE嘅嘢已經唔夠,同埋DSE嘅嘢好多都係錯嘅,所以為咗追求更正確嘅知識,我就會去睇更深嘅教科書,從而去加深我對唔同概念的理解.
當然有啲科目我自己冇咁大興趣,例如我自己對Bio同埋Chem本身係冇咁大嘅興趣,因為我其實鍾意歷史啊,中史呢啲文史類嘅課,但中三嗰時就揀咗Science讀,所以我本身Science嘅成績同埋對science嘅興趣都唔大高.
所以,其實我依兩科真係冇乜興趣去逼我讀,所以其實係中四五嘅時候,我呢兩科嘅成績都唔係特別好.去到中六,我就成日都抱住一個心態,就係其實我讀Chem同埋讀Bio都係最近去到中六嘅啫,我人生之後就唔會再接觸atoms啊,循環系統之類嘅嘢,所以何不喺一刻讀好啲,盡量增廣自己見聞呢?
即使我對呢啲科目冇乜興趣都好,我本着一個知多啲就好嘅心態呢讀,盡量希望係自己唔再想掂呢兩科嘅之前學多少少,當俾個機會自己去學多少少野.可以,去到最後,我覺得唔好抗拒某一個科目先係最重要嘅,如果你一抗拒嘅話,你見到佢都唔想讀嘅話,你根本就唔會有心機讀書.所以每次讀書嘅時候,可以抱住一個心態,就係讀埋呢半年啦,我一世都唔會再見到佢㗎啦!
其實我唔知大家嘅讀書嘅動力係啲咩,我諗好多人都係話想入大學.但其實對我來講,讀書嘅目的從來都唔係為咗入大學,或者推動我努力讀書嘅動力唔係為咗話入某一啲嘅科目.
其實,我一開始並冇諗過自己會考得咁高分,我想讀嘅科目亦都唔需要咁高分,我原本只係諗住考得一次就盡力啦嘅心態去考.
同埋我當考試只係一場遊戲,由細到大我都好鍾意爭贏,凡事都要做第一,如果輸咗嘅話會覺得好冇面,所以我係唔想衰比人哋睇,尤其是我自己喺校內嘅成績都唔差,例如係通識,經濟科成日都係考頭一二名,如果自己喺校內考得咁好,出到去有冇5**我話,我會對唔住自己囉!我亦都會唔敢面對自己,比賽最後依兩科都考都5**,等我唔使跳樓!
而且,我覺得好勝心都係一個推動人讀書幾重要嘅因素,如果你本身個科考得好,你唔會想你自己第一第二名俾人搶走,所以你就會更加之努力讀,我以為係你考得好之後,你會越嚟越想讀.當然,我都曾經試過考得差,例如喺某啲嘅通識卷攞唔到好高分,果幾次真係非常之sad,所以係每次有啲咁嘅經歷之後,我都會更加之努力讀,同埋佢問個老師點解我攞唔到高分.呢個係我一個給大嘅讀書動力.
唔知 @dsefreegiveaway 嘅溫書貼士有無幫到你呢?有動力但係溫書嘅時候都仲係好眼訓?!唔緊要等小編教你點樣 HACK YOUR BODY
啦!


c: text/html

text:
移咗民,小朋友返學同住屋都叫做有所著落,不過終究要面對一個好現實既問題 – 搵食.
一講移民,可能好多人既第一個反應係:「我去到做咩呀?」.再仔細啲去breakdown呢句說話:
- 去到外國我有無得做返我本行㗎?
- 去到外國我搵唔搵得返宜家咁多錢㗎?
- 去到外國我係咪要降職,什至重新黎過㗎?
- 如果搵唔到本業,我係咪要乜都做㗎?
- 就算我乜都肯做,有無肯人請我地呢啲新移民㗎?
當任何人處於comfort zone或者所謂既「收成期」,然後再望下上面一堆未知過未知既問題,答案真係呼之欲出:梗係唔走啦,去到外國食風咩.
講真,喺我離開香港果時,我對以上問題既答案係無乜掌握.唯一我可以肯定既係呢堆問題係唔會有”model answer”.無人可以話你知:「放心啦,一定搵得返㗎」,亦無人可以同你講:「你去到一定係洗碗啦」.想搵出答案的話,唯有自己去親身尋找.
學戴志偉(足球小將)話齋:「答案,就在球場上」(讀得書少啲quote喺咁上下……).唔落場,永遠唔知結局係點樣.
姑且講下我既落場經歷.
離開香港既時候,我好幸運有帶住少少freelance既工作過黎加拿大,所以一下子不至於無野做無收入.雖然黎到加拿大仲可以同香港繼續做freelance係好理想,但呢個工作模式一樣有佢既限制.首先,好多呢度公司既benefits,例如成屋人既保險,我如果唔搵份工,我係享受唔到.而且我越唔投入工作巿場,我越老就越難了.萬一香港既工作斷咗咁到時點算?所以喺加拿大搵一份工作,始終係一個長遠目標.
返返頭先移民後搵工既第一個問題:去到外國我有無得做返我本行㗎?就我個case,好好彩係有既.我上網睇LinkedIn,Indeed同Glassdoor,其實都搵到同我行業相關既職位.先唔講職位人工高低又或者係唔係exactly同以前做既野一樣,但起碼我知道有機會唔駛轉行.
我開始寫求職信.發現自己自畢業以來都好耐無寫過求職信了,因為以前喺香港,幾乎啲headhunt都係喺LinkedIn度直接搵我.但呢度其中一樣唔同既地方係份份工都幾乎要求你寫求職信,每份工都要執下封信同CV去match份工既需求,所以想懶啲都唔得.
唔覺唔覺寄咗十份工,無乜聲氣.有聲氣果啲就係email禮貌地同你講覺得你不適合.覺得慌之餘,又覺得自己拎住十幾年既經驗都無人問津,多多少少有啲泄氣.尤其係當覺得自己已經係申請緊以前自己下屬個role都依然不得要領,就越來越著急.
身邊既親友有人同我講,你唔係無經驗,不過喺無加拿大既經驗,而呢樣野喺呢度好重要.心裏明白之餘,又有啲唔忿氣:加拿大既經驗同香港既經驗真係差咁多嗎?以前都叫做喺啲international既公司度做呀.再者…..你地唔請我,我點累積我既加拿大經驗呀?
唔忿氣還忿氣,但現實始終係現實.於是,我開始搵啲再少經驗既工,什至係好入門既junior role,覺得只要做得返本行而喺呢度入到行,都無乜所謂了. 事實上,我終於收到第一個回應:「我地呢個role係差不多請fresh grad既,你係咪真係打算黎做?」
我亦開始試下搵一啲少少唔關事既工,例如去教書.諗住以前都有教過下啲夜校同去大學度做過下talk,可以掹下車邊.
不過,依然無乜聲氣.
正當我信心相當動搖之時,忽然有一個HR喺LinkedIn聯絡我:我地有一個role,覺得你幾適合.你有無興趣同我地傾下?
一睇之下,我發現份工既性質同我以前幾乎算係一樣了.我爭啲想答佢:我lur飯應啦.話時話…”Lur”字係咪英文黎? 或者我應該答佢”I am rice-lurring to tell you I am interested”.
(待續)

robotstxt: allowed

filter: keep


text:
最近有好多朋友問我關於安裝冷氣機嘅問題,出現最多嘅就係“點樣揀冷氣?”有部分人會認為製冷量越大就越好,所以就偏向匹數較大嘅冷氣,相反為咗節省成本嘅人就唔理空間大細,選擇安裝相對耗能較低嘅冷氣.
其實呢兩種方式都存在弊端,今日功師傅就同大家分享一下如何選購合適嘅冷氣.
第一步就係要確定安裝嘅位置大小,即係當呢個空間密閉後實際面積有幾大.
一般情況下,可以參照下面呢個表格選擇合適嘅冷氣
「匹」,相信好多人都知道係冷氣機嘅冷量單位,匹數越大,其消耗電力亦會越大.所以,對應翻實際面積從而選擇合適嘅冷氣機匹數,非常重要.
另外有一點要特別提醒,如果安裝冷氣嘅空間包含開放式廚房,選擇冷氣嘅時候就要相應地加大半匹.
講到呢度,介紹一下市面上比較常見嘅幾種冷氣機類型.
窗口式冷氣機
所有冷氣機元件都收藏喺機殼內,當窗口式冷氣機開機後,會聽到壓縮機運轉嘅聲.
分體式冷氣機
通常分體式冷氣機就會比較靜,因為壓縮機喺室外,同室內的送風位置分開咗,而舊式分體式冷機機裏,壓縮機只會全速運行或停止運行.
變頻分體式冷氣機
新一代嘅分體式冷氣機最大變化係壓縮機進化成為變頻壓縮機,冷氣運作期間會保持及鎖定速度,當室內溫度下降,壓縮機就會相應減慢運行速度,大大減少所需能源.
上精英師傅官方網站,除咗可以買到上述三種類型冷氣機之外,仲可以預約時間,由專業嘅師傅上門安裝,買新機包保養,而家多款熱門型號仲做緊特價,手快有手慢冇,歡迎致電/WhatsApp 6628 4865!


text:
呢一個月,每個星期都收到好多後生仔問政治庇護點搞,就黎721成個連登都係度話實會有事,咁發完夢後即時去台灣/德國過下人世又有無得諗?個現實係——有得諗,如果你係黃之鋒.
「政治庇護」呢件事嘅概念其實好簡單,即係你做完一樣野之後,政府決定告你一鑊,而呢個控罪用嘅罪名係明顯有政治目的,又或者明顯係政治上嘅逼害.又咁啱有一個國家覺得你生活嘅地方個法庭信唔過,又或者你有地方勢力嘅幫助.咁就會批出一個政治庇護. 問題就係,你要點證明你俾人政治迫害呢?
答案好簡單,首先你要有一條罪名.
七一之後走咗嘅嗰一批,你覺得佢哋可以留喺外國幾耐?
好多人發完夢之後即刻離開香港,呢件事唔係咩秘密,呢大部份人當然有佢嘅方法係海外生活,甚至可以申請讀書/做嘢,曲線離開呢個香港.正如大劉唔洗理佢係澳門犯左咩事,可以繼續喺香港快樂生活.
但老老豆豆,有幾多個人真係可以好似大劉咁? 走得去外國,讀書要一筆錢,打工都要有較好嘅收入先可以拎到工作簽證. 例如台灣要有接近50,000台幣嘅月薪先可以留低,呢個人工已經接近一個當地大學講師嘅月薪,大部份人仲係搵緊兩三萬蚊台幣嗰陣時.一個香港嘅人,你憑咩值得一份五萬蚊台幣嘅工作呢?你估時代力量/民進黨會唔會出五萬蚊請你?
所以最終都係要去申請政治庇護.
俾你去到移民局陳情,每個地方都要問你點樣被政治迫害.你又冇俾人拘捕過,政府又冇公開通緝你.就算你話你參與過大規模衝擊要離開,人哋都會問「咁政府有冇迫害你丫?」 如果根本連拘捕都冇,就要靠你嘅過往光環,例如你喺立法會入面露自己個樣出嚟,又或者你露面兼出名地參與過好多嘅社會運動,令人哋相信香港政府有理由的逼害你,或者你仲會有一絲機會.
簡單啲來講,呢篇文就係要話比幻想衝擊原有的政治庇護嘅朋友聽,呢個世界唔係咁容易.唔好預咗有人幫你所以去衝,你衝完可以係冇人幫㗎,你衝完可能都係要的負上刑事責任.如果你預咗坐監然後決心用行動去公民抗命,我敬佩你.但如果你以為有人幫唔洗驚而去衝擊,你諗得一切太輕易.
先唔好計你去流亡要付上幾多精神上嘅代價,可能一世都冇得再見屋企人同朋友.亦唔好計你去到「西方國家」要喺移民監獄嗰度等批核,日子隨時長過你真正刑期.
如果你諗住可以輕輕鬆鬆走去外國嘅話,麻煩你照下塊鏡, 諗清楚點解有地方要收留你.唔好以為參與社會運動一定有人幫,好多人參與社運之後都係過緊好潦倒嘅日子,全個世界咁多國家有社會運動,咁多警察開槍殺人嘅歷史.有幾多個最後真係走得甩去外國Happily Ever After?
都係果一句,永遠為最壞做好打算.
你要衝,就要知道衝嘅代價.
大道之行也,天下為公,選賢與能,講信修睦.──《禮運.大同》


text:
英國升學心得- Sussex Media & Communications P306 | 實際讀啲咩?
應該係第一個media and communications嘅post~ 之前你地都有人request想睇嘅😆 多謝投稿嘅有心人❤ 課程結構 Year 1-3都可以喺compulsory以外揀唔同嘅elective.我media and communications嘅話就可以揀唔同嘅creative media (設計poster,網站,拍片). Year 1唔計分,year 2佔40%,而year 3佔60%,year 3要寫長文FYP. 究竟讀啲咩? 讀唔同關於傳媒,社會同媒體產品相關嘅理論.例如我地應該用啲咩方法嚟研究媒體,一啲有關媒體嘅爭論,新聞同政治,權力嘅關係,甚至係一啲我地日常生活經常用嘅,例如hashtag,memes背後嘅理論. 同想像中有冇咩出入? 少少啦,因為本身以為會好似香港啲朋友咁,可以自由揀科,pack到個schedule好滿咁,點知我呢科每個禮拜淨係得8-10個鐘要上堂,其他時間都要自己睇readings/準備下禮拜嘅嘢,變相好考自己嘅自制能力. 適合咩人讀? 我覺得係啲expect讀大學係真係學知識,而唔係成為專業人士嘅人.因為暫時嚟講讀呢科最大嘅好處就係真係知多咗呢個世界好多野,同時亦都可以用一個學術性嘅角度去分析,同friend傾偈亦都可以有多啲角度,有多啲野講. 教學模式 都係普通lecture同seminar. 考核模式 寫essay (1500-3000字嘅都有)同portfolio (反思吓每個禮拜學過嘅嘢,睇過嘅readings). 收生/成績要求 DSE: 544,包括2個electives,而英文至少要有5,因為要呢科要寫文 IELTS (academic): Overall 6.0,每個subset至少有5.5 點解揀呢間大學? Sussex喺media行業裡面出名,而Brighton亦都係一個幾chill嘅地方,有唔少地方可以去,有返個work-life balance.


text:
舊年大澳一定係其中一個最熱熱店,不過疫情關係,都無乜機會去,而家就黎街都無得出,大澳好似更加遙不可及.
除左欣賞景色,當然最重要就係食野,大澳以海味,乾貨,不同種類嘅醬料等特產而聞名,去得就一定會試晒咁多樣特產.
凱悅軒主廚好好人,知你未必係疫情下去到大澳,黃師傅由一月到三月為你呈獻大澳特製風味菜單,等你去唔到大澳都有得食到大澳嘅美味,上兩星期周末就試咗呢間餐廳.
先上場的係蒜香醬油秋葵吊桶仔,呢個由大澳出產的新鮮小魷魚,絕對可以吃到大澳的風情,每隻魷魚感受到陳醋及薑蔥的香同調味,幻想到大澳海風趨向你面龐嘅感覺.
轉個頭就吃酥炸九肚墨魚餅,呢兩樣夾埋好少有,九肚淡淡的香同墨魚嘅口感,混合得好好,如果可以送杯啤酒就正.
大澳蝦膏鮑魚滑雞煲用上西餐呢期好愛嘅三黃雞,仲有高級嘅南非鮑魚,煲入面除左呢兩個主角仲有大澳蝦乾同大澳蝦醬,加點調味如指天椒等等,個煲霹靂啪喇嘅聲響,點會唔好食.
你一定食過馬友,今日食呢條係我食過好味嘅一條之一,唔算好大條,但係皮脆肉嫩又滑,而且鹹香一流,絕對係愛魚人嘅選擇,我自己就最鐘意魚皮,就咁食同送威士忌真係一流,可惜下晝冇得太hardcore.
我最愛一定係呢佢金湯岩米釀原條花膠筒,花膠筒係出自石澳,加上了日本嘅珍珠米,以燴飯嘅形式,加左南瓜帶乾瑤柱及雞脾菇粒讓口感更紛陳,賣相又靚又好味,好似我鍾意食花膠嘅粉絲就一定鍾意.
大澳三寶蒸肉眼筋鴛鴦飯又係肯定未喺出邊食過,三寶包括魷魚乾,銀魚乾同蝦乾,平時可能你會覺得一定係撈米粉來吃,但係原來加上糯米同埋日本珍珠米個口感又係另一個世界,鴛鴦飯加上唔同嘅乾貨,口感一流.
啫啫蝦乾肉碎芥蘭煲,呢個充滿鑊氣同廣東氣息嘅美食,一吃就知好得,最正係每件蝦乾都好有咬口,加上肉碎炒菜嘅獻汁,送白飯一流.
甜品再唔係平時食開嘅選擇,反而有來自大澳嘅迷你缽仔糕,一口吃下去,又滿足又快樂.
食完之後仲更加想去大澳,結果返去再睇多次 止下咳吧,等疫情冇咁嚴重,再周圍走啦.
凱悅軒
尖沙咀河內道18號香港尖沙咀凱悅酒店3樓


text:
送貨員被投訴滋擾人妻 原因係太大隻 ?
送貨員被投訴滋擾人妻
今日有位A先生喺網上大吐苦水,宣稱佢只係以Whatsapp聯絡女客人乜太,內容亦只係有關送貨的事宜,但後來竟然被對方老公投訴A先生滋擾佢太太!究竟佢衰咩呀?
睇番A先生的對話截圖,佢又真係只講咗三句說話,內容大概都係話公司送貨,請問乜太屋企有冇人收貨.而乜太屋企似乎無人,電話又唔聽,所以A先生就講番聲佢無將貨物放晒門口,而係拎咗返公司.成件事睇落好正常喎?
點知A先生之後被乜太個老公投訴!投訴佢滋擾太太之餘,更指A先生Whatsapp頭像係一張健身中的晒肌相,會對其家人造成困擾!嬲到爆的A先生於是喺網上大吐苦水,話未見過啲男人咁無自信,仲話對方「碌野」肯定手指尾咁短,一出世就自卑成性!
正所謂識睇一定睇留言,唔少人力撐A先生,睇佢哋點講:
「香港越來越多精神病患者,叫阿周生記住準時食藥覆診」
「可能人地個老婆依排有古怪呢」
點唔自卑啫,你又靚仔又大隻!
可能有前科,送水又上床,通渠又上埋,X生已經幾頂綠帽!
係咪X太同X生講左句“你睇下..送貨果個哥仔幾x大隻..同尋晚睇果套愛情動作片果個哥仔有得揮下“
睇得水喉佬av多
當然都有人持相反意見:
送貨前whatsapp好正常,送貨後再唔該哂就少見D……
呢d圖有兩部電話就做到,希望大家唔會變左義工,免費幫人搵錢啦
送得貨 每個月都百幾個客,送貨佬會入哂名落電話到?? 送左2次,就入名X太,好明顯第一次送就有發生D野
如果真係咁簡單而嗰個人投訴你,咁公司一定唔會處罰你架,除非有嘢我地睇唔到啫,同埋我未見過送貨嘅用自己嘅whatsapp add人,乜而家咁新穎架啦?


text:
- MeiSuet
怎樣存放香港樹?
暫且唔講政府點樣處理塌下來的香港樹,呢個post只係根據我哋一點點經驗,用非專業嘅詞匯教大家點樣存放香港樹:
問題一:要唔要去皮?
視乎樹皮係點樣,根據我同朋友的經驗是左圖的樹皮會較惹蟲,通常呢種樹皮嘅樹會較多樹汁,所以遇到呢種樹皮就會先去皮. 而右圖樹皮感覺乾爽光滑,就算打風落雨樹皮也沒有癡立立感覺,呢種樹皮可選擇以後才去皮,因為留樹皮有助木材自然風乾得更靚.
問題二:點存放?
打直放在通爽位置,又唔好直接吹風,唔好俾太陽直曬.頭一點係為咗唔發霉,另外兩點係為咗唔好咁快抽乾水令木材裂開. 如果想效果更好可以係端面塗白膠漿/木膠/蠟/漆,咁樣收水會收得更靚更少裂紋.
開題三:等幾耐?
一般擺兩至三年就用得,視乎木材直徑大細. 之前用細樹幹整杯,等幾個月就用得冇裂.
大致上係咁,更專業的方法有好多,我哋講嘅亦未必係絕對,只係用最簡單的方法教大家解決眼前問題.我知道大家仲猶豫緊執唔執好,要記住根據現時香港法例係公眾地方就算執條樹枝都係唔得,而私人地方就要同花王或持有人講呀,就算唔想樹被堆填,但都要小心為上!
我哋會繼續搜集多啲木材知識分享,如何由樹幹開做木板,再由木板變做傢具,亦想藉此徵集多啲意見,大家有幾想用香港樹?


text:
2020還有一個月便過去,問自己今年做過啲乜嘢,我諗大部份人都答唔到.
今年因為冇得出遊,反而留喺香港嘅時間好多,本身雖然有好多限聚令同疫情關係,但係始終喺香港多,食唔同餐廳嘅機會同埋翻卓嘅次數都比往年多.
屯門三聖邨就係一個好例子,冇錯我又來到泰海鮮.
永恆的7:30,放工後入到來剛剛好.
先飲碗海鮮湯,不過,從來重點都係個盤材料,煲得夠亇鮮夠甜,有蝦有瀨尿蝦有蜆有魚有豆腐,有你有我有情有天有海有地,加埋哂咁嘅陣容點會唔得.
泰式香茅瀨尿蝦,大隻到成隻手咁,好多人講起瀨尿蝦都會推介長沙灣嘅禤師傅,我無食過,今日呢隻都已經心滿意足.
豉油皇鮑魚,最重要係料夠靚,不過我自已最鍾意嘅做法都係六福嘅椒鹽鮑魚,講起就好掛住,當然價錢高一大截,係咁窮嘅日子,都係喺屯門食好過.
朋友係油鹽焗奄仔蟹的粉絲,佢次次都點呢味菜,我幾鐘意佢油鹽焗個種焦同燻香,膏又夠多.
黑椒薑蔥桶蠔煲,普通左少少,不過幸好桶蠔夠大隻,掩蓋了黑椒同薑蔥味都唔夠嘅弱點.
辣油煮花螺,係我每次必點嘅菜式,從前老是常出現的朋友F先生過來嘅時候,我哋都會建議送公仔麵,今日就送米粉,辣酒加上米粉 ,基本上花螺只是陪襯.
白酒忌廉煮花甲烏冬底,基本上對泰海鮮有認識都會知道呢個菜式,都冇乜嘢好再介紹,講嚟講去都係咁軟弱冇力嘅point ,學李臻話齋,第二節我會硬啲.
當食飯睇到呢段有線嘅新聞,你會覺得人生真係好灰,所以話點唔可以及時行樂.
我期待下一次再嚟食其他嘢食會有驚喜令我枝筆嘅point可以硬啲,玩得食得就多玩多食,誰知道下次仲有冇得玩.
就好似李臻,下次再硬都唔知係幾時了.
泰海鮮
地址: 屯門三聖街6號三聖商場地下5-8及14-16舖


text:
-
(野餐隨行)小西灣角落港式下午茶 鬆軟夾餅拼金黃雞蛋仔粒粒飽滿
(#港式小食)小西灣離柴灣有一小段距離,恍如自成一角,但區內食店唔多,就只有寥寥幾間,除咗西式嘅日常小館之外,重有一間家庭式嘅港式小食店,可以拍拖兩個人到海旁角落自製一個港式下午茶,當中雞蛋仔,格仔餅水準不俗.
-
(野餐隨行)長洲歎人氣沙嗲牛米通 堤邊樹蔭全海景野餐 甜品有炸芒果糯米糍!
(#人氣米通)長洲食店有好多,編輯都曾經講過好幾間小店,當中有一間躲藏於熟食中心內嘅茶餐廳模式地道大排檔就係人氣之選,唔少人甚至一落船就會拍拖兩個人前往朝聖,只不過我哋一直未有去過,到底呢間食店係咩葫蘆賣咩藥?
-
(野餐隨行)元朗11款人氣名物瀑布蛋治有咩特別?大棠燒烤場變草地野餐場
(#滑蛋多士)上大棠唔一定只係得楓香林,亦可以靜靜哋野餐,可以連接行山路線,亦會見證燒烤場頓變草地場嘅畫面.元朗國美食眾多,要野餐最方便嘅選擇當然係三文治,多士,當中有一間躲藏小街道內嘅小食店,一瞬間因為「瀑布...
-
近電車總站!筲箕灣$30大大碟燒味飯 燒鴨燒肉件件皮脆肉嫩
(#高質素燒味飯)筲箕灣東大街向來係美食匯聚嘅地方,但其實選擇有限,而離東大街不遠,近電車總站就隱藏咗一間街坊燒臘店,現時2022年仍然有$38大大碟燒味飯,而且份量唔少,燒味當中以燒肉,燒鴨最高水準,如果拍拖...
-
油麻地廣東道2間茶餐廳推介!永發電影取景地推姜濤餐 合發翻新置壁畫引《孤星淚》對白本土味濃
(#電影取景地)油麻地廣東道係一道頗長嘅街道,當中靠近旺角方向就有兩間字面相近嘅茶餐廳,一間屹立幾十年,最近因成為電影取景地而蛻變追星應援地,另一間則於上年尾翻新完畢,細心置有精緻壁畫,更援引《孤星淚》對白,本...
-
澳門賣到香港?佐敦星級咖喱x新鮮牛腩 價錢等於一碗拉麵?
(#清湯腩)如果步入佐敦,你會諗起咩食店?編輯第一時間諗到嘅係澳洲牛奶公司,開餐,但原來同一條街道上,重有一間更出名嘅食店,表面只係一間平平無奇嘅茶餐廳,原來既有得獎菜式,亦有星級牛腩同咖哩,一份價錢等同一碗日...
-
元朗/上水出發!夏日閒遊山中心形湖 古洞水塘翠綠之鏡童話風秘地
(#心形湖畔)夏日炎炎,氣溫極高,行山並非一個推介嘅活動,但如果係一道輕鬆郊遊路線,都可以係適合現時天氣嘅活動,以下推介嘅路線,只需要從元朗或上水乘搭一程車,唔係的士,即可以拍拖兩個人登上湖面超平靜,躲藏於山林...
-
(野餐隨行)長洲掃街掃盡6間小店!小島必揀經典魚湯/魚燒/大魚蛋 北端沙灘海旁自製迷你Party
(#長洲真野餐)長洲小島內美食眾多,除咗長洲夜市,人氣茶飲店長洲角酪,島內良心食店其實亦有近20間,恍惚變成黃洲,係各個離島中最多選擇嘅一個,菜式任揀,無論西式定中港台日韓風格應有盡有,拍拖兩個人心多想試多幾款...
-
(野餐隨行)元朗國公園大草地歎超靚韓式吐司 款款內餡含400次滑蛋
(#元朗國野餐)元朗國向來美食眾多,要找尋野餐美食談何容易,離元朗公園,元朗大球場不遠處,就有一間新型吐司小店,主打韓式吐區,食材配搭有新鮮感,每一款吐司都包含招牌滑蛋,適合拍拖兩個人帶去野餐.
-
葵涌點心燉湯專門店同區2間分店!10款足料燉湯+11款黏軟蒸飯任揀
(#點心燉湯)香港人工作忙碌,好多時候都少有自己煮飯煲湯,主打住家燉湯嘅小店愈開愈多,有啲燉湯隨時醉到劏,有啲就無味精而滋潤十足,可能會適合唔煮飯又唔煲湯嘅拍拖兩個人享用.


text:
一到轉季嘅時候,就一定要好小心,因為有少少出錯,小小豬個濕疹壞朋友又嚟攪佢就大件事啦!
除左要多多塗CREAM保濕皮膚之外,都要煲多啲滋潤嘅涼茶俾佢飲先得,所以就煲個無花果滋潤茶啦~
其實我都幾鐘意煲無花果,因為小小豬鐘意飲之外,仲係非常有益,可以滋潤解渴,減少口乾情況同埋防止皮膚乾燥,所以得閒就煲多啲,等小小豬等小小豬潤一潤啦!
材料都好簡單,我依個份量煲出嚟就有大約八杯左右,依家天氣都凍凍地,所以都唔煲太多放雪櫃(唔想凍飲嘛).
材料:無花果約30粒,果皮1小角,淮山約5-7塊,南北杏約1湯匙~
果皮先浸軟去囊;其他材料用清水浸約10分鐘~
煲內放約2.5L水,然後加入果皮~
待滾起後,加入所有材料~
先用大火加蓋煲約15分鐘~
再轉慢火加蓋煲多45分鐘~
最後再焗15分鐘,隔渣後就可以飲得啦~
雖然今次加果皮同淮山一齊煲,不過依舊係以無花果為主角,所以依然係甜甜地,所以小小豬又點會唔鐘意,仲會自動自覺去斟嚟飲添!
溫馨提示:由於材料都涉及藥材成分,所以係好因應個人體質,大家記得煲之前了解下自己,或者問下相熟中醫/藥材店職員,呢個湯料啱唔啱自己呀!
更多小小豬的湯水:
作者:小小豬的成長日誌


text:
-
tijdschrift嘅發音發音人 jaaan (男,來自比利時) 男,來自比利時發音人 jaaan
User information
Follow
0票 好 毋好
添加到喜愛嘅發音裡肚
下載報告
-
tijdschrift嘅發音發音人 SylviaGirly (女,來自荷蘭) 女,來自荷蘭發音人 SylviaGirly
User information
Follow
0票 好 毋好
添加到喜愛嘅發音裡肚
下載報告
-
tijdschrift嘅發音發音人 andrewvandellen (男,來自荷蘭) 男,來自荷蘭發音人 andrewvandellen
0票 好 毋好
添加到喜愛嘅發音裡肚
下載報告
-
tijdschrift嘅發音發音人 ceespientje (男,來自荷蘭) 男,來自荷蘭發音人 ceespientje
User information
Follow
0票 好 毋好
添加到喜愛嘅發音裡肚
下載報告
-
tijdschrift嘅發音發音人 nierls (男,來自荷蘭) 男,來自荷蘭發音人 nierls
User information
Follow
0票 好 毋好
添加到喜愛嘅發音裡肚
下載報告
-
tijdschrift嘅發音發音人 Jbeetsma (男,來自荷蘭) 男,來自荷蘭發音人 Jbeetsma
User information
Follow
0票 好 毋好
添加到喜愛嘅發音裡肚
下載報告
-
tijdschrift嘅發音發音人 hertogh (女,來自荷蘭) 女,來自荷蘭發音人 hertogh
User information
Follow
0票 好 毋好
添加到喜愛嘅發音裡肚
下載報告
-
tijdschrift嘅發音發音人 Jcbos (男,來自荷蘭) 男,來自荷蘭發音人 Jcbos
User information
Follow
0票 好 毋好
添加到喜愛嘅發音裡肚
下載報告


text:
(人物講嘢-勇闖新路) 今期人物:梁子毛(藝術家),雖然只有二十四歲,但佢嘅藝術生涯已超過十年,期間得過無數奬項,創作作品被不同機構或私人收藏,亦接過唔少藝術創作項目.佢對藝術必定有不同嘅體驗.記者今次採訪即將在理工視覺藝術學校畢業嘅子豪,請佢講講藝術路上嘅種種甘苦.
記:阿賢 子毛:梁子毛
記:可以簡述一下你最初嘅藝術之路嗎?
子毛:我細細個住係珠海,性格有啲自閉,返到屋企,就係牆上亂畫,咩龍珠等等嘅卡通片,都可以成為題材,畫畫對我黎講,如同本能.有時冇咩娛樂,就會開着電視,印象中鍾意睇中央電視台一個教國畫嘅節目,節目內容引發左我對國畫嘅興趣.
記:你對藝術的熱愛係點保持?
子毛:我十二年前黎到澳門,用左五年適應新嘅生活文化,期間放低佐指畫筆.可以說唔記得對藝術的熱愛了;初二時爺爺去世,對我係一種衝擊,發覺自己應該要有一技之長,並寄托思親之情,於是重拾起畫筆.因為我性格唔係好中意俾人教,所以中意自己去摸索畫畫嘅技巧,由於黎到澳門,感受到西方思想所帶黎嘅種種衝擊,於是興趣又由國畫轉移到西畫嘅油畫,水彩,乃至塗鴉上.
記:創作之路有特別印象深刻的經驗?
子毛:高三時我開始接各類創作嘅工作,做過大型藝術項目工程,印象最深刻嘅係設計同粉飾大厦外牆,另外戶外嘅藝術裝置都俾到我好大的發揮空間.
記:畫畫,乃至乎藝術,能夠為你帶黎快樂?
子毛:可以幫我脫離經濟主導嘅社會嘅一啲束縛同框框,簡單講就係脫離浮躁,從而陶冶心靈.好多我識嘅朋友都話,每日能夠欣賞下藝術作品,真係「命都長幾年」.澳門人現在有錢,亦會開始追求物質以外嘅,精神上嘅消費,對我而言,可以提供欣賞藝術的快樂俾人,無形中亦使我有左一份責任感.
記:到目前為止,你對自己最滿意的作品係?
子毛:比較滿意嘅係「景世泰寧」系列,內裡包含住「景泰藍」同「郎世寧」的意義,「景泰藍」係中國傳統工藝,但佢係傳自西方地區,並喺東羅馬帝國發展到極高水準.「郎世寧」係義大利人,亦係清代宮廷畫家,兩者都係中國"西為中用"嘅例子.這一系列嘅畫以金藍配色為主,金色代表澳門嘅紙醉金迷,藍色係代表人自身嘅一種情緒,安全感,亦係我中意嘅色調,金藍配色對我有獨特嘅象徵意義.
記:藝術貴乎創新突破,你覺得你的藝術之路嘅創新突破之處在哪裡?
子毛:我現在開始重新研究中國文化,多年來受到西方藝術嘅衝擊,我想喺自己嘅創作中帶出中西文化互動嘅理念,我的藝術之路突破之處係用中國古代哲理,以現代技術,去整合,「漢化」一啲東西出黎.以「景世泰寧」系列為例,我用嘅畫布,畫版,噴槍,顏料都係西方的,乃至於係現代嘅技術,而圖章,金箔則係中國傳統技法,畫面佈局及素材都係我以前習國畫所結緣嘅嘢,同埋要畫出中國畫特有嘅意境,有別於西方藝術所追求嘅技術同感官體驗.
記:作為一位藝術家,你將來有咩規劃同打算?
子毛:繼續去從事創作,深入研究,希望能以全職藝術家為終生職業.而作為社會一份子,我亦係有一份責任感同使命感,以藝術去啟發澳門社會.
記:你覺得現在嘅工作同你藝術創作上,是否相輔相成?
子毛:是的.例如我接到一啲工作,遇到需要解決嘅難題,我就需要去學習新事物,例如金箔嘅運用,其後就能夠將佢運用到自己嘅藝術創作上.
記:你覺得喺澳門做一位藝術家,處境如何?
子毛:首先聲明,在澳門做一位藝術家係唔會餓死嘅,因為有好多自由工作項目可以接.但係唔係藝術家想要嘅又另一回事.文化輸出上,人地甚至連澳門喺邊都唔知,參加外展已經有困難,地域上亦比較尷尬,作為一個特別行政區,地域同政治間隔多,例如我去一趟中國,只係交通費用,藝術品運輸費用,都已經相當昂貴.社會上嘅自由度,接納程度亦比較低,難以接受對藝術上嘅一啲另類創新.譬如公共場所藝術,在西方社會所得到嘅,往往係理解嘅目光,而在澳門則不然.而且工作場所亦受租金等因素局限,做嘅藝術品規模唔大,做唔出震撼效果.
記:能否分享下政府在文創上的政策對你有冇幫助?
子毛:無論喺政策同經濟,都已經有好大嘅幫助,但除左賭場,私人商業機構嘅贊助較少,咁對藝術創作上而言係一個創作自由嘅局限,故此藝術家對賭博,政治話題上嘅創作,就不得不有所顧忌.
記:有無咩說話想同廣野的讀者講?
子毛:不如我對返我呢個年紀嘅人講吧.澳門其實係一個福地,身在福中要知福.而且,唔好被社會潮流所淹沒,澳門仍有好多空間同機會,唔好浪費時間.作為年青人,傳宗接代係生理上嘅責任,但我覺得除此以外,人仲有對社會上嘅責任同使命.
(訪後餘記:與子毛嘅訪談,係一次愉快嘅經歷.子毛係一位好有想法嘅年青人,孜孜不倦去探索藝術,雖然佢坦言呢條路「唔易行」,於我看來,佢從未停息過探索同世界聯繫嘅種種方法同可能,並藉此去表達自己的思想,完成自己使命,即使年幼時嘅佢,性情可能有同世界不合嘅地方,但佢依然可以喺一片白牆上,開拓自己嘅天地.可知,出路,在乎自己嘅心.)
(2015/05/1 澳門廣野訪談)


text:
LS 通識讀書心得 | 應該點溫?
我溫LS嘅偏方😂(只供參考,大家斟酌選用) 話說我就真係冇咩投資喺呢科到嘅,因為英國大學對LS嘅要求唔高(呢科嘅問題太大🤫),所以我都係寧願谷我Maths.但自己IES都落咗唔少苦工,又唔想DSE糟蹋曬我一直以黎嘅努力.所以,就搵咗套比較速成/懶嘅方法讀呢科🧐 不過唔係人人啱用啦,因為其實係我讀嘅electives幫咗我LS嘅. 1. 活用Geog同Hist嘅例子/terms 大家都知道寫Geog同Hist嘅essay嘅時候需要你寫一定數量嘅例子/terms 先可以高分倒.咁既然我一直都有溫熟呢d例子,不如就用埋呢d例子落LS到,溫少d野😂 咁講可能有d抽象,或者我舉幾個例子. E.g. LS M4 (Globalization)可以用番Geog C3 (Changing Industrial Location)入面multi-point production對於home同host countries嘅impacts嘅points去講 E.g. LS M2 (Modern China)可以用History入面China嗰課嘅例子,e.g. Reform and Opening-up Policy有establish d SEZs等等 E.g. LS M6 (Energy Tech & the Env)可以用大量Geog嘅terms, e.g. desertification, global warming, greenhouse effect, sustainable development等等 2. 適當地亂吹 以前未接觸LS嘅時候,聽d人講真係可以畀你亂吹.但我讀咗之後就覺得唔係真係咁.例子呢你就唔好老作啦,但裡面嘅details如果你唔係寫得太準確嘅通常都ok嘅 (當然你用嗰個例子唔好係超級普遍先得.例如,你冇可能連d重要年份都寫錯.如果你真係唔記得確實年份,你就寫in the 1900s咁).另外,我就覺得你亦可以based on d terms去吹,當做elaboration去扣題咁. 3. 搞清楚d答題要求先 點解有時你d同學半裸考LS都會高分過你?我以前都好執著要溫曬d內容,覺得溫熟就容易高分.但其實後來我發現完全唔係架!咁最基本你就要記吓d terms同例子.然後呢,你應該花多d時間搞清楚d答題要求 (i.e.成個結構應該係點, e.g.幾時要有stance呀rebuttal呀嗰d).有d答題要求同hist好似,但都有唔同嘅,咁你自己就要知道啦.你要知道,如果你答題個approach錯咗嘅話,就算你裡面d例子有幾好都好,個分都會cap咗喺一個位到.


text:
大部份投資股票嘅人都認為一間公司係處於靜態嘅情況,佢有一個「合理」嘅估值,所以低過合理估值嘅時候可以買入,高過合理估值嘅時候可以沽出.但係其實一間公司係一個動態嘅生命體,每分每秒都喺度前進或者後退緊,同樣投資者對一間公司嘅認知,亦都因為訊息嘅流動而不停改變.呢個令我諗翻起「決勝21點」入面既蒙提霍爾問題 (Monty Hall Problem):係新嘅資訊出現咗之後,背景情況好似冇變,但係背後嘅機會率已經變晒.
舉個例:若果睇返春立近排嘅走勢圖,綠色圈同紅色圈嘅值博率有冇分別?佢哋嘅股價係同樣嘅水平,所以直覺好似冇乜分別(當然你可以睇埋TA,但係唔係今次談論嘅重點).綠色點係Analyst Meeting之前嘅時間,大家抱着好多疑問同不確定性;而兩點中間既Analyst Meeting所提及嘅正面訊息加上股價一小時內大升一成以上,導致調整過後嘅紅色圈成為相對非常安全嘅買入點,值博率非常高.若果以Texas Poker去睇呢件事,綠色點其實未開始派牌,紅色點就差唔多已經攞咗四條.但係四條唔等於你贏硬,正正因為你攞住四條,對家(沽方)重要係知道嘅情況下照樣All in你(跌穿關鍵位),你就會更加容易判斷對方可能有同花順(所以及早係藍色點進行止蝕).
In a nutshell:「值博率高」唔單單係指上升既機會率高,而係可以將止蝕位縮到好細.


text:
蘋果公司
蘋果電腦嘅Apple II喺1970年代助長個人電腦革命,其後由Macintosh喺1980年代接力並持續發展.最出名嘅產品係佢出品嘅Apple II,Macintosh電腦,iPod數碼音樂播放器同埋iTunes音樂商店,佢喺高科技企業之中以創新聞名.
歷史[編輯]
簡史[編輯]
- 1976年,由史提芬·保羅·喬布斯(Steven Paul Jobs)(簡稱喬布斯 Steve Jobs)同埋史提芬·沃茲克(Steve Wozniak,簡稱沃茲)創立.喺當年開發及銷售Apple I電腦.
- 1977年發售最早嘅個人電腦Apple II.
- 1984年推出革命性嘅Macintosh電腦.
- 2001年推出iPod數碼音樂隨身聽.
- 2003年推出最早嘅64位元個人電腦Apple Macintosh G5.
- 2005年史提芬·保羅·喬布斯宣佈下一年度將採用英特爾處理器.
成立前[編輯]
喺佢哋一齊創立蘋果電腦前,沃茲已經係一個電子學嘅駭客,由1975年開始,佢喺惠普返工同埋幫斯蒂夫·喬布斯設計Atari電子遊戲.當時沃茲向由Alex Kamradt開設嘅分時電腦系統服務公司Call Computer租用小型電腦嚟用.嗰陣時嘅電腦只能夠用紙張印字輸出,而由德州儀器推出嘅Silent 700喺當時最尖端嘅熱昇華印字機型號.沃茲曾經睇到大眾電子學雜誌(Popular Electronics)介紹點樣自製電腦終端機,使用現成嘅零件,沃茲設計咗一部能夠同電腦溝通嘅電傳印字機.呢部只可以印出大階英文字元嘅印字機可以印出每版24行,每行40個字,而且能夠接駁到Call Computer旗下嘅小型電腦使用.Call Computer 嘅老闆Alex Kamradt代理咗呢個設計,並售出少數目嘅機器.
由1975年起沃茲開始出席家釀電腦俱樂部(Homebrew Computer Club)嘅活動,當時新型嘅微型電腦好似Altair 8800同IMSAI觸發沃茲將微型處理器內置喺佢嘅電傳印字機裏面,成為一部完整嘅電腦.
當時喺市面上可以搵到嘅微型處理器只有179美元嘅英特爾(Intel)8080同170美元嘅摩托羅拉(Motorola)6800.沃茲較鍾意6800,不過兩個都超出咗佢嘅預算範圍.所以佢只可以透過觀察同學習,喺紙上設計電腦,並等待可以買得起處理器嘅嗰一日.
1976年,MOS Technology發表淨係要$25美元嘅著名處理器6502之後,沃茲為呢粒處理器編寫咗一個BASIC程式語言版本,再設計一部可以運行呢種BASIC程式語言嘅電腦.由於6502同埋6800都係由同一班人設計(因為MOS Technology係由Motorola嘅前僱員成立嘅),故此沃茲早前喺紙上設計,建基於6800嘅電腦,只需要作出輕微修改就可以使用6502作為微型處理器. 沃茲整完部機之後,將佢帶去家釀電腦俱樂部嘅聚會,並向電子同行展示佢嘅系統.喺嗰度,佢遇到老朋友斯蒂夫·喬布斯.喬布斯意識到呢啲細小嘅業餘機器嘅商業潛力.
蘋果點嚟[編輯]
喬布斯同埋沃茲兩人決定成立公司,佢哋諗咗好幾個名,喬布斯有次旅行返嚟之後向沃茲建議將公司命名為蘋果電腦.
早期[編輯]
1971年,16歲嘅斯蒂夫·喬布斯同埋21歲嘅斯蒂夫·沃茲尼亞克(「兩個斯蒂夫」)經朋友介紹而結識.1976年,喬布斯成功說服沃茲裝配機器之餘更拎去推銷,佢哋另一位朋友,朗·韋恩(Ron Wayne)亦加入,三人喺1976年4月1號組成蘋果電腦公司.
同年5月,喬布斯同一間本地電腦商店The Byte Shop洽商,負責人話如果呢部電腦完全裝配好至會有興趣.店主Paul Terrell考慮得更長遠,佢想訂購50部,並喺交貨時畀每部$500.攞到呢份訂單之後,為咗籌備資金,出售自己各種值錢嘅嘢籌款(好似電腦同一部福士麵包車).喬布斯向大型電子零件分銷商Cramer Electronics訂零件,舖頭嘅信用部經理問喬布斯點樣埋數,佢話:「我有一份Byte Shop向我訂50部電腦嘅訂單,付款條件是貨到至畀錢,如果你畀我30日付款期,我可以喺付款期限之內將電腦裝配好,送貨畀泰瑞爾後再畀晒帳款.」嗰名經理致電當時正喺太平洋樹林市出席IEEE電腦討論會嘅Terrell查詢.Terrell對喬布斯嘅堅韌感到驚訝,並向經理確實訂單話如果喬布斯送貨畀佢嘅話,喬布斯肯定夠錢畀.佢哋三人同兩名朋友借用喬布斯屋企人嘅車房日以繼夜裝配同進行馬拉松式嘅測試,終於喺限期前送貨畀Terrell,Terrell亦按照當初承諾畀錢喬布斯,令佢繳清晒零件嘅帳單,而且賺咗一筆可觀嘅盈利用嚟慶祝同留作本錢.
呢部後來被命名為Apple I嘅電腦有幾個顯著嘅特點.當時大多數嘅電腦並無顯示器,但Apple I以電視作為顯示器.相比起後來嘅顯示器,Apple I嘅顯示功能只可以緩慢咁每秒顯示60字.此外,主機嘅ROM包括引導(Bootstrap)代碼,令佢更容易啟動.最後,因為Paul Terrell嘅堅持,沃茲亦設計咗一個用於裝載同儲存程式嘅卡式磁帶介面,以每秒1200位元嘅高速運行.儘管Apple I嘅設計相當簡單,但佢仍然係一個傑作,而且比其他同級嘅主機需要用嘅零件少,令沃茲嬴得設計大師嘅名譽.最終Apple I一共生產咗200部.
呢件事之後,沃茲成功設計出比Apple I更先進嘅Apple II.喬布斯想將公司擴充並向銀行貸款,但韋恩因為四年前冒險投資失敗導致嘅心理陰影而退出.當時嘅蘋果電腦缺乏資金來源.喬布斯最後遇到麥克·馬庫拉("Mike" Markkula),麥克·馬庫拉注資九萬二千美元並同喬布斯聯合簽咗25萬美元嘅銀行貸款,1977年1月,蘋果電腦公司正式註冊成為蘋果電腦有限公司.擁有資金同新設計方案在手,同年4月,Apple II 喺首屆嘅西岸電腦展覽會(West Coast Computer Fair)首次面世.
Apple II同Apple I最大嘅分別包括重新設計嘅電視介面,將顯示整合到記憶體入面,咁樣唔單止有助於顯示簡單嘅文字,重包括圖像,甚至有彩色顯示.而且有一個改良嘅外殼同埋鍵盤.Apple II喺電腦界被廣泛譽為締造家庭電腦市場嘅產品,到咗1980年代已經賣出數以百萬部.Apple II家族有好多唔同嘅型號,包括Apple IIe同IIgs,呢兩款電腦直到1990年代尾重可以喺好多學校揾到.
當蘋果喺1980年上市嘅,佢哋吸引嘅資金比1956年福特上市以後任何首次公開發行股票嘅公司(IPO)都重要多,而且比任何歷史上嘅公司創造更加多百萬富翁.
Apple III同Lisa[編輯]
喺1980年代,蘋果喺個人電腦業務遇到新興嘅競爭對手.佢哋之中份量最重嘅喺電腦業嘅「頭號人物」-IBM.IBM嘅個人電腦型號,行DOS嘅電腦喺企業用電腦市場佔有率最高.
正當小型企業重用緊Apple II嘅時候,蘋果感到佢需要一個更新,更先進嘅型號以參與企業用電腦市場.Apple III嘅設計師被迫遵從喬布斯嘅極高同有啲不切實際嘅要求,據講喬布斯覺得散熱扇「唔雅緻」而將佢省略咗,結果導致電腦容易過熱,令最早期嘅型號要回收.另外,Apple III賣得貴,雖然1983年推出咗改善後嘅升級型,之後重減價促銷,但基本上仍然無法挽回Apple III喺市場上嘅劣勢,噉主要係因為1981年IBM推出嘅IBM PC同埋佢嘅相容機席捲個人電腦市場.
與此同時,蘋果內部各工作組日以繼夜設計兩款完全唔同嘅新款個人電腦,用咗好多先進嘅技術,例如:圖形用戶界面,滑鼠,物件導向程序設計同埋網絡功能.呢啲人,包括傑夫·拉斯金同埋比爾·阿特金森,鼓動喬布斯將公司焦點放喺電腦功能上.1979年12月佢哋帶喬布斯去Xerox嘅PARC研究所,喺參觀過佢哋嘅概念機Alto之後,喬布斯決定未來將會喺圖形集中,圖標友善嘅電腦上,將呢種思想貫徹喺蘋果嘅兩個下一代電腦項目:Apple Lisa同埋Apple Macintosh上.蘋果以允許Xerox向自己投資作為條件(一百萬美元嘅預售初次發行股票,大概值18,000,000美元),換取蘋果嘅工程師進入PARC研究所做3日嘢嘅權利.而好多PARC嘅研究員同埋拉里·泰斯勒喺一班同事嘅反對聲中加入蘋果電腦工作.
Lisa喺1983年1月以9,995美元嘅身價初次露面.再一次,蘋果推出咗一款超越它所處時代嘅產品,但過高嘅價格(10,000美元)令蘋果再次失去獲得企業市場佔有率嘅機會.Lisa喺1986年被終止,餘貨被埋喺猶他州嘅垃圾堆填區.
據講,Lisa是以喬布斯個女個名來命名.對此,蘋果並未發表任何言論.
Macintosh嘅推出[編輯]
Lisa計劃喺喬布斯控制嘅發展計劃中途被取消.喬布斯立即將佢嘅注意力集中喺Macintosh計劃上,最初將佢預想為一種「廉價Lisa」.Apple Macintosh喺1984年以一個著名嘅超級盃廣告(基於佐治奧威爾嘅小說《1984》)開始投放市場,其中更宣佈「喺1月24號,蘋果電腦將推出Macintosh.你將會見到點解1984將唔會似『1984』.」.咁明顯暗示新嘅Mac同佢「容易使用」嘅GUI將電腦同埋信息從公司同埋技術統治論者嗰度解放出來.蘋果亦大量生產由蘋果僱員同埋之後嘅蘋果人蓋伊·川崎首創嘅蘋果福音傳道嘅思想.
Macintosh延續咗蘋果嘅成功,但達唔到佢最輝煌時期嘅水準.喺一次比爾·蓋茨(當時微軟總裁)參觀蘋果位於庫珀蒂諾嘅總部時,喬布斯展示咗Mac GUI嘅原型.喺之後嘅1985年,微軟發佈Microsoft Windows,佢令IBM PC擁有咗GUI.因為呢一點,好多公司開始製造IBM PC兼容機,廉價嘅PC複製品.蘋果唔畀其它公司複製Mac.雖然首個版本嘅Windows喺技術層面上唔及Mac,但佢加上一部PC複製機嘅價格就平過Mac好多,兼且冇幾耐之後喺Windows上亦同樣出現好多軟件.
近年[編輯]
喺1989年推出銷量唔理想嘅手提電腦Macintosh Portable後,一部更受歡迎嘅手提電腦PowerBook喺90年代初推出市面.呢次係首次同Sony聯合設計,並為現今流行嘅手提電腦設立現代嘅外形標準.佢通過後部嘅鉸鏈支撐屏幕,打開後平台嘅後半部分放置鍵盤,前方就係軌跡球(以後改為觸摸板).呢款來自蘋果嘅產品重包括作業系統(好似ProDOS,Mac OS同埋A/UX),網上產品(好似AppleTalk)同埋多媒體程序(QuickTime).喺1994年,蘋果更新咗佢嘅Macintosh產品線,推出咗Power Mac系列.佢基於IBM,摩托羅拉同埋蘋果共同開發嘅PowerPC系列處理器.呢款處理器用咗RISC(精簡指令集運算)結構,佢超越咗之前Mac所用嘅Motorola 680x0系列,而且本質上亦唔同.蘋果嘅系統軟件經過調整,可以畀大部分為舊處理器編寫嘅程序喺PowerPC系列上以模擬模式運行.
喺經過80年代同新嘅首席執行長約翰·斯卡利嘅權力鬥爭之後,喬布斯辭去蘋果職務,並創建NeXT Computer公司.此後,蘋果為咗儘力挽救公司,買晒成間NeXT同佢基於UNIX嘅系統NeXTStep,令喬布斯回歸蘋果管理層.作為新嘅首席執行長,佢做嘅第一個動作就係促成iMac嘅發展,同時挽救公司免於破產,並且令佢哋有時間開發新嘅作業系統.
2001年,蘋果推出Mac OS X,一個基於喬布斯嘅NeXTStep嘅作業系統.佢最終整合咗UNIX嘅穩定性,可靠性同埋安全性,同Macintosh界面嘅易用性,並同時以專業人士同埋消費者為目標市場.OS X嘅軟件包括模擬舊系統軟件嘅方法,令佢可以執行喺OS X以前編寫嘅軟件.通過蘋果嘅Carbon庫,喺OS X前開發嘅軟件相對容易配合同埋利用OS X嘅特色.
2002年啱啱開始,蘋果初次展示新款嘅iMac G4.佢由一個半球形嘅底座同埋一個用可轉動嘅脖子支撐嘅數字化平板顯示器組成.呢隻產品喺2004年夏天停產,喺2004年8月31號展示基於G5處理器嘅型號,並喺9月中推出市場.呢隻型號省卻底座,將CPU同成部電腦嘅硬件藏喺平板顯示器後面,只由流線型嘅鋁腳支撐.新款嘅iMac,稱為iMac G5,係世界上最薄嘅枱式電腦,大概5.1厘米(即大概2英寸)厚.
較近期嘅產品包括用無線區域網科技連接唔同牌子電腦嘅蘋果AirPort,亦包括iBook同埋G4電腦.
蘋果電腦諸如PowerBook同埋更新嘅iBook同iMac,不時成為電影同埋電視劇集中嘅道具.通常英雄或好人用蘋果電腦,而惡棍同壞人就用PC兼容機.曾經,蘋果用電影《碟中諜》同埋《ID4星際終結者》中展現PowerBook功能嘅片段作為廣告競爭嘅手段.
除咗電腦產品,蘋果亦製造消費者設備.喺1990年代,蘋果發表Newton,創造咗Personal Digital Assistance一詞,係最早嘅PDA.雖然佢銷量唔理想,但成為好似Palm Pilot同埋PocketPC等產品嘅先驅.整個1990年代,微軟開始比蘋果獲得更多新電腦用戶.蘋果嘅市場佔有率十年內從20%滑落到5%.公司喺財政上努力掙扎,到1997年8月6號,微軟以1.5億美元買蘋果公司非投票股票以換取蘋果放棄控告微軟侵犯版權嘅官司同埋以後每一部Macintosh 上內置Internet Explorer(微軟後來已經賣晒自己持有嘅蘋果股票).或者更意味深長嘅,微軟同時宣佈繼續支持佢喺Mac版本上嘅Office系列,並好快成立Macintosh軟件部.咁扭轉咗微軟之前Mac版軟件落後PC版嘅情況,兼令佢得到幾個大獎.
2000年代初推出嘅iPod數碼音樂播放器大獲成功,配合佢獨家嘅iTunes網上收費音樂下載系統,一舉擊敗Sony嘅Walkman系列成為全球佔有率第一嘅隨身音樂播放器,隨後推出嘅幾個iPod系列產品更鞏固蘋果喺商業數碼音樂市場不可動搖嘅地位.
2001年5月,蘋果宣佈開設蘋果零售店.商店兩個主要目的:1,抑止蘋果嘅市場佔有率下滑趨勢;2,改善代理商欠佳嘅行銷策略.最初,蘋果零售店淨係喺美國開店.2003年底位於東京銀座店開幕,佢亦係蘋果喺美國以外開嘅首間蘋果零售店.銀座店之後,2004年8月開幕嘅大阪店,名古屋店同埋歐洲首間嘅英國倫敦店亦相繼開幕.2006年5月蘋果喺紐約曼哈頓第五大道開設24小時營業,有近10米玻璃立方入口嘅旗艦店.
而喺2005年6月6號嘅WWDC大會上,CEO喬布斯宣佈從2006年起Mac嘅產品會開始用英特爾製造嘅CPU(Intel Core).2006年4月5號,蘋果電腦推出允許採用Intel微處理器嘅Mac電腦運行微軟Windows XP嘅軟件Boot Camp.佢簡化咗喺Mac上安裝Windows嘅任務,有一步一步嘅指導,用戶重可以喺重開機器嗰時選擇用Mac OS X定係Windows.[1]
2006年8月29號,蘋果電腦公司發表聲明,Google公司首席執行官埃里克·施密特已加入蘋果公司董事會.[2]
蘋果電腦作為一間企業[編輯]
歷任行政總裁[編輯]
- 1977年—1981年:Michael Scott
- 1981年—1983年:Mike Markkula
- 1983年—1993年:John Sculley
- 1993年—1996年:Michael Spindler
- 1996年—1997年:告阿美里阿
- 1997年—2011年:喬布斯
- 2011年至今:添曲
主要硬件產品[編輯]
電腦[編輯]
- Apple I
- Apple II
- Apple III
- Lisa
- Macintosh
- Power Mac
- iMac
- eMac
- Mac mini
- Xserve
- PowerBook
- iBook
- MacBook Pro
- MacBook
個人數碼產品[編輯]
其他[編輯]
主要軟件產品[編輯]
操作系統[編輯]
- Mac OS
iLife[編輯]
iWork[編輯]
其他軟件[編輯]
專業軟件[編輯]
出面網頁[編輯]
- 蘋果電腦美國官方網站:英文
- 蘋果電腦香港官方網站:正體
其他[編輯]
- 老地方冰果室:正/簡體
- 蘋狂陣:正體
- 中國蘋果發燒友俱樂部:正/簡體
- 渤麥堂:正/簡體
- OIKOS 生活網:正體
- Apple Corner:正體
- 麥課一班:簡體
- MacGrass 小麥草地:正體
- OSX86中文站:簡體
- Apple.pro:正/簡體


text:
通渠馬桶安裝注意事項方法
觀塘通渠防水公司雲石 通渠
前段時間有得網友諮詢馬桶嘅正確安裝方式該如何安裝.還有得網友問自己嘅馬桶安裝完之後用咗一段時間 之後馬桶發臭 點衝都有得臭味雲石 通渠98159809,該如何解決?香港平價通渠師傅
嗰麼今天我哋就嚟傾傾馬桶嘅正確安裝姿勢.傳統嘅馬桶都係帶水箱可移動嘅雲石 通渠98159809,都係成品買回嚟直接安裝,它唔像掛式馬桶,水箱入牆,後期馬桶部分安裝直接掛喺牆面上嘅.所以掛馬唔涉及到我哋今天討論嘅內容.
首先我哋嚟分析一下馬桶安裝中需要涉及到嘅尺寸和配件.我哋要注意嘅係馬桶嘅坑距,馬桶嘅坑距一般有得250mm,305mm,350mm,400mm.以坑距305mm為例,喺我哋水電施工預埋排汙管管口嘅時候預留出貼磚層嘅厚度3公分.所以預埋管子嘅時候 我哋得預埋到340mm.馬桶安裝嘅時候有得一個防臭嘅法蘭圈(我哋通常稱呼為:密封圈),得使馬桶稍微一動一公分左右係冇有得問題嘅.咁馬桶安裝完成之後才能緊貼牆壁.唔多佔過道空間,而且更加美觀.
香港平價通渠師傅好咗進入正題,我哋嘅馬桶安裝方式一般分為兩種.
一,(香港平價通渠師傅)補膠法安裝.
它嘅安裝方式為:馬桶安裝時先放好密封圈,把馬桶放上去調整好位置.喺馬桶底座邊沿打玻璃膠.此方法貼點為:安裝快速方便,但係無法密封嚴實,後期使用久咗玻璃膠老化底座冇有得被膠密封到嘅位置會滲出臭氣,導致廁所味道非常噁心.玻璃膠老化之後 發黃,黴變非常難睇.
二,(香港平價通渠師傅)壓膠法安裝.顧名思義,就係先打膠跟住把馬桶壓上去.
安裝方式為:先把馬桶擺放好調整好位置用水性或者鉛筆沿著馬桶畫下輪廓線.
跟住用品質好嘅玻璃膠(比普通玻璃膠貴幾十塊,呢個錢唔要省)沿著輪廓線打一圈膠.密封圈嘅位置也打上一圈膠.
打膠完成之後再把密封圈和馬桶嘅關係處理好.香港平價通渠師傅將馬桶抬起嚟放喺原嚟畫好嘅輪廓線上. 馬桶嘅排汙口和底座邊沿正好壓喺玻璃膠上.咁能夠使馬桶下面嘅排汙管完全密封,冇有得任何臭氣跑出嚟. 這時候安裝步驟還冇有得完.香港平價通渠師傅馬桶壓膠完成之後.我哋還需要喺馬桶底座嘅邊沿打上卓高美縫(代替補膠法嘅玻璃膠)使馬桶和地面完美銜接喺一起.卓高美縫劑堅固耐用也唔會像玻璃膠嗰樣時間久咗發黴變色.至此我哋嘅馬桶安裝才算完成.
兩種方式相比較起嚟我就推薦大家選用壓膠法安裝馬桶啦.


text:
大嶼山
行程:西大嶼山 – 觀音山,薑山頭,羗山,靈會山,大磡森,深坑瀝,分流頂
全程:約18公里
時間:7小時30分鐘
今次行嘅路線,本來係鳳凰徑第五第六段,大約10k左右,但中途改邊行程,最後行左18k!我地先坐新大嶼山11號巴士到深屈道落車,落車後反方向沿斜路上1分鐘左右就見到鳳凰徑入口.
沿石級上約半個鐘左右就會見到轉上觀音山嘅小分叉路.上觀音山條路只係100米左右, 亦唔難行. 喺觀音山顶可以飽覽石壁水塘嘅靚景, 所以係值得花少少時間上去.
上觀音山嘅路
石壁水塘
離開觀音山之後,我地就前往薑山頭同羌山,由起點行左約45分鐘左右就到咗薑山頭.薑山頭望出去都係一片好靚嘅海景.
前往薑山頭
薑山頭
前往羗山嘅路
到達羗山,喺羗山逗留一陣之後,見到體力同狀態都仲ok, 所以決定唔去萬丈布, 再去其他山頭進發.
羗山望出去嘅鳳凰山
羗山望出去嘅海景
離開羗山向靈會山前行,落山路
由羗山行到呢個有靈會山黃色指示牌大約廿幾分鐘,而前方有條分叉路,靠左行就係行去靈會山啦
羌山去靈會山有一段路生滿咗芒草
當離開黃色指示牌行多廿分鐘左右就會經過呢過好多芒草嘅地方,配埋藍天白雲,好靚
前往靈會山路上
路上望到嘅山脈
未到達靈會山前休息嘅地方
由羗山行大約2小時到達靈會山(連休息)
靈會山望出去嘅海景
離開靈會山大約行十分鐘左右,會到呢個分叉路口,左邊啡色指示牌寫狗嶺涌方向,就係我地即將要行嘅大磡森方向,而右邊就係向萬丈布方向行
向大磡森方向行嘅路段
喺分叉路口行十分鐘左右會見到「狗嶺涌(西)指示牌
向住呢個狗嶺涌西方向直行
由狗嶺涌西指示牌行到呢條分叉路大約15分鐘,往右邊行就係大磡森方向
大磡森標高柱
大磡森望出去嘅海景
離開大磡森,行20分鐘左右就見到前面嘅深坑瀝
深坑瀝上訓低左嘅標高柱
由大磡森大約慢行35分鐘左右就會到達深坑瀝嘅山腰. 上深坑瀝標高柱係要行一段好斜嘅路,再加上滿佈浮沙碎石,唔太易行,最大問題係上到山頂景色欠奉,所以完全唔值得花時間上去.
深坑瀝望出去嘅海景
離開深坑瀝,我地經過分流頂落山, 向石壁水塘離開(即係鳳凰徑第8段)
經過分流頂影嘅相
分流頂落山嘅路都係浮沙碎石,要慢慢行
經過部份浮沙碎石路段後,再接呢啲石級路
由分流頂落山大約半個鐘會黎到呢兩個指示牌,右邊👉🏻去分流,左邊👈🏻去石壁,我地向石壁方向行
前往狗嶺涌引水道嘅石級路
到引水道
由於已經接近黃昏,夕陽將草同樹木染上金黃色, 加上寧靜嘅環境,感覺好舒服!
由進入引水道行半個鐘左右會到達呢個狗嶺涌營地嘅入口,呢個位置可以睇到開揚嘅海景
而呢個狗嶺涌營地入口,亦都係鳳凰徑第七段嘅尾段(標距柱L076)位置,亦都可以前往嶼南界碑(今次我地無去到)
繼續沿引水道行,可以望到嘅海景,黃昏嘅浮雲
太陽打落前方嘅鳳凰山變成金色
好多人話行引水道比較悶,但呢條引水道都有兩個位置睇到無邊際嘅海景,所以都唔算完全無風景睇.引水道途中有一個流動廁所,尚算乾淨,行左差不多兩個鐘,就到達石壁水塘(剛好日落入黑無影到相)
每個人體質不同,行山要
⚠因應自己的能力而行,量力而為⚠
以上純粹個人感受及分享


text:
好多謝每年Disneyland PR姐姐都記得我哋一家,
邀請我哋去Disneyland Halloween, 今次真係由朝玩到黑,
我哋一早八點鐘已經去到迪士尼,
跑呢個迪士尼Marvel Run 親子三公里跑
跑完換好衫就啱啱好夠鐘入park玩.
今年disneyland 同住年一樣,
有好多Halloween嘅裝飾可以影相,
Halloween 唔一定靠嚇既🎃 !!
一入門口已經見到好大隻南瓜買旗,
今次樂園好好,
安排左我哋係詭趣花園到同Winnie the pooh同跳跳虎影相
仲有trick or treat,
不過拎糖之前,走梗係要整個袋先啦!迪士尼真係好細心,
驚小朋友拎得太多糖又攞唔到,
所以拎糖之前有個小手工做下.
搵完Winnie the Pooh & friends影相,我哋就出返小鎮大街,
今年迪士尼有好多Halloween嘅裝飾可以同小朋友影相,好似係「Halloween詭趣花園」,第一次同萬聖節版Winnie the pooh+跳跳虎影相🌞,仲有 Trick or treat Magic🌛 !! 去埋影片入面「米奇Halloween 玩轉大街派對📣, 所有迪士尼人物(米奇/米妮/唐老鴨/高飛)都係着咗Halloween嘅新衫🎃,仲可以同佢地一齊勁歌熱舞架🎼.
係酒樓隔離玩詭迷宮:詭夢實驗室新篇,初初入去Mancent同Marcus都好鎮定, 當慳咗10幾部之後,佢兩個發覺唔對路,要我同永勝一人抱一個,
我抱住Marcus嘅時候佢仲話要返轉頭唔玩,好大力掙扎話要走.
諗起佢嗰陣時既驚樣,真係好好笑.
玩完詭迷宮:詭夢實驗室新篇,
我哋一行八人就去食飯再玩下其他機動遊戲,
就去等四點半嘅 Halloween玩轉大街排隊,
呢個巡遊同平時嘅巡遊係好唔同,
因為呢個巡遊係for Halloween,
所有迪士尼人物都係着咗Halloween嘅新衫.
因為我哋一家有朝頭早八點已經去咗迪士尼,
所以睇完巡遊我哋就已經返屋企,
睇唔到迪士尼惡人但出巡2.0,
希望再有機會可以睇埋啦!
除左跑步.....其實迪士尼仲可以有好多地方同小朋友去架


text:
健康飲食
其實我自己都唔算係食得好健康,只係少肉多菜,奉行三低一高嘅飲食,但唔知點解,身邊個個人都覺得我食得好健康,幾乎係不食人間煙火咁滯,可能因為見我都唔多鍾意食零食 ( 基本上次次入嚫「759」都係得個睇字,無嘢好買,空手出番嚟! ),唔飲汽水,唔飲凍嘢,又好少出街食啦!有時細細個嘅學生貪得意話請我食啲小食或零食,佢哋媽咪就會話:「關 sir 食得好健康,唔食呢啲嘢㗎!」有次老表 Lily 同 Winnie 分別見到我煮即食麵都即刻覺得好出奇,好驚訝,點解我會唔食即食麵啫!?講真,自己都有整包餅西點食,又因為止頭痛會飲咖啡,健康得去邊呀!!不過咁,總好過買街外食物嘅!
最近上網睇番香港電台個電視節目《緣來好食得》,其中一集叫做《我與西瓜和火龍果的三角戀》,裡面有介紹到周兆祥博士主張嘅 “食生”,即係大部份食物都唔會經過高溫處理,盡可能生食蔬果以保留裡面嘅酵素,其中最得意嘅係將個翠玉瓜用一個特製機器刨成長絲當麵條食.呢種食法聽落都好健康,但生食瓜菜都應該幾寒涼,長期咁食,我估我身體應該未必接受得到囉!講開周兆祥博士,佢成日都推崇健康飲食,食素,以至依家嘅食生,本來係件好事,但我個人就覺得,以佢個咁嘅 outlook,真係有啲唔係好夠說服力囉,俾人以為食素,食齋嘅人就會好似佢咁又瘦,又黃,又黑!!可能會嚇怕好多有心人!
剛出爐嘅燕麥鄉村包.
今日仲整咗沙律,用上番薯,醃酸咗嘅紅蘿蔔絲,
紅腰豆,三角豆同粟米粒,淋上千島醬就食得!
見到呢餐,係咪又覺得好齋,好寡呢,哈哈哈哈!^^


text:
小朋友最鍾意問「點解」,「點解有啲路軌上面會鋪滿石仔?」,「點解過山車上斜時總會聽到咔咔聲?」,呢啲問題連成年人都未必識答,但其實同我哋嘅日常生活息息相關㗎!機電工程署特別派出「機智啤啤」同「智析寶寶」兩位親善大使,齊齊坐上流動宣傳車「機智生活體驗館」,去到全港各區同大家大玩融合創新科技嘅互動遊戲,搵出呢啲冷知識嘅答案之餘仲有紀念品送,即刻睇吓有乜玩啦~
唔講未必知 「啤啤」陪你揭謎題
要揭開以上謎題,就要搵「機智啤啤」同「智析寶寶」喇!同佢哋一齊登上「機智生活體驗館」,就會知道原來路軌上嘅碎石係用嚟承托道床軌道,減少燥音同排水等;而為左令過山車安全上斜,列車底嘅金屬齒條會卡住路軌上齒狀嘅「防止溜後裝置」以防止倒溜,所以我哋會聽到咔咔聲,呢啲機電冷知識都可以喺機電工程署首架流動宣傳車「機智生活體驗館」度搵到答案.而「啤啤」和「寶寶」更會化身「導覽員」,陪大家一齊探索機電世界,爹哋媽咪都可以一齊玩㗎!
「機智啤啤」將會現身同大家見面打卡,小朋友一定開心!
今次活動主要係透過圍繞生活上嘅有趣冷知識,以融合科技嘅互動遊戲,引起小朋友對機電知識嘅興趣.
玩遊戲攞禮物 小學生話FUN
「機智生活體驗館」今次任務主要透過與日常生活相關嘅題材,推廣機電安全,能源效益及創新科技相關嘅資訊,絕對益智又富教育意義.為咗令大家更投入,機電工程署更設計咗唔同嘅互動遊戲,畀大家了解多啲機電小知識同節能減碳小貼士等.「機智生活體驗館」早前已率先走入香港聖公會轄下6間小學作為校園教育嘅試點,同學仔都玩得好開心呀!嚟緊7月30日開始 (每個周末),「機智生活體驗館」都會去到唔同地區同大家見面,到時仲會大派精美紀念品,一於去帶「啤啤」「寶寶」返屋企啦!
想知嚟緊佢哋嘅行程同啤啤最新動向,就要follow「機智啤啤Witty Bear」fb 及Ig 專頁(@emsdwittybear)喇!
車上有唔同嘅任務畀大家玩,其中一個就係同啤啤,寶寶自製WhatsApp Sticker,咁獨一無二嘅設計,整完梗係要send出去畀朋友啦!
玩完遊戲,仲可以得到啤啤同寶寶嘅精美紀念品,好似消毒搓手液,公仔等全部都好得意,記得帶佢哋返屋企呀~
「機智生活體驗館」早前率先走入香港聖公會6間小學作校園教育試點,無論小朋友定老師,都覺得好有意義,仲可以提升同學仔對機電知識嘅興趣.
另外啤啤同寶寶嘅主題巴士「跟住啤啤四圍遊GO!」亦已正式出發,大家會喺港島區同九龍區見到佢,如果有幸野生捕獲,記得即刻拎起電話打卡喇!
資料由客戶提供
活動資訊
- 地點 /


text:
日本 Magicool (免提)風扇
初初出既時候晌百老匯見過佢, 覺得唔錯, 但因為價錢幾貴, 同埋我已經有幾把手提風扇, 所以就無入手
記得上個夏天常常都會帶風扇出街, 今年夏天雖然好熱, 但一直都無再拎出街用, 因為個差電 short short 地, 明明差左都會無電, 有把就唔見左個電蓋, 同埋而家出街一邊手拖囝, 一邊手拎野, 根本就唔會再有手可以拎風扇~ 而家出街盡可能咩細個D既袋, 帶小D野輕便D, 所以多數都無位可以袋埋把風扇~ 同埋之前睇過D 風扇差電爆炸定唔知咩新聞, 有D 擔心, 都係想搵把安全D既
但實在非常非常的熱, 有時等車都好想可以有小小空氣流通下, 有小小涼風吹下, 於是我又記起它~ 晌日本搵到, 價格合理, 入手~ 用過後覺得應該一早買啦~ 方便同美觀好多!
首先介紹下呢把 Magicool 風扇有咩特別先, 除左外形靚之外, 最吸引我既地方就係可以掛頸, 唔洗拎住, 同埋好輕巧, 細部, 夠涼, 又薄, 夠靜
D 風向上吹, 唔會影晌到其他人
出風位D洞好窄, 完全唔會夾到手指~ 小朋友都可以安心使用~
輕同薄都好重要架~
因為可以教得好近頸, 所以都好夠涼
入兩粒電芯, 可以用到20小時, 頸繩可以調教長短同固定, 唔同人都可以用
來看一下實物吧~
我揀左桃紅色~
出風位
背面
有一個坐枱座, 同埋夾, 配合番唔同時候使用都可以免提~
開關制
頸繩容易調教
示範, 小朋友咩住都好細部
大人咩住都唔會好奇怪
唔想吹住既時候, 重可以斜咩天~
點我購買貨品
喜歡篇文章的請按一下: “喜歡" 比D鼓勵我啦~


text:
近排少咗寫嘢,因為不斷喺度睇緊業績同埋投行嘅報告,爭取時間睇得幾多就幾多.其實睇業績就好似彈琴咁,最基本係彈啱晒啲音,但係更加高級嘅做法就係將感情放入去(例:大細聲/Staccato等).大部份人認為睇業績就係同預期嘅對比,其實只係一小部份(一嚟其實好容易喺中間做手腳,舉個例,今次有幾間房地產,都賣咗啲project,短期做返靚條數),重點其實係你睇完一百幾十份業績之後,開始會有感覺個melody想係點樣行落去.
判斷嘅方法唔多講啦,直接講結果:
1)IT入面,最強嘅公司(ATM)交功課完全冇問題,甚至京東都搞得掂(主要由於超市業務ok,多咗人網上買蔬果),若果你聽埋美團嘅Analyst meeting(入面講返delivery cost點樣向下,酒店如何復甦,美團買菜,美團優選等等),你會發現頭嗰幾間公司係好有活力.剩低嘅IT股,各有各走:網上醫療情況特別差,ERP都普普通通,SaaS同網上教育相對好少少.
2)醫藥方面,ODM完全冇問題,即使喺美國有業務,但係對business冇乜影響(或者講,美國減少嘅生意,中國可以補返條數);骨股情況好奇怪,業績唔錯,管理層對未來有信心(Pent up需求/ 江蘇事件),但係走勢好似反映緊其他嘢,所以心血管公司都係小心少少;PD-1除咗行得比較前嗰兩隻(信達/百濟),其他都麻麻地.
3)物管,本來雅生活(3319)都做得唔錯,但係保利(6049)同埋中海(2669)真係幾差,所以相信市場會開始提出對物管行業持續高增長嘅疑問.
In a nutshell,舊經濟大部份業績都普通偏差,新經濟就好壞參半,所以下注嘅時候要比上半年更加精準.我都選擇係出完業績之後,睇清楚方向先下注.


text:
「香港」
係香港要接觸賽車係一件比較困難嘅事,雖然話地方細但係澳門同新加坡都有唔同嘅賽事.莫講話香港無任何國際嘅比賽,甚至乎一個小型賽車嘅場地都無.依家啲車手大部份都要係其他地方訓練同比賽.所以話要接觸到賽車嚟樣嘢都幾難.但係最好笑嘅地方就係香港其實有好多超級跑車,而香港嘅交通真係無可能發揮到嚟啲車嘅性能,更何況話渣快啲.
「賽車」
上個星期日同一班朋友去咗玩小型賽車,而對上果次真係唔記得係幾耐之前.雖然只係小型賽車,但係所需要嘅體力都唔少.咁啱嗰日啲天氣真係非常特別,由一開始濕地,到半乾濕,直至全乾嘅賽道都一次過還晒,真係可遇不可求.不過始終覺得自己喺度玩緊瑪利歐賽車,因為濕地就要漂著咁過彎,一個唔留神就打圈.小型賽車本身真係要好睇技術,一出錯基本上就無得返轉頭.
「期待」
其實香港係有條件去舉辦國際賽車嘅賽事,而直至到最近先至講緊係香港舉行電子一級方程式.講真,舉辦賽車活動其實對香港嘅經濟係有幫助,而旅遊業當然一定會受惠,事關世界國地嘅賽車迷都會嚟睇賽事.不過講到尾,香港依家無專門培訓賽車手嘅課程,就算有最近都要去到珠海或者肇慶嗰邊先至有賽車場.其實香港係唔係都可以起返個小型賽車場呢?
Also published on Medium.


text:
「電台」
有時返工悶悶地通常都會聽歌或者聽電台節目.當然聽電台節目都係上網或者用手機程式去聽,因為一來有誤會影響到人,二來又唔會太過影響工作.不過有時有啲環節真係好好笑,就算做緊嘢都忍唔著笑咗出嚟.除此之外電台節目通常都有新聞環節,藉此可以知道世界發生緊啲乜嘢事.自己以前返工就已經好習慣聽著做嘢,因為其實自己會專心啲!
「環節」
唔知有幾多人平時返工會聽收音機?如果有嘅話又有幾多人會聽「早霸王」呢?相信如果有聽開森美,小儀嘅節目都知道每逢星期五最尾有一個環節,個環節叫做《你知道唔知道有人掛住你》.嚟個環節係俾聽眾打電話上去個節目,將自己掛住嘅個名話俾森美小儀知之後,佢哋再打電話俾嗰個人同要對方估下邊個掛住佢.好多人都藉此節目去表達愛意,而不時都掀起熱話.
「阿希」
約八年前一名自稱「管家婆」嘅男聽眾,打電話上電台希望可以幫佢向阿希表白.由於「阿希」個名比較中性,相信當時森美同小儀並未諗過「管家婆」嘅對象係一個男仔.森美同小儀接通阿希嘅電話,聽到一把男聲,森美語帶猶豫咁問「你係阿希呀?」,對方回應佢係阿希.可能當時森美仍然感到傻傻分不清,於是兩度係電話追問男子係唔係阿希,對方亦表示無誤.
Also published on Medium.


text:
取消~取消~ Because of WUHAN
由於武漢肺炎, oh…. sorry, 根據世衛嘅命名, 應該係叫新冠病毒 (Coronavirus / COVID-19). 不過唔好意思, 我都係習慣叫武漢肺炎. 由於呢隻病毒, 搞到我今年嘅旅遊大計全部都亂晒, 亦都唔知幾時先可以去到旅行. 一隻可能係人工合成嘅病毒肆虐全球, 所有航班都取消, 各國都暫停非本地人入境, 有啲甚至唔畀旅客去嗰啲高危國家. 就算畀你飛到去, 都要 14 日家居隔離或者檢疫隔離. 搞成咁, 你仲邊有心情去旅行. 加埋網上好多新聞都話搭飛機好高危, 個個戴晒護目鏡, 戴晒口罩, 著晒雨衣先上機, 睇到以為自己搭緊架生化飛機.
原本打算復活節假去南韓, 開頭都只係亞洲地區有零星疫情, 點知 2 月中開始亞洲地區出現爆發, 大陸, 香港, 澳門, 台灣, 新加坡, 鑽石公主號. 而南韓差唔多 2 月尾突然爆出大邱市有過百人出現病徵, 仲開始愈嚟愈大件事, 新天地教會出現大規模感染, 搞到香港政府宣佈封南韓關, 而大韓航空都隨即取消所有航班, 跟手我就收到電郵話取消咗班機了. 初時都諗緊復活節應唔應該去, 因為有可能兩小妹嘅復活節假會縮短, 話晒成兩個月無返學, 要追返課程唯有濃縮一下假期. 加埋都唔知呢個肺炎究竟幾時會搞得掂, 都有諗過自行取消機票, 不過我比較 cheap, 唔想蝕咗機票, 自行退票要畀手續費, 又拎唔返晒機票錢. 如果航空公司主動話 cancel flight, 咁我就可以 full refund. 哈哈, 終於等到, 而家可以全額退回. (究竟係好事定唔好事呢? 即係疫情有排都未搞得掂?) 經 agent 訂機票當然係打去同 agent 講退票啦, 唔會揀 re-booking. 初時以為都係一個月左右就可以退到票收返錢, 原來要等成 4-6 個月先收得返錢, 真係要 mark 低先記得自己有退錢呢回事.
搞完呢單, 又要搞另一單, 就係工人姐姐回老家嘅機票, 又係一早訂咗, 而家航空公司話取消班機, 又係畀你退票或者 re-booking. 姐姐就好想返老家, 但係我哋覺得 re-booking 都係有風險, 所以都係退票先, 等呢個疫情真係過得七七八八, 航班大部份變返正常先再訂過會穩陣啲. 今次直接同航空公司訂, 應該可以收錢收得快啲啦o掛….
呢兩單係一早訂晒機票, 但係原來已經計劃好暑假再去一次台中, 花蓮, 台東, 高雄 14 天遊, 而家又無啦…. 雖然教育界嘅老師話唔可以 cut 咗暑假, 暑假係一定要放. 但係我都唔理佢 cut 唔 cut, 我反而擔心係個武肺到暑假都仲未搞掂, 雖然而家 book 機票好平, 不過都係唔好搏啦.
咁你可以 book 聖誕o架嘛….. 大佬, 咪玩啦! 呢個疫症真係好得人驚, 搭 lift 11秒都可以傳染到, 出現高峰期係遲早嘅事. 而家美國同歐洲地方都仲未算有好多人感染, 但頭先所講, 呢隻肺炎係好容易就傳染到畀人嘅話, 只要美國同歐洲等地方都陸陸續續出現病例嘅話, 高峰期就應該不遠矣. 我估計未來兩個月就係關鍵期, 究竟係肺炎繼續肆虐, 定係人類發明咗疫苗打敗肺炎呢? 所以聖誕咁長遠嘅事, 都係再等多兩三個月先算啦.
Updated on 17-Sept-2020
寫完呢篇嘢之後過咗2星期左右, 突然見到 wefly 結業清盤, 成個人癲咗. 唔係咁大整古嘛, 我就係透過呢間代理買機票, 佢仲答我 4-6 個月會退款. 天呀, 嗰下見到呢個 news 真係想死. 即刻去討論區睇下, 原來有好多人都喺度呻, 亦好好彩有好多有經驗嘅人教路應該要點做. 大路諗, 係咪 應該搵旅遊業議會幫手, 但係原來係唔 work 嘅. 佢哋只係會叫你自行打去搵航空公司, 去搵消委會… 網上嘅人反而叫你打電話去銀行信用咭中心, 去申請 “沒有收到已購買的貨品” 退款賠償. 當然呢個退款賠償間間銀行都有唔同流程. 好似我用 DBS 信用咭, 佢係接受訂購不超過 540 日嘅申請, 但係有啲銀行就只有 60/90/180 日, 過咗就唔會接受. 好彩我次次都用 DBS 嘅啫. 打去 card center 問, 由親身交 form 到真係退到款, 足足有 6-7 個星期. 耐唔緊要, 最緊要可以收返筆錢. 今次都係一種經驗, 都學到嘢.
原本諗住同航空公司訂, 應該會好快就可以退到款. 今次喺 Cebu 航空訂機票, 佢無得上網站退款, 要親身打電話去, 點知一駁通, 弊…. 要講英文!!! 唯有死死哋氣集中精神去聽, 好努力去講要退款嘅事. 講完就話會 send 條 link 嚟畀我去申請退款, 頂, 點解唔可以喺網站度貼呢條 link 出嚟呢? 好啦, 等佢 send 咗嚟之後, 跟住網頁操作申請退款, 點知佢居然會扣咗 HK$150 做手續費, 之前明明電話講明係 full refund o架嘛!! 唯有又死死哋氣再打去問, 跟住又要同佢搏鬥, 講完一大輪, 確認咗係 full refund, 唔駛理網頁所寫嘅嘢, 佢哋內部會跟進, 退返足晒畀我. 好啦, 按制退款啦, 然後就收到 email 話信用咭嘅 3-4 個 billing cycle 會完成退款. 咁我咪等下囉, 等下, 等下, 三個月都過去咗, 都仲未收到退款, 咪諗住試下send email 去問, 但係網頁居然搵唔到, 反而見到佢叫人喺 twitter 問問題, 好囉, 唔駛打電話. 留咗 message 都等咗成個星期先有人覆, 話已經退咗, 可能係銀行過數問題, 叫我再等下. 又再等, 又再過咗一個月, 又再追, 又係相同說法; 每個月都去問一問, 都係相同答法. 正當諗緊係咪間嘢都唔掂, 所以一直唔退呢? 正想再去銀行試下申請退款, 終於等到佢嘅退款, 足足 6 個月先退到…. 真係等到人頸都長.


text:
喺一個微陰嘅日子,我行上英皇佐治五世紀念公園.公園就喺一個好斜嘅山坡上面,橫跨兩條高低唔同嘅街道,喺上面高街一邊就係以往嘅有麻石外牆嘅鬼屋,而喺下面醫院道一邊,就係贊育醫院,連接高低兩條街嘅就係東邊街,佢哋圍起一塊地方,構成一個方方正正嘅地臺.
我經過贊育醫院,走上斜路,再行入公園,喺公園嘅斜坡上面有高高低低嘅小路貫穿其中.小路有啲濕,而且因為上面有好高嘅,生喺牆上嘅石牆樹阻擋咗濕氣蒸發,令依一個大樹下面嘅地方都仲瀰漫住濕氣,令公園依一邊顯得好清涼.石牆樹好似靈芝,樹冠好大,覆蓋甚廣,樹榦雖然粗,不過喺濃密嘅樹葉下面顯得好似靈芝嘅幼小軀幹,於是我叫石牆樹做「靈芝」.
其實靈芝本來係喺一啲腐敗嘅木頭泥土上面吽出嚟,唔知點解後尾就變咗仙人賴以長壽嘅養生寶貝.相傳蓬萊仙人以此為食,所以秦始皇聽信徐福之言,派三千童男童女同一批工匠去咗日本搵不死藥.當然藥冇搵到,徐福佢亦因此留咗喺日本國.喺《白蛇傳》入面,白蛇白素貞喺中秋佳節嗰時同相公許仙邀月開懷暢飲,共度良宵,點知白娘子不勝酒力,現出原型,令許仙嚇死咗.為救相公,白蛇同青蛇大戰護山仙童以求仙草,許仙服用之後得以生還,而依棵仙草就係靈芝.喺唔同嘅典籍入面靈芝都可以救人一命,不過可以起死回生嘅仙草又點會畀你哋咁容易搵到?
真嘅仙草難求,不過人間真有其物,好似仙草嘅靈芝就容易買到,醫院道依幾棵有六七層樓高嘅石牆樹,其實就係放大版嘅靈芝,同樣有救命之效,不過佢救嘅,係半山區一塊小小地區嘅肌理同生命.當整個中西區都喺度不停大興土木嘅時候,正正係有咗依幾棵樹,令依一個區域得以保持寧靜悠閒嘅格調.落雨嗰時,我哋喺佢哋下面行,唔怕雨揼濕,到烈日當空,又有佢哋為我遮蔭.其他地區嘅樹木有唔少都因為栽種不善,保養不周,紛紛被斬或冧落嚟嘅時候,佢哋依然生機勃勃,守護住依一個小地方.
依度就好似停留喺六七十年代嘅舊香港,令我冇經歷過依一個時代,都可以由幾棵高大茂密嘅樹,古老嘅石牆同街燈,重構當年嘅氛圍.張愛玲喺〈童言無忌〉講過:好似我哋咁樣生長喺都市文化嘅人,總係先睇見海嘅圖畫,後尾睇見海;先讀到愛情小說,後知道愛.我哋對於生活嘅體驗往往係第二輪嘅,借助於人為嘅戲劇,因此喺生活同生活嘅戲劇化之間很難劃界.當我見到依幾棵樹,就知道當年嘅香港係點樣.不過張愛玲話生活嘅戲劇化係唔健康嘅,但係對香港人嚟講戲劇化生活就係苦中一點甜,我哋可以由幾棵老樹,重拾當年仍然美好嘅舊香港.生活喺當下殘忍而破裂嘅社會經驗入面,大家唔係想死,會發癲,就係變得目空一切,麻木不仁,有依幾棵樹,令我哋有一個可以發夢嘅地方重拾美好嘅過去,我哋先有一個庇護所,令大家仍然可以堂堂正正做一個良善嘅人,所以又點可以唔話依幾棵樹係靈芝?佢哋同樣救急扶危,救嘅係人心.
正所謂「碧海青天夜夜心」,相傳后羿由王母娘娘嗰度得到靈芝長生不老藥,但係嫦娥偷食咗,結果嫦娥輕飄飄咁奔向月亮,過佢嘅不老生活.月亮嘅廣寒宮寂寞冰冷,令嫦娥後悔,不過我喺冇乜人嘅下午,行過陰涼嘅大樹下面,就覺得依幾棵樹可以救贖平日大家忙到抖唔過氣嘅心靈.由七十年代前嘅小商埠,變成繁忙擠擁嘅國際大都會,依幾棵大樹都依然如幾十年前一樣,一貫守護住依個小社區,假如中環係后羿繁榮嘅封地商丘,咁人稀嘅英皇佐治五世紀念公園就係荒涼嘅廣寒宮.行過見證殖民地歷史嘅樹,我就好似待守皇宮嘅白頭宮女同啲細孥講:嗱!喺香港主權移交之前廿幾年,香港曾有一段燦爛嘅好日子,對比返而家嘅香港,佢哋大概會覺得依個只係遠古嘅傳說.
依個時候清潔阿姐經過,見我喺度望住啲樹發吽哣,佢就吟吟沉沉咁話:屌你老母,阻住我掃樹葉.當然啦,主權移交後政府清潔工作外判,人工少工時長,十日人工抵唔過一盒靈芝孢子,阿姐要掃通地樹葉,掃到唔發火就假.哼!


text:
今日美中不足就係唔可以見到揚帆嘅鴨靈號,不過小小豬聽左導遊哥哥話夜晚遊船海都有另一個靚景之後,佢就已經心思思好想再嚟搭多次.哈哈哈...咁如果下年生日仿然有生日優惠,我都好樂意嚟上嚟鴨靈號睇埋個夜景嘅!
2018年8月9日星期四
(期待已久的節目)鴨靈號生日海上遊
9 AUGUST 2018(THU)
經船長叔叔提意,我地揀左船尾甲板上嘅靚位,因為依個位係可以睇晒成隻船同埋會睇到海上嘅靚風景呀~
鴨靈號係香港依家唯一仍在行駛嘅古董中式帆船,當然我地都好期待可以見到佢拉帆嘅樣.不過只怪今日海面太大風,為左安全所以冇打開帆,見唔到揚帆都有少少失望~
每一位乘客都可以有一份飲品提供(選擇酒精類飲品都可以),我地邊飲晒邊睇風景都好寫意呀~
初時行駛都比較大浪,所以船長叔叔都唔建議我地周圍,所以我地都好乖乖咁坐定定係甲板上.當船駛到海中心時,風浪明顯細左多好,我地就當然爭取時間落船下層參觀下啦(當然我地都係慢慢行,亦都唔敢行得太前,始終安全係最重要嘛).
船頭就係拉帆嘅位置~
仲有一系列以前漁民嘅捕魚用具~
由於鴨靈號曾經下沉,經熱心人安排從海底打撈出來,再經過修復先可以保留原貌.為左紀念鴨靈號嘅歷史,所以依家船上亦都保留之前嘅船鐘同埋其中一件木船材料作為留念~
雖然依家都只係用作觀賞之用,但都依然保留一啲傳統習慣,就好似開船同拍岸時都仍然會敲鐘,好等通知附近嘅船有為準備.所以依個鐘係好重要,唔可以亂敲呀~
仲有一套漁民嘅雨衣~
船上仲可以俾小朋友寫願望咭~
寫完再掛上船周圍,等啲風吹吹個願望咭咁就會達成願望啦~
船上都有一名導賞叔叔為大家介紹鴨靈號歷史同埋沿途嘅風景特式,由於船上都係以外藉人仕為主,所以都係會以英語講解~
船長叔叔怕小小豬聽得唔太明白,所以就安排左一位導遊哥哥為小小豬介紹鴨靈號歷史,仲教佢用依啲捕魚用具添~
原來鴨靈號都已經63年歷史,係香港依家唯一仿然運作嘅古董中式三帆木船,經過覆修及改裝加設引擎之後,就成為古董三帆觀光帆船,可以等公眾及遊客登船遊覽維港景色!
小小豬依一身漁夫造型得唔得呢~
原來依一個葫蘆係以前小朋友嘅救生用具嚟呀~
依個竹筒我地研究左好耐,原來就係用嚟捉小魚仔嘅~
小小豬仲跟副船長學編織漁網添~
由於我用生日優惠上船,所以船長叔叔都知道係傻豬仔嘅生日,就為佢準備左一個小驚喜,同佢唱生日歌慶祝又有小心意卡添~
只可以用玩樂不知時日過嚟形容,原來我地經過大約一個鐘左右嘅船程,係海上行左一個轉,話咁快我地就返回尖沙咀碼頭啦~
今日美中不足就係唔可以見到揚帆嘅鴨靈號,不過小小豬聽左導遊哥哥話夜晚遊船海都有另一個靚景之後,佢就已經心思思好想再嚟搭多次.哈哈哈...咁如果下年生日仿然有生日優惠,我都好樂意嚟上嚟鴨靈號睇埋個夜景嘅!
訂閱: 發佈留言 (Atom)


text:
嚟到英國,好多人話要申請一張會員咭.因為只要申請咗,你可以一年內免費任去指定嘅公園,莊園,城堡,好著數. National Trust 出嘅會員咭就係咁用,佢分咗個人,家庭,長者等等種類,如果你哋有興趣,可以去官網睇下.
喺英國會見到好多公園都有一個小橡樹嘅標誌,咁即係代表呢個公園係由 National Trust 做管理.唔好以為 National Trust 係政府機構組織,佢哋只係一個第三方非牟利機構,所以需要市民大眾申請做會員,收咗嘅會費會用嚟做保養保育維護等開支.
好啦,講咗咁耐,其實我想講乜? 其實係想講我誤打誤撞咁 join 咗 member. 事緣兩小妹放 term break,諗住搵啲地方去.我哋兩老商量緊嘅時候,老婆話不如去我跑步經開嗰個大型公園 (我哋叫佢做森林公園).初時都只係諗住去行下,睇下有乜遊樂設施,或者整定 lunch box 去公園野餐咁嘅啫. 而且嗰度有停車場,可以方便泊車,咁我就八卦想睇下個停車場收費幾多,上網搵搵下,見到原來個公園咁啱星期六日 (28-29/May) 有好多 event 舉行. 睇下睇下,啲活動都幾好,Bug Hunting,Butterfly Walk,Beekeeping Talk,River Dipping,Flowers and Trees Walk 等等.呢個 event 一年只得一次,梗係畀小朋友去參與下啦.
再睇下網站,發覺原來可以 join member,除咗可以免入場費之外,仲可以有免費泊車添.今次我去呢個公園本身就免入場費嘅,不過如果你去其他景點,可能就要收錢. 公園泊車本身有 1.5 小時免費,過咗之後就 3 鎊 3 個鐘,其實都算平.公園裡面有餐廳,有商店,我見都有好多人嚟公園商店買花園嘅嘢,泥,除蟲劑,工具,所以 1.5 小時免費泊車都夠晒用.仲有啲人係入嚟餐廳食下嘢,嘆下咖啡.
講返今次 event 先,泊好車就入去報名,由於行動力太慢問題,嚟到只可以參加 12:30pm 嘅 Bug Hunting 活動. 仲有啲時間就附近周圍行下,影下相先.呢度真係好有心機打理,如果有多啲時間發掘打咭位,一定可以影到好多靚相.呢度有個花園仔叫做 Rose Garden,好明顯就係種咗好多玫瑰,啲花開得好靚,種有唔同顏色嘅玫瑰花,妹梅不停走埋去同啲花鬥靚,謀殺咗我好多菲林. 行得咁上下,諗住貪方便,大家只要橫過條小溪就可以過對面,而且條小溪已經特登整好咗條石仔路出嚟畀人行.家家先出發,由於要放啲水穿過石仔路,所以最尾嗰段會無咗石仔,咁就要大家跨過去路面上岸. 但就喺呢個時候,家家話自己跨唔到 ( 點呀?一小段都跨唔到?唔係嘛!?). 我唯有喺佢後面扶住佢,等佢一隻腳踏咗去對面之後,再叫佢提埋另一隻腳過去啦! 點知呢個時候,佢話唔得啦,要跌啦.本身諗住試下用力托返佢企返正,可惜佢嘅無情力太勁,就咁一嘢拉埋我一齊跌咗落水. 都真係好唔明白,兩隻腳都踏住地面,點解會失平衡. 成身濕晒可以點? 揸車返屋企換衫囉,好彩屋企唔太遠啫. 就係咁,搞到我哋兩個無得去 Bug Hunting,返到屋企仲要發覺無…… 鎖匙,喺花園等一個鐘等 Mimi 佢哋完咗個 Bug Hunting 先可以返去問佢拎鎖匙.好彩花園晾咗啲衫,有衫有底褲換,如果唔係真係會凍到嘔.
換好衫,又再返去公園食個 late lunch 先.餐廳啲嘢食都唔算貴,價錢同出面咁上下啦,食物選擇都係少啲. 不過意不在食,快快脆去報名參加 Butterfly Walk. Oh,Shit ~~~ 記錯咗,原來得返 Flowers and Trees Walk,無計,唯有照報,體驗一下. 乜嘢叫 Flowers and Trees Walk? 根據妹梅報告返 Bug Hunting 好好玩,會有個捕蟲網畀佢去捉昆蟲.捉到之後就放入去個罐度,罐蓋係透明放大鏡,咁你就可以從上面睇裡面睇得好清楚.而且義工們仲會同你講解一下昆蟲知識.時間到,集合.今次有三個義工帶住我哋去附近介紹下啲樹有乜特別.雖然係英文,都大約聽得到五成嘅. 唔明就問下老婆佢講乜囉.成個行程原本預 45mins,但係都 over run 咗成 20 mins 有多.因為義工們好有興趣講解,團員們又好有興趣了解.我諗義工們最希望遇到呢啲團員,咁就會好有動力去講解. 避免日後我都唔記得,喺度寫低佢哋講過嘅嘢先.
- 有啲樹,千祈唔好泊喺佢下面,因為會有好多蟲嘅分泌物黐住喺樹葉度,等到一定重量,啲樹葉承受唔到分泌物嘅重量,咁就會跌落去地面,如果你架車泊喺下面, 你諗下你架車會變成點?
- 桑樹原來有分黑同白.以前英國人諗住種桑樹畀啲蠶食,咁就可以用佢嘅絲做衫.但係英國人估唔到佢哋種嘅桑樹係黑桑樹,啲蠶只係食白桑樹嘅葉,所以如意算盤打唔響.但係黑桑樹啲果實又可以食得,咁就繼續種嚟食啦.
- 原來受精咗嘅花會變咗粉紅色,即係話畀其他人知道佢已經受溝咗,你哋唔好再嚟搞我.好得意.
其實仲有其他,不過都唔太記得,等下次有機會再參加,再了解大自然先得.兩個小朋友都好鍾意,好喜歡今日嘅節目 (除咗跌落水嗰個). 為咗唔好浪費咗個會藉, 一定要去多啲 National Trust 嘅景點先得.


text:
「賽車」
係香港玩車就好似唔見得光咁,莫講話改車,要享受駕駛嘅樂趣都真係幾難,因為香港啲路真係好差!至於賽車方面,其實係香港真係好難去發展,因為唔似得其他國家咁有自己嘅賽車場.如果有人想成為賽車手嘅話,最起碼都要有個地方可以用作培訓同練習.香港莫講話無賽車場,就連小型賽車場都無,如果真係要玩嘅話,最近都要去到珠海或者肇慶嘅賽車場.
「行業」
其實香港有無條件發展賽車行業?答案就梗係有啦!或者你唔知香港有幾多個職業賽車手,但係唔代表香港無賽車手.有好多都係去到亞洲唔同地方參與賽事,當然大家或者最熟悉嘅係每年嘅澳門格蘭披治大賽.上年香港好慶幸,終於係中環舉行咗第一次電動方程式嘅賽事,而今年亦都會係十二月舉行.只不過香港仍然未有一個正規嘅賽車場,嚴重影響香港賽車運動嘅發展!
「興建」
政府積極發展大嶼山,其中欣澳將透過填海六十至一百公頃,發展成為區域娛樂及商業樞紐.香港汽車會認為香港缺乏大型賽車場,建議係有關填海用地上興建國際級賽車場,以推動賽車運動發展同增加本地旅遊商機.有關建議已獲得部分立法會議員支持,但仍處於初步討論階段,現正考慮同政府商討可行性方案.如果香港真係有自己嘅賽車場就好了!
Also published on Medium.


text:
最近睇緊姚元浩嘅《元味好生活》,每集節目元浩都會邀請唔同嘉賓一齊體驗各種戶外活動,露營過夜及野外煮食.唔睇都唔知,原來台灣依家好興揸露營車到郊外露營,而且仲癲到每個家庭都為自己架露營車做出各樣主題,倒如民族風,all handmade decoration,法式風情等,真係大開眼界,最正就係架露營車可以變出一層角樓出嚟俾小朋友上去瞓.
剛剛睇完男神王陽明同元浩玩越野飛車,超刺激,連周身肌肉,紋哂身,man 到爆嘅王陽明都全程乸埋塊面,用雙手掩護住個頭,皆因上落山坡嘅角度真係差唔多接近九十度咁滯,又無特別安全措施,仲恐怖過玩過山車,俾著我係座上客的話,我肯定暴斃車上,嚇都嚇死咗!!
幾乎每一集元浩都會用到荷蘭鍋去煮食,佢勁讚好用,其實荷蘭鍋就係一隻戶外版嘅「Le creuset」或「Staub」,都係一種鑄鐵鍋,不過就係用支架吊起,直接喺柴火上面煮食,最特別係鍋蓋經特別設計,可以放上燒著嘅柴同炭,實行上下夾攻!前幾集男神高以翔露營時就煮咗個海鮮蛤蜊意大利麵,最特別係佢用咗檸檬汁去煮,真係從未試過食酸味嘅意粉,但元浩試過之後又話估唔到咁好味,攪到我都想試吓!反正屋企都有檸檬,又可以順便清埋上次整韓式海帶蜆肉湯時用剩嘅蜆肉,不過我就用自己個方法去煮,因為用料唔同,起碼高以翔係用新鮮帶殼嘅蛤蜊去煮哦!
材料:
急凍蜆肉
洋蔥
蒜片
番茄
辣椒
扁意粉
調味料:
上湯
鹽
黑椒
檸檬汁
- 蜆肉解凍後略沖洗,輕輕榨乾水份;洋蔥去衣後切碎.
- 番茄洗淨,去蒂切粒;辣椒切碎.
- 燒熱油,爆香洋蔥,蒜片同辣椒,加入番茄同蜆肉快手兜炒幾下,離火.
- 煲滾水,加鹽,依照包裝袋上指示煮熟意粉.
- 將意粉加入炒過嘅材料內,加適量上湯,兜炒至收乾水份.
- 最後加鹽,黑椒同檸檬汁調味即可上碟.
味道比想像中好好多,酸酸辣辣,加上蜆肉嘅
鮮味,最啱天時暑熱無乜胃口時食.
如果真係好似男神咁用新鮮蛤蜊加其他
海鮮料去整,肯定更加正呀!!


text:
筷子
筷子(Chopsticks),或者淨係叫筷,係種食嘢嘅工具.一對筷子共有兩支,可用嚟夾嘢食或者耙飯,但係有啲人鍾意用筷子嚟篤嘢食.
筷子係東亞四國:中日韓越嘅主要食具.泰國都有用,不過淨係用來飲湯水同食麵.
名[編輯]
喺古代嘅中國,筷子原本叫做箸,由於廣東話嘅「箸」字同個「住」字同音,「住」即係停喺度噉解,唔係好吉利嘅,所以改成快,即係快啲,後來創咗個「筷」字,同個「快」字同音.
揸法[編輯]
筷子嘅標準揸法係:上支用姆,食,中三隻手指彎彎咁鉗住,好似揸鉛筆咁;下支用姆指同食指之間嘅虎口夾住,再用無名指承住.夾食物時,下支基本上唔郁,靠鉗住上支嘅三隻手指用力嚟夾實嚿嘢.
由於力點嘅食指距離支點嘅姆指好近,而重點嘅嗰嚿嘢就遠好多,所以話筷子係一種嘥力嘅槓桿.
禮儀[編輯]
中國人用筷子食飯夾餸係由遠古流傳落嚟嘅,上至皇室貴冑,下至平民百姓都會用,所以日常生活當中對筷子嘅運用有佢非常講究嘅一套.揸法固之然要正宗,以前重指明要用右手嚟揸,而且筷子嘅兩端一定要對齊.喺食飯前,對筷子一定要整齊平排咁放喺飯碗嘅右邊,而食完飯之後就要將對筷子整齊咁擺喺正中.
禮儀上有規定點樣用筷子,以下就列舉出「用筷子衰十一」嘅十一種禁忌[未記出處或冇根據]:
用筷子衰十一[編輯]
- (三長兩短):意思即係話喺用餐前或者用餐嘅過程入面,將筷子前後唔齊咁放喺檯度,認為係極之唔吉利.三長兩短代表死,有話係因為棺材喺未冚蓋之前,係由側邊底下三塊長木板同上下兩塊短木板組成,而且棺材係畀屍體,所以成為用筷子嘅禁忌之一.
- (仙人指路):呢種揸法係唔可以接受兼且極度冇禮貌,佢意思係上支剩係用大姆指加中指嚟做力點,而食指就向住外面指.北方人叫呢啲做「鬧街」,而食飯時有隻手指伸咗出嚟指指貢,就好似喺度指鬧緊邊個咁,係好冇禮貌嘅做法.另外重有一種仙人指路,就係一路同人講嘢一路用筷子指人,如果噉做都一樣好冇禮貌又好乞人憎,唔可以噉做.
- (品箸留聲):呢一種做法亦係好討厭嘅,意思係將筷子嘅一端含喺嘴度,用個嘴來回咁啜,重周時發出噝噝聲.佢被視為係下等做法,因為喺食飯時用嘴啜筷子,本身就已經係一種冇禮貌嘅行為,再配上核突嘅聲音,重更加令人討厭,又畀人以為冇家教.
- (擊盞敲盅):即係喺食飯時用筷子去敲啲碗碗碟碟,呢種行為就好似乞兒搵人要飯食咁.喺以前,啲行乞嘅人為咗想吸引人注意,就會一路敲住個碗砵一路依依哦哦咁哀求,希望路過嘅人可以施捨啖飯或者一個幾毫.所以食飯時敲碗碟係被視為下等唔要自尊嘅做法,俾人睇小.
- (執箸巡城):即係手拎住筷子,又唔理有冇人想食,就喺碟餸上面氹氹轉好似巡邏咁款,唔知想喺邊度落筷子夾嘢.呢種典型係冇禮貌嘅表現,加上目中無人嘅態度,令人極之反感.
- (迷箸刨墳):意思即係拎住筷子係咁喺碟餸上面摷,想搵到自己嘅獵物,就好似啲盜墓者係咁用嘢刨人哋個山墳咁款;咁做實會畀人鬧:「咁樣翻亂晒點過晒,人哋重使食嘅?」,係比起執箸巡城重更加畀人以為冇家教又乞人憎嘅行為.
- (飛象過河):即係夾嘢時,明明對住自己嘅一邊碟都有,但係就要喺碟餸嘅最遠嗰邊夾起.呢個行為會畀人以為冇家教.
- (淚箸遺珠):有啲餸會有汁料湯水伴埋,夾嘅時候如果唔用個碗或者器冊兜住,啲汁好容易會喺運送嘅過程中滴到周圍都係;尤其係隔住幾碟餸嘅時候,重會將啲滴汁撈咗落去第二啲餸度,極之令人反感,屬於嚴重失禮嘅行為.
- (顛倒乾坤):即係話倒轉筷子嚟用都唔理,照夾可也.呢種做法係會俾人睇低,因為搞到好似餓狼搶食,連面都唔顧,連筷子倒轉都唔理最緊要食咗先咁款.
- (定海神針):意思係話喺食飯嘅時候用一隻筷子去插碟入面嘅食物餸菜,咁做被認為係對同檯食飯嘅人嘅一種侮辱,就好似用中指指人一樣,係極之冇禮貌嘅行為.
- (當眾晉香):有啲人出於一片好心諗住幫人裝飯,點知順手就將對筷子插落啲飯度遞畀人,呢樣亦都係極之侮辱同埋不敬;因為呢一吓同插香嘅款一樣,而只有死人先會食香,所以係絕對唔可以接受嘅做法.


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年2月17日 星期一
每週一相片大行動 2014 Week 8:今天的晏晝飯暨下午茶.粟米班腩炒河
訂閱: 張貼留言 (Atom)


text:
(韋小寶7個老婆點識?)又係點愛上彼此?
鹿鼎記大大話話都拍左N個版本,不論電視劇抑或電影版,睇左咁多次,韋小寶有7個老婆就人人都知,但佢地係點樣識?邊個先邊個後?小編跟據原著話你知,韋小寶7個老婆認識嘅次序,相識過程全面大解構,無論你Buy唔Buy,學韋小寶話齋,聽故咪駁故啦!
韋小寶7個老婆順序 1. 沐劍屏
2014年鹿鼎記(由吳倩所飾演)
據原著沐劍屏係第一個同韋小寶認識嘅老婆,沐王府郡主,當年天地會同沐王府發生矛盾,錢長老將佢塞入豬肚送入皇宮,與當時身任青木堂堂主嘅韋小寶認識,之後打鬧中日久生情,成為韋小寶其中一個老婆.
韋小寶7個老婆順序 2. 方怡
2014年鹿鼎記(由趙圓瑗所飾演)
方怡同樣係沐王府嘅人,同師兄劉一舟諗住行刺康熙嫁禍吳三桂,可惜失敗告終,方怡因救情朗劉一舟無奈答應下嫁韋小寶,諗住佢係太監都娶唔到老婆,點知係假太監,及後對劉一舟貪生怕死,自私自利嘅所為反感,最後決定做韋小寶老婆.
韋小寶7個老婆順序 3. 雙兒
2008年鹿鼎記(由何琢言所飾演)
雙兒響韋小寶七個老婆中比較出名,因為韋小寶同雙兒感情最好,亦係最真,雙兒父母遭鰲拜所殺,被江湖人士所救於莊家大宅安頓,武功唔錯,曾多次救韋小寶於危機之中,因為崇拜韋小寶殺死鰲拜,內心情感加上感激之情真情流露,所以卡七個老婆中雙兒最得寵.
韋小寶7個老婆順序 4. 蘇荃
2014年鹿鼎記(由張馨予所飾演)
蘇荃即係神龍教教主,俾洪安通搶左返神龍教做押寨夫人,經過假扮太后一事之後,康熙下令韋小寶率兵攻打神龍教,神龍教最後覆亡,蘇荃最後亦中計被韋小寶迷暈,於麗春院與韋小寶上演大被同眠,仲有埋韋小寶骨肉,洪安通又死埋,唔嫁韋小寶仲嫁邊個?
韋小寶7個老婆順序 5. 建寧公主
小寶與康熙(由林心如所飾演)
韋小寶與建寧公主建宮中認識,海大富命令韋小寶偷四十二章經遇上建寧公主同康熙,因為韋小寶嘅無禮反而令平時橫行無理嘅建寧公主產生愛意,更於與吳應熊成親路上與護婚使者韋小寶發生關係,最後都係順理成章,不過建寧公主於鹿鼎記中係虛構嘅,真正嘅建寧公主並唔係康熙妹妹,係順治嘅妹妹,亦無下嫁韋小寶.
韋小寶7個老婆順序 6. 曾柔
2008年鹿鼎記(由李菲兒所飾演)
曾柔係王屋派派去行刺韋小寶嘅刺客,但可惜失敗,不過韋小寶最後因為佢美貌,以個含鉛骰仔作弊放過佢同同門,曾柔因而心存感激,不過鹿鼎記鐘中對曾柔冇太多著墨,不過係佢七個老婆中純粹因為喜歡而下嫁韋小寶.
韋小寶7個老婆順序 7. 阿珂
鹿鼎記II神龍教(由李嘉欣所飾演)
緣份讓韋小寶與阿珂認識,接近係見佢攪埋去搭訕咁,阿珂一直有意中人,但係韋小寶一直都冇放棄,7個老婆中唯獨阿珂係韋小寶千辛萬苦追返嚟,當然最大原因都係被迷暈大被同眠俾韋小寶攪大個肚,不過亦因為見識過意中人不堪嘅一面,最後亦真心愛上韋小寶.
有人話鹿鼎記中7個老婆代表7種唔同嘅女人或者戀愛性格,例如高冷,熱情,刁蠻,爽朗,內向,單向戀愛,姐弟戀等等,正常男人如果有7個老婆,除左體力消耗大之外,當中明爭暗鬥,心機處處,男人邊頂得順,三個女人一個墟;七個女人會腎虛,所以雖則韋小寶有7個老婆,但佢都係愛其中兩三個,7個女人七種性格,一晚見一個都隨時精神分裂.平時煲劇打發時間肚餓要醫肚,不妨試下Kama Delivery到會外賣,由2-100人套餐都有,梗有一款岩你嘅!
聯絡我們
WhatsApp 查詢/訂購熱線:5188 0757 / 6599 9941
Email:info@kamadelivery.com
追蹤我們
延伸閱讀
*未經許可,以上文章不得轉載或引用*


text:
Take in consideration that you could need the FULL WidgetKit version.
oo大吉湯圓oo
13 FEBRUARY 2016(SAT)
今日下午茶時,整左啲特別嘢等我地為食兩母子齊齊食.依個咪就係好啱新年食嘅大吉湯圓啦!
其實我之前係上海街行街時,就已經買好晒材料,打算年夜飯嗰日整嚟應節.不過嗰日我地又中午去左行花市(按此重溫),之後又返爸爸屋企食團年飯,所以嗰日冇時間整.
之後嗰幾日又掛住去玩,所以就等到今日先嚟貪得意整下.依家都仲係新正頭,依個大吉湯圓都仍然可以叫做應節呀!
其實個做法都好簡單,同搓普通湯圓嘅都係一樣,不過就加左橙色嘅橙粉同埋綠色嘅綠茶粉~
坊間都有好多食用色素嘅液,不過我總係覺得嗰啲唔多安全,所以用有機(店員話係)粉,好似安全啲,咁又食得安心啲嘛!
由於我都係得我同小小豬兩個人食,所以都唔整太好,用左一飯碗嘅糯米粉加暖水開始搓,慢慢搓...慢慢搓~
搓嘅時候覺得個粉團太乾就可以加啲水,如果太水火濕的話就加多少少糯米粉,直到個粉團唔會"痴手"同埋有啲光澤,咁就完成啦~
之後就分為兩份,三分一嗰份就係用嚟加綠茶粉,另一份就係用嚟加橙粉~
色粉唔可以一次過落太多,要慢慢落慢慢搓咁先得呀,依個步驟其實係整個整湯圓過程最用神,不過為左整靚靚大吉,所以努力啦~
就係咁...兩個粉團就已經準備好啦~
之後就準備餡,今次又嚟童年回憶,我用片糖嚟做餡,切粒粒時又真係有好多感觸湧出嚟呀~
將已切粒嘅片糖放在橙色粉團中,然係搓成圓型,之後用搓少少綠色粉團做葉~
依個過程其實都幾好玩,好似搓泥膠咁,第一次整嚟講我嘅手工都算合格啦~
煲內放片糖和薑片煮滾~
待水滾後就可以放份入啲大吉湯圓繼續煲~
煲至湯圓浮面之後,熄火焗多十分鐘,就可以食得.幸好都叫做冇乜走樣,冇返粒吉仔樣睇,咁到叫有返啲成功感~
小小豬見到我個製成品,佢都覺得不知幾攪笑,仲食左我兩大粒添!
片糖餡真係冇得輸,嗰一份流心糖心,真係勁好味~
不過就唔知係唔係個片糖味重左啲,所以食唔出嗰一個橙味同綠茶味.唔緊要啦....最重要係似大吉,食個大吉落肚,今年仲唔全年大吉大利!
原來整造型湯圓係咁好玩,有左今次經驗,下次可以同小小豬齊齊親子廚房整湯圓,唔知佢會整咩樣子呢....哈哈哈!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦


text:
青衣西北交匯處
青衣西北交匯處(英文:North West Tsing Yi Interchange)係喺香港嘅青衣島西北角石環嘅道路交匯處,亦係香港3號幹線同8號幹線一部分.交匯處包括8座總長6.5公里而且相連嘅天橋同一段快速公路,接駁青嶼幹線青馬大橋(屬8號幹線),青朗公路汀九橋(屬3號幹線),長青公路(屬3,8號幹線)同青衣北岸公路,屬青馬管制區範圍,隧道人員獲授權執行《青馬管制區條例》.
青衣西北交匯處嘅規劃係香港機場核心計劃中連接香港國際機場同市區快速公路(即3,8號幹線部份)嘅一部份.除連接青衣北岸公路外,工程喺1994年9月動工,喺1997年4月完成.
道路連接[編輯]
- 交匯處南面係長青公路,可前往8號幹線嘅南灣隧道或3號幹線嘅長青隧道去沙田區,九龍及香港島,或經青衣西路前往青衣市中心.
- 交匯處西面係青嶼幹線青馬大橋,8號幹線經呢度通去大嶼山同機場.
- 交匯處北面係青朗公路汀九橋,3號幹線經此通往大欖隧道及屯門公路.北面另外有一個出口係青衣北岸公路,通往青衣市中心同荃灣區.
其他建築物[編輯]
- 青嶼幹線行政大樓喺青馬大橋側,就喺交匯處西面,亦鄰近青嶼幹線訪客中心及觀景台.
- 港鐵東涌綫同機場快綫就喺交匯處下面由東向西穿過,連接青馬大橋.
- 青衣西北交匯處下面係香港聯合船塢.


text:
最近金價高到得人驚,日日係咁升,好似 2019 年全年金價就升咗19%,跑贏恒指,再次證明黃金依然係避險之王.大家唔好誤會,以為去錯咗財經版,只係近年好多人都話「data is gold」,喺呢個年代,數據價值唔會差得過黃金,但係數據會唔會好似黃金咁樣,有完善嘅機制監管佢嘅買賣同埋升跌呢?睇完以下三篇報導,你或者會有答案. 第一篇係《華盛頓郵報》上月初嘅報導,內容係講微定向(micro-targeting)呢家嘢,近年被政黨廣泛應用,用佢嚟追蹤特定選民,收集並建立數據庫,再靠數據分析嚟設計競選活動.2016年美國大選時,侵侵俾錢請嘅「劍橋分析」(Cambridge Analytica)就係玩微定向嘅高手,因而俾唔少人質疑微定向改寫咗選舉結果.Google 同埋 Twitter 早前已公布,佢哋唔再俾微定向用喺政治用途,唯獨係 Facebook 企硬唔肯咁做,《華盛頓郵報》仲訪問咗 Facebook 前資訊保安總監 Alex Stamos,佢話微定向唔係追蹤一,兩個美國人,而係成千上萬人,咁樣做其實係扼殺緊真正嘅民主. 另一篇報導嚟自《Politico》,又係追住 Facebook 而嚟,佢哋嘅記者調查之後發現,有 265…
Browsing: NewYorkTimes
2022 - wepro180 All Rights Reserved.


text:
馮盈盈不滿被陸浩明指貪慕虛榮 即時黑面開火爆seed自辯
馮盈盈當場黑面回應陸浩明
馮盈盈,陸浩明等主持的《後生仔傾吓偈》向來以輕鬆方法,貼地話題,一班後生仔圍爐齊齊吹吓水,日前一連兩集《後生仔傾吓偈》以貪慕虛榮為主題,好chill嘅氣氛突然變得火花四濺.節目中馮盈盈被陸浩明及多位後生仔主持指最能跟「貪慕虛榮」四字扯上關係,其中一位後生主持補鑊:「因為盈盈身上都係名牌,佢最有條件同呢四個字扯上關係,我哋後生仔主持都唔會有名牌喺身,但係我知盈盈係靠努力去得到,所以我係好欣賞佢嘅﹗」陸浩明指住該後生仔主持:「乜你變咗幫盈盈講說話咁㗎﹗」本來還帶住微笑的馮盈盈,輪到陸浩明發表意見:「我唔識馮盈盈嘅,我係一名觀眾,我睇新聞話佢去船P,十單有兩三單新聞都同富二代扯上關係,哎呀,總之呢啲就係貪慕虛榮㗎喇﹗」鏡頭一轉向馮盈盈面口已變成黑色,明顯對陸浩明對的指控感到相當不滿.
陸浩明玩嘢問馮盈盈:「呢排仲有冇去船P?」
馮盈盈一輪嘴自辯:「當你喺呢個社會好努力打拼然後上到某個level,自然就識到呢個level嘅人啦,係好順其自然,係好合理,只要你唔係唔念舊就冇問題啦.坦白講,我成日同中學同學食飯見面,我都有post過相,咁有冇人理過吖(高八度)?」馮盈盈繼續爆seed:「但係啲人只會好著重睇有冇邊個知名人士呢,但點解唔去諗我work for到嗰個level,或者努力啲出去識唔同嘅人,擴闊自己嘅圈子,就會識到其他界別嘅人呢,又冇人咁諗㗎喎﹗馮盈愈講愈激動,陸浩明突然補刀問:「呢排仲有冇去船P呢?」馮盈盈當場窒了一下然後黑住面答:「呢排天氣凍冇喇﹗」馮盈盈不滿被指貪慕虛榮,與陸浩明在節目中開火,充滿火藥味﹗
戴祖儀開口撐
馮盈盈為自辯而對「貪慕虛榮」重新解讀,佢指放工仍忙於管理社交網是為推銷自己,為自己事業著緊,又話自己出去識朋友,都是為事業拼搏的一種:「可能你出去同人食吓飯,咁啱人哋搵緊個代言人,而你自己又去sell吓自己話適合去做,咁咪一拍即合囉﹗」後生仔主持Fred話藝人這個職業沒有收工時間,戴祖儀和應:「係呀,出街要保持笑容,唔係又畀人話黑面態度差﹗拍完嘢放工,每一日都會諗聽日po啲咩嘢,諗得咁辛苦,咁之後出咗糧去買自己鍾意嘅嘢有冇問題先﹗點解要畀人話貪慕.」
馮盈盈反指唔貪慕虛榮是懶惰
有人撐的馮盈盈仍然氣難下,繼續激動地為自己解釋:「無論做呢行定做生意,都係要去擴闊自己圈子,去為自己事業打拼,呢啲叫上進嘅表現,寧願放工返屋企煲劇,都唔出去識吓人搵吓機會,淨係喺度等運到,等啲錢喺天跌落嚟,呢啲人先叫不務正業,如果呢啲叫貪慕虛榮,咁唔貪慕虛榮嗰啲係懶惰,唔去為自己事業做任何嘢,我去為事業打拼,呢啲叫上進心﹗」


text:
2014年12月29日星期一
送給表姐銀婚紀念的栗子蛋糕
早前表姐喺 Facebook 度留 message,邀請我出席佢同表姐夫銀婚紀念晚宴,原來佢哋當年係正正年尾最後一日結婚,25 年前嘅事,我真係一啲印象都無,所以佢話當晚順便一齊倒數㗎喇!
唔知係咪心有靈犀,我發覺自己咁耐都無試過整栗子蛋糕,諗住今次試吓整,送俾表姐同表姐夫做賀禮,趁老表入嚟學琴時同佢傾過,點知佢話原來佢家姐係超愛栗子蛋糕,嘩,咁唔整都唔得啦!!
2014年12月25日星期四
黑椒雜菜豆腐伴菜飯
2014年12月24日星期三
迷迭香
見到 blog 友 Allie 成功種到羅勒,而且仲生長得好好,好茂盛,可以用嚟整麵包同 Pesto 醬,真係戥佢開心.我自己就無呢個福份去種 basil 喇,種嚫都死,無論係用種籽種定係現成盆栽買返嚟都一樣唔掂,可能都係因為間屋實在太熱喇!!
呢啲咁熱嘅環境,最適宜種迷迭香,因為佢係屬於罕生植物,唔需要咁多水都可以生長到,最重要係唔怕熱嘛!仲記得之前我喺「一田」買到嘅 rosemary 嗎?雖然佢係放雪櫃賣,但居然生命力都幾頑強,種可以繼續生長哦!
東南亞風味
2014年12月18日星期四
薑餅風合桃鬆餅 Gingerbread Walnut Muffin
我自己一向都唔多鍾意整曲奇類餅乾,覺得好麻煩,好多功夫,整好個麵糰之後又要切,又要搓,又要吸模,又要用匙羹逐少勺上烤盤,又要唧,又要 ……,之後又要分好幾盤入爐焗幾廿轉,真係用好多時間,最慘都仲係清洗工作,全部用具都油到不得了,洗都洗到隻手爛,依家天氣咁鬼凍,油脂凝固咗仲難洗!!
其實我本身都幾鍾意食薑餅人嗰款薑餅,因為覺得香料味好吸引,不過就真係唔係人人都頂得順!之但係想食又唔想整,咁點好呢?將個食譜作少少更改,應用到 muffin 上,咁咪做起上嚟輕鬆得多囉,仲可以滿足到味蕾㖭!
全麥粉 biscotti
上星期老表不斷打電話俾我,又問呢樣又問嗰樣,原來條友仔鬼死咁勤力喺度玩烘焙,一係唔整,一整就整成三樣嘢,包括 muffin,scone 同麵包,由晏晝兩點幾整到天黑,呢位懶惰姑娘真係估佢唔到.雖然佢好少整,但呢次三樣嘢都算不過不失,起碼食落口都唔難食,個 scone 仲係第一次整㖭,合格有餘喇!
見佢整得咁開心,我嗰日放工返到屋企都仲要做幾粒鐘清潔,即使個人已經好攰,都要開爐玩吓,整個至簡單嘅 biscotti 就最啱喇!
2014年12月10日星期三
乾燒伊麵 & 麥米番薯湯水
天氣轉冷,最啱就係食勁薑番薯糖水,真係名符其實甜在心,暖入心!!
啲草菇越賣越貴,上年賣開 $6 /
4兩,跟住加價加到 $7,呢次買仲犀利,賣到 $9,即係維起 $36 / 斤!!咁攪法,真係買斤菜抵好多囉,起碼可以填得飽個肚!!
Focaccia Sandwich
2014年12月9日星期二
檸檬粟粉蛋糕 Lemon Sand Cake
雪櫃有兩個檸檬擺咗喺度好耐,要諗辦法用咗佢!突然間諗《我愛和風洋菓子》裡面有個主要用片栗粉整嘅檸檬蛋糕,不妨一試,睇吓效果係點.
我自己就無專登走去買包片栗粉返嚟整,只係用粟粉代替咋,反正都係澱粉.外國人都有用澱粉整蛋糕,稱為 sand cake,因為澱粉本身係無筋性,所以成品個 texture 會比較鬆散,真係糕如其名,質地食落真係好似食到成口鬆散嘅沙,而且仲會有入口即溶嘅感覺㖭!不過我自已就唔係咁喜歡個 texture,試過就算喇!
2014年12月2日星期二
橙醬龍眼甜酸麵筋
2014年11月30日星期日
又整素薑醋
每次醃好鹹蛋之後,總會留起兩,三隻嚟整薑醋,今次都唔倒外,不過呢次煲薑醋就加多咗兩樣食材:黑背木耳同黑豆.
其實上網 search 關於素薑醋嘅資料時,大部份都會用到黑背木耳同黑豆,我估係因為木耳嘅膠質可以代替豬手;而黑豆嘅蛋白質就可以代替雞蛋.
2014年11月29日星期六
再做甘筍蛋糕
早幾日整海鮮粉絲沙律時要用到好多紅蘿蔔絲,反正都開機刨絲,順手刨多少少留番嚟整甘筍蛋糕.
醬油麴叉燒
2014年11月28日星期五
梅州綠豆餅
原來阿馳剛 join 了短程美食團到梅州玩,我問佢邊度係梅州,喺邊度,佢都講唔到俾我聽,真係激鬼死!!
佢喺梅州時食過一樣叫綠豆餅嘅嘢,覺得好好食,於是就搭個導遊叫商店現成即做.新鮮即製嘅綠豆餅係軟身嘅,有啲似老婆餅,要 20 日內食完.佢話如果唔要即製的話,啲餅係硬嘅,仲可以擺到好耐㖭,聽見都得人驚哦!!
2014年11月27日星期四
海鮮粉絲沙律
呢幾日天氣都好暖,仲有陽光,趁天氣都仲係熱,整沙律食都唔緊要.
呢個粉絲沙律超簡單易做,係切青瓜絲同紅蘿蔔絲比較嘥時間,我就無理咁好氣喇,掟哂入部 food processor 度就攪掂,之後用越南經典魚露汁 nouc nam 撈勻就食得喇!
2014年11月23日星期日
AeroPress Coffee Maker
早幾個月搭巴士時,睇到個節目有位咖啡師教沖咖啡,佢用一個叫做 AeroPress 嘅器具嚟沖,我越睇就越覺得好熟口面,好似 Ernest 媽咪上次送俾我嗰套咖啡套裝,於是返到屋企就即刻要驗證一下,果然真係!!
2014年11月20日星期四
雜菜薯蓉批 Veggie Shepherd Pie
我成日都對 shepherd pie 呢個名好感興趣,點解會咁叫嘅呢?喺我心目中,pie 係指用個 crust 做批底,將鹹或甜嘅材料放入,之後再入爐焗,好明顯呢個 shepherd pie 個外觀唔係咁啦!另外,點解會用 shepherd 呢個字呢?唔通呢個批真係由牧羊人創出嚟?
近排上網睇地獄廚神 Gordon Ramsay 嘅《Ultimate Home Cooking》,今次唔係要教煮高級精緻菜式,而係教煮一啲比較簡單嘅家庭菜,包括早,午,晚三餐,每集節目最正就係煮晚餐時,要佢四個仔女分別入廚幫手,”迫” 佢哋學識一啲基本技考,就算最細嗰個都要學揸刀切嘢,咁就唔使怕佢哋連水幾時滾都唔識啦!
剛好其中一集教整shepherd pie,原來正宗係用羊肉嚟整,咁就所以用咗 “牧羊人” 去命名.連牛都怕食嘅我當然就唔會用羊肉煮啦,今次試整連肉都唔用,整個素菜批吧!
2014年11月14日星期五
新鮮熱辣黃豆餅
印尼發酵黃豆餅都買過好幾次,一入到店內就即刻走到去雪櫃,點只搵勻都唔見有得賣,真係好少會咁,次次去到都見到有好多放喺度,於是走去問啲職員有冇得賣,點知佢叫我擰轉身睇睇,原來放咗喺對面啲紙皮盒上面.我問個職員點解唔放雪櫃內,佢話啲黃豆餅啱啱做好,仲係熱嘅,如果未攤凍就放入雪櫃的話就會變黑,果然拎上手都真係熱㗎,買咁耐都係第一次買到新鮮熱辣出爐嘅黃豆餅.
2014年11月12日星期三
木瓜雪耳果仁湯
呢期成日同 blog 友謙盈媽媽 “撞餸”,早前大家都不約而同整咗芋頭紫米露,真係撞到應一應!今次又同佢撞木瓜雪耳,不過佢係用嚟煲糖水,我就煲湯.
2014年11月11日星期二
純素布朗尼 Vegan Brownie
整西式烘焙點心,幾乎必定會用到雞蛋,因為可以起到乳化作用,方便各式材料融合.但如果撞啱食齋日的話,咁就無得食囉!
睇番本 vegan “天書”,有個 brownie 嘅食譜都唔錯,做法亦好簡單,好似整 muffin 咁將濕料倒入乾料內快手拌勻就攪掂,一於試試吧!
睇番本 vegan “天書”,有個 brownie 嘅食譜都唔錯,做法亦好簡單,好似整 muffin 咁將濕料倒入乾料內快手拌勻就攪掂,一於試試吧!
2014年11月10日星期一
老將終於要退役喇!
真係越窮就越見鬼!
呢季開始電費同差響都無咗政府補貼,要自己交番,一下子又多成千蚊支出;上個月好友結婚,買禮物又用過千;呢個禮拜部洗衣機漏水情況越見嚴重,睇住呢頭入水,嗰頭就流番出嚟,水位根本都未達指定標準,都唔緊要,最弊係我要不斷拖地索水!!一個人一個禮拜先開一次機洗衫,仲要係低水位都俾多咗佢,咁你話我有得幾多件衫要晾呀!?所以呢幾個月基本上用嚟拖地索水嘅時間仲多過晾衫嘅時間,前幾日情況仲突然加劇,想唔換機都唔得啦,咁又唔見咗 $3000 喇!!
2014年11月3日星期一
免炸吉列南瓜薯餅
2014年10月28日星期二
超鬆軟的紅麴甘酒麵包
近排老友 Louisa 跟仙姐一齊出國學整麵包,當然學到好多嘢啦,佢同我哋講,原來用直接法整嘅麵包都可以好好食,就算放到第二,三日都依然軟熟,秘技就係翻面!翻面係歐洲人整包時會用到嘅一種手法,喺麵糰第一次發酵完成兼排氣後,通常都會將個麵糰滾圓,之後鬆弛十至廿分鐘或作第二次發酵,Louisa 就教我哋用翻麵代替滾圓,排氣之後將麵糰上下左右向內摺入,然後收口向下鬆弛 15 – 20 分鐘,時間許可的話,可重覆多一次,之後先至最後發酵,藉此將空氣摺入麵糰內,令麵糰內含有更多空氣幫助膨脹.
前日又整紅麴甘酒包,今次有少少特別,額外落多少少水落去搓麵糰,放入雪櫃低溫發酵過夜,第二日拎番出嚟回室溫後就排氣,之後翻麵一次,最後發酵 45 分鐘就入爐焗.
泡菜雜菜鍋
知道有韓國部隊鍋呢樣嘢好耐,但就唔太清楚其實係乜,睇相咪又係一貫韓國泡菜鍋咁一鍋紅湯,加多個即食麵落去.咁啱 Maangchi 姨上個禮拜教整呢個韓國部隊鍋,佢話自己都未試過呢個菜式,只不過不斷有讀者叫佢教整,佢先至飛返韓國去唔同食肆試菜,之後再教網友整.
睇番佢個網頁,原來呢個菜嘅來歷係源自於韓戰之後,美軍將午餐肉,香腸,火腿,茄汁焗豆等罐頭醃製食物帶入韓國,呢類罐頭食品對於當時嘅韓國人嚟講相當新鮮,於是韓國人就開始將佢哋加入傳統泡菜鍋內.
清楚知道咗之後,我更加唔會試囉,就算係 Maangchi 姨都坦言佢唔覺得咁樣嘅煮法會好味,吸引唔到佢!喺我眼中韓國飲食都比較著重天然食材,又有自己一套嘅養生食療,甚至會用到中藥材入饌,就連一般煮餸或醃泡菜都會用梨去代替砂糖提供甜味.呢個部隊鍋無啦啦走去加啲罐頭食物及即食麵落去,最頂癮嘅仲係茄汁焗豆,真係想像唔到個味道有幾好食囉!
雖然我自己就唔會整呢款部隊鍋喇,但睇完Maangchi 姨點整個湯底,又覺得幾吸引喎,就用自己鍾意嘅食材,再參考個湯底部份用料整個泡菜鍋啦!
2014年10月27日星期一
純素芝麻豆腐雪糕 Vegan Sesame Tofu Ice-cream
喺型仔廚師個 Youtube 頻道度見到個 vegan ice-cream 好耐都無的起心肝整,咁啱早前整芋頭紫米露時用剩咗啲椰漿,要盡快清埋佢,因為椰漿好易變壞.突然諗起可以用嚟整雪糕,咁就趁天氣仲未係好凍,快啲試整咗個 vegan ice-cream 食譜.
今次係 base on 型仔廚師個 tofu ice-cream,自己再加啲減啲,就變成黑芝麻雪糕喇!由於整呢款雪糕係唔需要煮過或加熱,原本想買盒裝即食豆腐嚟整,感覺上比較衛生,但始終都係嫌盒裝豆腐豆香味唔夠,最後都係買番街市豆腐檔嘅豆腐嚟整,反正腰果我都會先汆水,跟手放埋件豆腐落去囉!( 但其實型仔廚師係無將腰果汆水㗎,原粒就咁用.)
2014年10月16日星期四
秋葵芽菜米紙卷
辣炒秋葵鮮淮山
呢碟餸都真係 “黏鬥黏,潺鬥潺”,切完秋葵之後再切鮮淮山,攪到成隻手都係潺,黐黐立立,好似有啲唔知咩喺手咁,哈哈哈哈!!!
好多人都唔多鍾意食秋葵,我估可能係煮得太過耐,煮到太軟身,太過黏,其實秋葵原本係可以生食嘅,不過我自己就未試過,無論係炒定係灼熟,一,兩分鐘就得㗎喇!
2014年10月10日星期五
是日出品
2014年10月8日星期三
眉豆南瓜粟米粥
曾經有 blog 友話發覺我好鍾意食雜糧,係呀,我絕對唔係一個飯桶,唔多鍾意食飯,就連粥都好少煲,就算以前媽咪喺度時,晏晝嗰餐都幾乎完全唔會煮飯食,可能媽咪都一樣唔係飯桶!
焗爐版 Fish & Chips
炸魚薯條呢樣嘢真係無諗過自己整,因為我由細到大都唔係太好煎炸食物,但最主要原因都係要開鑊油炸,係我至憎做嘅動作!好耐之前已經知道咗薯條可以用焗爐做成免炸少油版,而最近又喺 Masa 個網站度見到連可樂餅都可以用焗爐做到,真係超吸引,一定要試試!
傳統 Fish & chips嘅炸魚應該係用脆漿包住魚柳嚟炸,但係要入爐焗的話就無可能用脆漿喇,所以唯有用吉列做法啦!
訂閱: 文章 (Atom)


text:
美容五行美容護膚皮膚護理
馬鞍山美容院美容公司美容 五行1,卸妝
護膚嘅第一步要先把臉上嘅妝容畀卸掉美容 五行+8613650100087,化妝品喺臉上呆咗一天美容 五行+8613650100087,性狀已經發生咗變化,而且如果有得補妝嘅話,臉上嘅化妝品還唔止一層,皮膚唔透氣,就好容易積累毒素,並且化妝品還會沾染上啲邋遢嘢,啱皮膚嘅損傷好大.要使用卸妝水和卸妝棉仔仔細細地把臉上嘅妝卸掉,做到臉上唔留一丁點化妝品嘅痕跡才得進行下一步.
2,洗面奶
卸妝完畢以後,接下嚟就係清潔面部咗,首先用冷水先清潔一遍面部,把臉上嘅卸妝水還有得其它嘅殘留物質清洗掉,跟住換溫水搭配上洗面奶進行面部嘅深層清潔,溫水嘅作用係得促進毛孔嘅開啟,讓洗面奶裡嘅情節物質得直達毛孔,清潔嘅更加徹底.
如果嫌手洗唔係好乾淨嘅話,得再買上一臺洗面儀或者清潔面膜,喺使用洗面奶洗完臉以後用洗面儀再啱毛孔進行一次清潔,或者敷一個清潔面膜啱臉部進行殺菌和清理,能讓臉更乾淨.
3,乳液
洗面奶清理嘅唔僅僅係面部嘅邋遢嘢,還會順帶清理掉面部嘅油質,咁臉再洗乾淨以後雖然冇有得邋遢嘢咗,但係也冇有得水分咗,會非常乾燥,這時候得使用乳液進行補水,同時補充啲基本嘅面部油分,還能起到保溼鎖水嘅效果.
4,化妝水
化妝水雖然起名為化妝水,但係並唔只係喺化妝嘅時候使用嘅,喺大家清潔完面部以後得使用化妝水啱皮膚嘅角質層進行修復,並且喺乳液嘅基礎上再進一步進行補水和鎖水,雙重鎖水能讓臉部嘅肌膚睇起嚟水噹噹嘅.而且化妝水還能起到收斂毛孔嘅作用,避免毛孔粗大長黑頭.
5,肌底液
肌底液一般係喺化妝水之後使用嘅,主要嘅作用係讓肌膚啱後續嘅營養成分嘅吸收有得一個緩衝嘅作用,得把肌膚已經老化嘅和死掉嘅膠原代謝掉,刺激新膠原嘅形成,讓肌膚睇起嚟更加年輕有得彈性.肌底液一次就滴上幾滴就得咗,塗到臉上好快就會被吸收.
6,眼霜和精華
肌底液吸收完全以後就得上營養咗,得使用眼霜和精華畀肌膚補充營養,眼霜得淡化眼部細紋,讓眼周嘅魚尾紋得到明顯嘅緩解和消除,精華得補充臉上缺少嘅營養元素,促進臉上嘅細胞煥發新生,二者嘅順序係眼霜喺前,精華喺後,而且量都唔需要太多,因為肌膚嘅承受量係固定嘅,多塗咗會好浪費,而且眼霜如果塗多咗還容易造成眼周脂肪粒,反而起到唔好嘅效果.
7,瞓眠面膜
瞓眠面膜嘅精華量也好大,而且係得喺瞓覺嘅時候敷著嘅,選一款比較好嘅瞓眠面膜跟住敷上後直接瞓覺,第二天正常潔面就得咗.
以上就係護膚順序嘅介紹.
護膚品嘅正確使用順序方法


text:
炎炎夏日,當然少不了上遊艇出海吹吹風,又或者約埋係屋企開大冷氣吹下水.呢個時候,當然要揀返幾款靚酒一齊開心嘆.要做一個成功又體貼既主人家,選酒考慮賓客口味以外,開靚酒party有咩野應該注意既地方?
1)場地配套 - 有冇地方雪住支酒? 用咩杯,需唔需要有decanter? 酒刀一把夠唔夠?
戶外戶內其實會好影響品酒體驗,皆因香港既室內室外溫差極大,唔單止會影響賓客既口味,場地環境亦有機會影響支酒既狀態.太陽底下熱辣辣,大家當然想飲清爽d既酒,如果係凍既白酒或者香檳,自然更受歡迎!
但係,室外環境咁熱,究竟你可唔可以chill住支酒一段長時間?有冇雪櫃/酒櫃/冰桶?可以冰住幾多支酒?用冰桶既,冰粒又夠用幾耐?買左支靚酒返黎,如果派對場地有限制令到支酒唔可以用最佳狀態示人,真係有d掃興架!冇得雪住支酒既,就可能要放棄飲香檳,改飲室溫侍酒都可以既酒款喇.
再講落去,其實有咩酒杯,有冇decanter都係一個因素.一個極端但又非常真實既例子:小編試過去一個party,酒本身就唔錯既,但居然係用熱飲紙杯奉客,真係再靚既酒都大大扣分,視覺上味覺上都攪唔掂!又有一次,用既係公司水機用果d三角即棄紙杯,真係… 唔體面lor!
如果真係唔夠杯要用即棄,呢款即棄膠酒杯幫到你,各大超級市場有售,易搵又唔貴.(不過環保d就最好用返破璃杯啦,如果真係人多要非常大數量既杯,唔少catering公司都有提供酒杯出租服務)
A title
Image Box text
又講遠d,如果人多要一個人短時間開好多支酒既,點樣開酒都係一個要考慮既問題.有朋友表示由於人多要既酒量多但又唔想開酒開得辛苦,非常決斷咁選擇全晚飲澳洲同新西蘭酒,皆因全部酒都用screw cap唔用木塞,開酒方便十萬倍.
2)一兩款酒由頭飲到尾好,定買多幾款轉下口味?
視乎場合同派對長短,酒款數量可以好唔同.三五知已圍爐飲,當然買多幾款試多d唔同既酒最開心.如果人數多,又或者大家走動比較多,賓客比較分散,一款香檳又或者一紅一白(亦可以一紅一白一粉紅)由頭帶到尾就容易處理,唔會話飲兩啖就冇哂支酒,添酒時又怕添錯酒,而且我地有重磅優惠,成箱咁買平好多架.
3)送酒小食揀咩好?
呢個真係非常視乎場合,賓客口味同酒款.最百搭既就當然係ham & cheese凍肉芝士拼盤;如果想精緻少少既,買一堆水餅返黎,上面放生牛肉tartare,牛油果蝦,刁草cream cheese三文魚,三文魚子等等,簡簡單單又好食,爐都唔洗開.
4)剩左好多酒,唔知點算?
開派對預多左酒,未開既酒都仲好﹐有時開左又飲唔哂,點算好?用黎煮野食當然係一個好選擇.如果你幾日內又開party,支酒又走左味但又唔係完全唔飲得,可以考慮用剩酒加水果整sangria,保留返少少酒味,溝埋幾款酒用都得.


text:
中國出品嘅綜藝節目向來非我所好,但凡留意,都一定係有想睇嘅香港藝人參與,或者抱持人皆有之嘅獵奇心觀望,因為真人騷唔真實,遊戲騷有形無神,刻意為之嘅節目效果實在不敢恭維.近日友人極力推薦《中國有嘻哈》,我唔睇由自可,一睇,驚為天人.聽完大半集噪音(中國譯make some noise做發出噪音),我忽然就後知後覺咁明白到,原來中國節目或者志不在爭奪優勝,超英趕美,以富有中國特色嘅光怪陸離突圍而出,更似係製作人嘅真正野心,只係普通人如我一直以黎誤解太深,未及發現中國綜藝嘅雄心萬丈.
就以《中國有嘻哈》為例,成檔節目由參演明星嘅聘用,到小試牛刀嘅參賽者,都係怪得令人驚訝.節目開宗明義,點出中國都有嘻哈,但參演明星一概成分不良,同中國淵源極淺.因為質問人有冇freestyle而突破柒限嘅吳亦凡,生於廣州但長於加拿大,揸加拿大護照又受訓於韓國,直至成名離隊搵真銀之前,人生大半嘅時間都同中國無關,而嘻哈嘅修為(如有)亦然.再睇潘瑋柏,美國出世,就讀台北美國學校,然後美國大學畢業,活躍嘅國家都係台灣,除咗膚色係亞洲人,識講中文,唔知佢做乜走去鄰國做導師.而張震嶽同MC Hotdog,一個阿美族,一個台灣土生土長,亦根本稱唔上中國音樂嘅代表人物.即使模糊他人身分認同再配搭銀彈攻勢迫人跪低係中國出咗名嘅手段,但一個貨真價實made in PRC嘅嘻哈歌手都搵唔到就開檔《中國有嘻哈》,掛羊頭賣狗肉以外,亦有些少暗示咗台灣有比中國更自由嘅風氣嘅政治不正確.
嘻哈音樂難以紮根於中共治下嘅疆界,其實原因極其顯淺,就係嘻哈精神唔可能喺人習慣自我審查嘅環境出現.中國嘅民眾,口齒伶俐,能夠按住節奏連珠炮發嘅多不勝數,但能夠展現態度嘅少之又少,就連已經有一定知名度嘅參賽者,都只係表演緊表面嘅嘻哈音樂.
嘻哈係美國黑人文化,之所以唔簡單稱之為黑人文化,係因為佢嘅發源地係紐約嘅Bronx,用嘅語言亦係美國嘅英文,窮困嘅黑人族群同七十年代嘅美國呢個環境都係不可或缺,反而當時部分已經擠身社會主流嘅黑人則同嘻哈關連唔大,而同樣生活水準低下嘅拉丁裔美國人亦對文化有所貢獻.地下室之中,黑人聚眾作樂,以據講古非洲文化已有跡可尋嘅饒舌方式配合節拍唱歌,而內容方面則著重表現真實想法,宣示自我叛逆,向有權者申訴對現狀嘅不滿.因此,嘻哈起初只係邊緣地帶嘅次文化,直至欣賞同跟從饒舌嘅人日漸增加,有人會趁空檔隨節奏起舞,再有人實驗性質嘗試以直接轉碟替代舊有播歌方式又竟然殺出新路,嘻哈音樂至開始為外界所發現,然後風靡美國以至全球.
正因為嘻哈文化其來有自,要忠於嘻哈,必須要貫徹嘻哈精神,至會唱得有靈魂,言之有物.即使音樂人未至於言之有物,至少要係勇於敢言,自成一格,而非隨波逐流,任人擺布.《中國有嘻哈》成堆參賽者喺演唱嘅速度,語句嘅押韻,節奏嘅準繩,姿勢嘅創新幾方面,達到一定水準嘅大有人在,歌詞倒背如流亦似乎係家常便飯,但一聽佢地嘅歌詞,內容來來去去都係用好乾淨嘅言辭去講人地點樣睇唔起自己然後自己有朝一日會點樣揚眉吐氣,全部都失真而殘缺,淪為無病呻吟.嘻哈文化積極嘅意義,係提倡直接坦蕩,即使時見鄙俗之語,露骨色情,但至少係面對自己,無所畏懼.但喺中國,獲准播放嘅節目務必要有教育意義,因此上帝鬼魂唔講得,鹹濕賤格嘢唔講得,人權平等自由意志唔講得,就連日常生活無處不在嘅粗口都唔講得——一一閹割之後,搵Eminem去rap,分分鐘都會畀人叮走.嘻哈音樂節目要求愛國愛黨,爵士音樂節目要按領導指示綵排力求萬無一失,中國式嘅點撥,中國式嘅扭曲,高不成低不就,難免空餘嘻嘻哈哈.
雖然中國同嘻哈精神因為政治氣候而零舍格格不入,但停留喺只習其形而難得其神嘅,唔只中國.嘻哈精神係黑人喺西方文化之下嘅開創嘅次文化,係受美國意識形態影響之下嘅產物,從文化精神到表現方式,其實都同東亞人固有嘅生活信條大有距離.就好似體型高挑以至壯健嘅任何女性,普遍著唔出和服嘅美感咁,喺所謂全球化嘅現代,音樂交流無可避免,但西方音樂既然由西方文化背景所衍生,當非西方人接觸西方音樂,音樂底下嘅兩套文化,亦自然難免有所碰撞,產生不適應,擦唔出火花.大多數時候,大眾認定係要黑人至唱得到黑人音樂,但事實上係身處某個環境遭受某種待遇熟習某種生活方式嘅緣故,多於身分.
東亞嘅儒家文化,對於有話直說,從來缺乏一致贊成嘅推崇,而日本文化,亦唔係以開門見山為美德.儒家文化著重人情倫理,要求人喺講出心中所想之前,考慮長幼輩分,考慮家族利益,亦強調忍讓退讓係良好品格,肆無忌憚吐出狂言,同埋不修邊幅嘅衣著,都係不得人心嘅言行舉止.人由細到大浸淫中華文化,即使喺長大之後局部西化,亦唔容易調節同擺脫長期潛移默化而習得嘅思考慣性同生活方式,要唱出嘻哈嘅粗野狂放,我行我素,可以想知,係比美國人更有難度,周杰倫高舉嘅嘻哈旗幟,或者就係一種折衷.
另外,日本人對於旁人觀感嘅關切,同埋相當敏感而含蓄嘅習性,亦都唔鼓勵人脫離本位,隨心所欲,就算心有積怨,佢地亦唔會大搖大擺咁到處聲張,惟恐一己想法無人裝載.加上日本文化習慣將外來文化在地化,嘻哈所附帶嘅來勢洶洶,互相挑釁,亦好難唔經加工就成為日本文化嘅主流.正因為文化差異,有嘻哈感覺嘅亞洲臉孔,其實都係西化得好緊要嘅人,西化到一係佢就直頭成長於西方文化,一係佢就係佢所處身嘅社會之中嘅邊緣人.呢種情況其實喺歐洲都有,例如斯堪地那維亞地區同東歐國家嘅音樂口味亦同美國有唔同,但差異或者未至於東西方之大.想像南亞寶萊塢風格結合嘻哈饒舌容易,但想像印度電影有人高唱無神論,暫時所能想像到嘅只有宗教人士嘅猛烈反擊,嘗試嘅電影公司簡直自取滅亡.
無論如何,西方文明,或者美國文化所包含嘅精神到底係現代化嘅必然進步方向,文明嘅唯一指標,定係某幾千萬人嘅自以為是,巧合稱雄而誤導世界嘅帝國幻想,直至美國霸權衰落之前,直至吳亦凡唔以自己作品進駐美國音樂榜為榮之前,都好難有定論.但正如和服係和式設計,唔會人人著得好睇,要一種服飾全球受用,本來就難免要有所割捨,甚至改頭換面,只係東施效顰而又缺乏土壤做足全套,註定比可笑更可笑.只怪如今西方依然領先,我又仍然係目光狹隘嘅美帝走狗,中國式嘻哈自暴其短,欠缺消化外來文化再另闢蹊徑嘅力量,呢類此曲只應中國有嘅娛樂,我身為外人,人生又苦短,都係無福消受.


text:
1⃣ UCAS
你應該睇多次你firm choice同insurance choice嘅conditional offers,喺一個document入面list返曬嗰兩間大學對每科嘅要求,費事到時放榜緊張到亂曬.
另外,你可以事先睇埋你間大學係想你點submit啲HKDSE成績俾佢,如果唔清楚個安排,就應該email間大學問同埋搵埋中學負責嘅老師溝通清楚.你要知道間大學(1)係想你經網上遞交定郵寄個成績過去,(2)係要自己定係間中學send個copy俾佢,同埋(3)佢地淨係需要一個copy定係一個certified true copy (certified true copy應該係有學校個校印同校長個簽名).
如果你覺得自己某科會差少少先meet到你個offer (一個level) ,可以寫定封求情信解釋吓自己點解失手,post-exam period做咗啲咩有用嘅嘢等等,再搵埋相關嘅email同地址mail去~ 當然,我希望大家都用唔著封信啦.不過如果你事先準備定嘅話,到時真係需要都唔會咁怯.補充多句,我都有聽人講過話可以直接打俾間大學傾,不過詳情我就唔知係點,大家可以上網再search吓.
最後,如果大家真係好唔好彩miss曬firm同insurance choice嘅offers,可以選擇用UCAS clearing.其實由7月6號至10月20號,你都可以用clearing apply一個course.不過記住,用clearing需要符合以下嘅其中一/幾項:
你6月30號之後先apply
冇大學俾offer你,或者有大學俾offer你但冇一個你係想accept嘅
你meet唔倒啲offers
你喺UCAS Track到撳咗 ‘decline my place’ 個制去decline你個firm place
2⃣ JUPAS
可以諗吓自己喺唔同情況下JUPAS Band 1會排啲咩choice.唔同情況包括 (1) 自己意外地考得好,(2) 正常發揮同 (3) 失手.計算自己嘅分數嘅時候除咗留意佢係計4C+2X定Best 5之外,都需要留意返啲大學會落嘅weightings同埋摘星會加嘅額外分數 (e.g. level 5=5.5分).然後,你再對比返歷屆嘅收生分數同情況.
我嗰時真係唔係咁著重JUPAS方面嘅嘢,所以我做嘅嘢都係得咁多~ 大家參考吓就好啦!


text:
經歷
在經歷近乎兩年同MDD嘅對抗之後,我相信自己已經開始行出呢一個陰霾,我唔會用「痊愈」嚟形容自己,因為自己同時有BPD同PDD,憂鬱嘅心情常在,只係變得冇咁強烈咁解,但其實已經係一個進展,至少回復到未醞釀成MDD嘅時候,雖然將來係有機會復發(同以我所知機率唔細),但其實喺呢段時間都學識咗唔少嘢,亦因為咁,先無負我呢兩年嘅光陰.
呢一段時間入面,我學識咗「放低」,或者對於BPD嘅患者而言,或者係對於金牛座嘅我而言,「固執」呢一樣嘢總係長埋喺我嘅性格入面,但呢段時間嘅經歷,話咗俾我知,唔會所有嘢都盡善盡美,難保所有事都符合我嘅預期,即使最終結果唔如意,都唔需要執着過去,發生咗嘅就由得佢發生,喺發生之後接受改變,然後再次上路,固然,面對唔如意嘅事會唔開心,但唔開心嘅時間都遠比以前為短,或者係因為我已經習慣咗點樣去面對失意.
以前成日會諗,「如果可以返去以前,冇做到呢樣嗰樣就好」或者「早知⋯」,但依家會move on得更快,更積極咁去諗之後instead of停滯不前,學識喺唔好嘅事入面睇到佢好嘅地方,或者呢啲就叫積極.
我相信經過每一次嘅試煉之後,我哋都可以變成更強,更無畏嘅人,每一道嘅經歷都可以成就我哋更好嘅將來,而抑鬱嘅經歷亦都令到我能夠更理解其他人心目中嘅諗法,更有同理心,更容易同人溝通,或者宏觀嚟睇,其實雖然我呢兩年失去嘅唔少,但亦都學識唔少,識到好多有趣嘅人,學識放膽表達自己嘅想法,呢一切嘅得着,早就超越我失去嘅嘢,亦因為咁,我會覺得自己冇辜負到呢一段嘅日子.


text:
即食麵袋,拖鞋,燈泡不能回收?
CLEAN 環保 – 即食麵袋,拖鞋,燈泡不能回收?
自問小編我對環保都有一定既意識同支持,而有時係網上睇有關環保既資訊時都會睇到唔少有關外國既環保方法,有時會睇到d人分享佢地日常既環保方式,無論家中任何廚餘或雜物嘅分類一概做得非常仔細整潔同認真,但無意中發現就算係膠袋,膠樽,玻璃等普通物件原來唔係所有都可以攞去回收喎.
其實日常做回收分類時,每當見到一D疑似塑膠之類,例如:即食麵袋同埋拖鞋等..都會認為可以放到塑膠回收箱,而燈泡亦會認為係屬於玻璃之類,就會放到玻璃回收箱等等... 但其實呢d物件原來係唔可以作為回收用途㗎,等我以下簡短咁解釋一下啦:
- 拖鞋或者鞋之類,在製造過程中會加入咗大量既化學物料,分解或再造過程會造成水質或空氣污染,而且呢D有關產品亦會有機會包含金屬配件,所以係唔適宜循環再造哦.
- 即食麵包袋外層係玻璃紙,而內層就係含聚乙烯(polyethylene,簡稱:PE 係一種加入大量各種添加劑化學物質),所以稱為複合袋性嘅袋,呢d物質會破壞環境,所以同樣亦唔可以作回收用途.
- 最後燈泡當中因為含有金屬同鋼絲,而發光部份為金屬複合物,較難分拆作回收用途,所以亦唔可以放入玻璃回收箱.
- 裝油既膠樽(PVC或PS膠料)或似同類製成品(例如:汽車機油樽等):呢類既塑膠係回收再造過程中會帶有石油產品,從而產生化學作用,令環境受到污染,所以亦唔可以作回收之用.
- 即沖咖啡膠囊(capsule)同即食麵包裝袋,用膠製成既掃把同埋牙刷等,同樣屬複合塑膠物料,所以較難分拆回收之用.
另外如果鑵頭類就要清洗後才好放去回收哦,如果唔係就會吸引昆蟲或滋生細菌哦,而發泡膠原來係可以回收架,當初以為再造過程會散發有毒物質,但原來唔會,今年年初有一位有心人發起發泡膠回收項目,而且已獲得環境及自然保育基金撥款資助,從街市菜檔或凍肉鋪回收,為香港為海洋出一分力.
見到咁多人都為保護環境出一分力時,我就會提醒自己都要堅持呢分心同感謝呢d有心人!大家都一齊努力啦!您我他都能做得更多更好!只要堅持同身體力行就可以了噢!


text:
內容行銷(content marketing)可以話係「集客式行銷」(inbound marketing)嘅核心,透過上載同品牌有關而且有趣並具資訊性嘅內容,將自己打造成為一個領域專家,同時有效提升你嘅品牌知名度.以下我哋會提供五大Content Marketing嘅小貼士,等你可以成功咁推廣自己嘅品牌.
1. 質量兼備(Quality and Quantity)
今時今日做content marketing,除咗重視質素之外,量都好重要.係同一個題材上,如果做到海量嘅內容,比起耐唔耐先出一次,會更容易俾人感覺到你係嗰個領域嘅知識有幾廣泛,例如美國嘅Entrepreneur on Fire就正正係每日堅持訪問一位企業家(entrepreneur),令佢係內容嘅數量上遠遠多於佢嘅競爭者.
要落實推出海量嘅內容呢個計畫,你需要建立一個內容日曆(content calendar),係呢個日歷列出晒一個星期七日入面要推出嘅內容,最好定時喺社交媒體(social media)或者自己嘅網站(website)上載有質素嘅內容,從而起引受眾對你品牌嘅注意.
2. 建立關鍵績效指標(Establishing KPIs)
為求令你嘅content marketing達到目標,最佳嘅方法就係令佢變得可以衡量(measurable).具體啲講,即係為你嘅內容營銷設置關鍵績效指標(Key Performance Indicator/ KPI).建立 KPI能夠為你提供一個可以追溯嘅里程碑來幫助你了解幾時先可以達到目標,佢哋可以包括喺銷售,流量,Search Engine Optimization(SEO)嘅分數,數字營銷等各個方面,例如係電子郵件營銷同社交媒體指標方面實現嘅目標.以下係小編覺得頗為重要嘅KPIs:
瀏覽量(Pageviews)
你知唔知道當一個用戶撳入你啲Blog之後,佢會睇完即刻離開定係會睇多幾篇呢?要知道答案,其實只要使用合適嘅追踪工具,例如Google Analytics,去追蹤Pageviews.了解Pageview可以幫你設計出更適合讀者嘅內容,甚至可以鼓勵潛在客戶(Leads)click入內部鏈接並進一步探索你品牌嘅產品,咁利潤其實都會隨之而來架!如果Pageviews夠高,瀏覽量不斷飆升,就代表你嘅受眾對你提供嘅大部分內容感興趣啦.相信久而久之,你漸漸會獲得讀者對你嘅信任,而你嘅品牌亦都會成功被打造為行業入面嘅專家.
跳出率(Bounce rate)
Bounce rate所指嘅係到達頁面後,立即離開頁面嘅用戶百分比.換而言之,呢個數字當然係越低越好啦.當呢個比率好高嘅時候,一般因為兩個原因:第一,blog嘅組織結構可能唔夠方便用戶閱讀或者觀感唔夠吸引,舉個例,可能網站嘅排版唔適用係手機版,導致好多使用手機嘅用戶其實根本唔能夠閱讀;第二,文章內容同佢哋嘅期望有出入,就好似你撳入嚟呢一篇blog之後假如發現內容同content扯唔上關係,你都好可能會選擇直接離開網站,所以我哋要僅記唔可以貨不對辦呀.
流量來源 (Source of traffic)
以上兩個KPIs都與公司嘅網站有關,可以話係你可以完全控制嘅指標.流量就唔同啦,從流量來源嘅數據,我哋可以得知內容喺互聯網各個平台上嘅表現.佢主要顯示通往你發佈嘅內容嘅所有途徑同埋佢哋之間嘅差異,例如自然搜尋(organic search),社交媒體(social media),付費廣告(paid advertisement),電子郵件,直接連結到你website嘅link等等.最理想嘅情況當然係少啲依賴付費廣告,始終用金錢去換流量並唔係長遠之計,累積更多自然嘅來源(organic source)先係上上策.
3. 推出具創意嘅內容(Creative Content)
網絡世界瞬息萬變,一啲搞笑嘅事情好容易喺曝光冇耐之後就會引起好多人嘅關注,當引起全城熱話之後,有啲公司會好迅速咁乘勢推岀抽水式內容回應.以幾年前嘅Pokemon Go為例,佢係推出當日差唔多所有網絡內容創作者都抽Pokemon Go水,由screenshot到公司實況,手機配備,遊戲攻略同埋安全提示,甚至係任天堂嘅股價消息等等都不斷被轉載,有啲品牌更加借呢件事抽水嚟hard sell 自己嘅product,但當然呢一樣野我哋唔太建議,因為始終content marketing 嘅目的唔係hard sell,而且軟性推廣.
無獨有偶,舊年備受全城關注嘅安心偷食事件,係曝光冇耐就有公司即時攞嚟抽水做content marketing,九巴(KMB)係二十四小時內就係佢哋Facebook 專頁出咗一張利用老鼠偷食做題材,用以呼籲大家唔好係車廂入面食嘢嘅post.因為事件主角之一嘅許志安有個花名叫老鼠安,所以九巴小編就用咗佢哋偷食嘅事件製作呢個十分有創意嘅抽水式content,最終引嚟網民極大嘅迴響,總共獲得高達27K個like,反映出engagement十分可觀.
4. 良好視覺效果(Good Viusal)
根據Skyword嘅調查,係做content marketing嘅時侯,一啲包含圖片嘅blog嘅表現比冇類似圖片嘅文章好94%,所以無論你寫啲咩,加上一啲靚嘅visuals遠比只寫一大堆字好.視覺衝擊一向係廣告嘅有效策略,尤其喺資訊爆炸嘅年代,圖像嘅訊息就會係云云文字中更加突出.
除咗製作普通嘅graphics,其實好多公司都會推出infographic去更具體咁樣傳達呢個訊息,例如著名外國傳媒機構路透社就曾經推出一張infographic去講解有關G20國家對女性權益嘅重視.雖然infographic嘅設計所需嘅經驗同技巧甚至係需時都比普通嘅graphics多同耐,因為佢唔似簡單嘅改圖,而係需要更多嘅資料搜集,但係好多大品牌嘅公司都會配合佢嚟出content,所以呢個行銷策略應該都會繼續成為一個趨勢.
5. 最佳的內容頻道(Right Channel)
最後,選擇最適合嘅平台亦係marketers需要留意嘅嘢.一般嚟講,Facebook,Instagram 同埋LinkedIn係最普及地用嚟推廣content嘅平台,不過細心嘅你肯呢過留意到有部份B2B(business-to-business)嘅公司就忽略Instagram只係側重係Facebook同LinkedIn上嘅宣傳,例如香港貿易發展局,咁到底點解呢?主要因為Instagram嘅用戶大部分係年輕人或者青少年,而唔係上班一族嘅白領人士或者商界領袖,所以嗰啲公司唔想花費太多資源係Instagram推廣,而想集中火力做好B2B導向嘅平台.
事實上,除咗用邊個平台,點樣有效利用嗰個平台做content marketing 亦都值得我哋關注.以Instagram 為例,除咗頭先講嘅用家主要係年青人之外,其實佢亦都係一個視覺主導嘅平台,因為佢出貼文一定要出一張相,唔可以只有captions,更重要嘅係佢有Facebook同LinkedIn都冇嘅獨特功能,就係輪播貼文(carousel),俾用家可以出一系列嘅相,而好多公司,尤其係市場營銷機構(marketing agency)就會用嚟出一啲提示貼文,配合埋廣告有時可以得到唔錯嘅reach架.
總括嚟講,內容營銷係近年可以話係大行其道.有研究指出有90%嘅機構都係利用內容取代廣告去做行銷,更有分別超過90%嘅B2B行銷人員同超過80%嘅B2C行銷人員都花接近30%嘅成本係內容上.要做好內容營銷,記得要應用上述所提及嘅五大策略啦.假以時日,相信你嘅企業最終一定可以加強曝光率,為你帶嚟可觀嘅生意額.


text:
牛頓第三定律
牛頓第三定律(粵拼:ngau4 deon1 dai6 saam1 ding6 leot6;英文:Newton's third law)係英國物理學家牛頓喺 1687 年提出嗰柞運動定律入面嘅第三條.佢嘅大意係:作用力(Action)同反作用力(Reaction)嘅數值大細一樣,但係方向就相反.呢條定律又俾人嗌做「作用力同反作用力定律」(Action-reaction law)[1][2].
當有股力落喺一舊物體度嗰陣(作用力),嗰舊物體實會產生出另外一股大細相等得嚟方向又啱啱相反嘅力(反作用力).呢條定律用數學方程式表達嘅話係噉嘅:
- ; 係指「總和」.
當中, 係物體 B 施加喺物體 A 上面嘅力, 係物體 A 施加喺物體 B 上面嘅力.由呢條式入面睇得出兩股力嘅數值係相等嘅,而個負號就表示咗佢哋方向相反-擺喺一個一維座標系統入面嗰度嘅話,佢哋一定會係一個向正方向一個向負方向,而且反作用力同作用力嘅物理本質應該係完全一樣嘅-如果作用力係一股萬有引力嘅話,噉反作用力都係一股萬有引力.因為呢兩種力實係打孖噉一齊出現嘅,所以又俾人嗌佢哋做「配對力」(Action-reaction pairs).
最後,作用力同反作用力之間嘅分界查實係有少少夾硬(Arbitrary)嘅:當有兩舊物體喺對方身上施加一樣噉大而且方向相反嘅力嗰陣,是但一個都可以攞嚟當佢係作用力(而另一個就自然係反作用力)-喺定義上冇辦法斷言話邊個先至係作用力.
兩個版本改
作用同反作用力定律仲有得分做兩個版本:強版本同埋弱版本.弱版本嗰條淨係話作用力同反作用力嘅數值相同而方向相反,而強版本就進一步話作用力同反作用力都係喺同一條直線上面嘅(即係做出咗一個更加犀利更加大膽嘅宣稱).萬有引力同埋靜電力都係跟強版作用力同反作用力定律嘅,但係喺某啲情況之下,作用力同反作用力唔係喺同一條直線上高(股力嘅方向唔係喺兩舊嘢之間嗰條直線上面嘅).右手邊嗰幅圖描繪嘅兩粒帶電粒子之間嘅相互作用就係「弱版本啱用但係強版本唔啱用」嘅一個例子:當兩粒帶電粒子都以一樣嘅速度 郁嗰陣,帶正電嘅粒子 會感受到一股電場力 ,磁場力 同埋淨力 ,而帶負電嘅粒子 會感受到電場力 ,磁場力 同埋淨力 .留意吓作用力 同埋反作用力 唔係喺同一條直線上面嘅[3][4].
牛頓嘅論述改
- "To every action there is always opposed an equal reaction: or the mutual actions of two bodies upon each other are always equal, and directed to contrary parts."
- 「每一個作用力都梗係會有一個相等嘅反作用力:亦即係話,兩舊物體彼此加喺對方身上嘅力硬係大細相等,方向相反嘅.」
牛頓佢用馬拉石頭嘅例子嚟解.如果用一隻馬嚟拖一舊石頭,隻馬亦都會俾舊石頭拖拉,因為連住隻馬同舊石頭嗰條繩會施一股張力(Tension;指用某啲繩施嘅力) 落隻馬度,而呢股張力係嚟自舊石頭嗰度嘅,呢股張力會將隻馬拉向舊石頭嗰個方向;相對嚟講,施喺舊石頭嗰度嘅張力 係嚟自隻馬嘅拖拉嘅,佢會傾向將舊石頭拉向隻馬嗰個方向.後者( )會阻礙隻馬嘅拖拉,而前者( )令到隻馬拖得郁舊石頭.
根據第三定律,一股作用力同佢嘅反作用力之間嘅大細係一樣嘅-亦即係話成個系統(隻馬加埋條繩仲有舊石頭)受嘅淨力(Net force)係零.根據牛頓第二定律,呢個系統整體嘅加速度會係等如零:所以如果冇施一啲外力嘅話,成個系統係唔會加速嘅,初頭嗰陣呢個系統實係受咗某一啲嘅力(例如係有個第三者喺後面推舊石頭),佢先至會有個初始速度(Initial velocity),而如果跟住落嚟嘅時間入面冇任何外力嘅話,個系統會以均速前進.
順帶一提,牛頓佢仲用第三定律推導咗動量守恆(Conservation of momentum;指一條話動量係唔可以憑空變出嚟或者消滅嘅物理定律)出嚟:
- ;(第三定律)
- ;(根據第二定律)
- ;加速度 定義上就係速度隨住時間嘅變率 .
- 而 就係動量嘅定義-舊物體嘅質量同佢嘅速度乘埋.
最尾嗰條式表明咗喺成個過程入面,A 嘅動量改變等如 B 嘅動量改變- A 同 B 嘅總動量冇變過,所以動量守恆咗.但係根據現代物理學,動量守恆係比起第三定律仲更加基礎嘅:應用諾特定理(Noether's theorem),有得由伽利略不變性嗰度推導出動量守恆,所以喺進階嘅物理學嗰度唔使第三定律都有得推導動量守恆出嚟.
反作用力同碰撞改
牛頓跟手仲用第三定律分析埋碰撞(Collision)嘅問題.如果物體 A 撞到物體 B(施力喺 B 嗰度),B 會加速(根據第二定律);另一方面,A 亦都會感受到嚟自 B 嘅反作用力,並且向反方向加速(根據第二定律),而呢股加速度有可能勁到克服到 A 原有嘅速度-噉就會令到 A 改變本身嘅郁動方向(同時,有可能呢股加速度未至於勁到克服到 A 原有嘅速度,噉就淨係會令到 A 減速).除咗噉,因為作用力同反作用力大細係相同嘅,所以 A 同 B 跟住落嚟嘅加速度會係幾多就睇佢哋兩者嘅質量(Mass)嘅比例係幾多.
第三定律實驗改
同所有科學家一樣,牛頓都相信用實驗等嘅方法驗證自己提出嘅理論.為咗驗證第三定律,牛頓佢諗咗個思想實驗(Thought experiment)[6]出嚟.假如喺兩舊互相吸引嘅物體 A 同 B 中間擺舊嘢 C 隔開佢哋唔俾佢哋聚埋一齊.如果 A 同 B 是但一個感受到比對方更強嘅吸引力嘅話,噉佢施落去 C 嗰度嘅力會大過對方施喺 C 嗰度嘅力,噉會令到 C 冇辦法處喺平衡狀態,而成個系統會向施加強勁吸引力嗰一方加速郁.呢個結果唔單止係好難令人接受,仲要違背咗牛頓第一定律:根據第一定律,如果冇外力加喺一個系統嗰度,佢郁動嘅速度永遠唔會變(即係加速度等如零).所以物體 A 同 B 分別加喺 C 上面嘅力應該一樣大細而方向相反,而佢哋彼此加喺對方身上嘅吸引力都應該一樣大細同方向相反嘅-噉樣成個系統嘅淨力就等如零.
要喺現實世界做呢個實驗唔難:牛頓佢將一舊磁石同一舊鐵分別擺喺兩隻喺水上面浮吓浮吓嘅船仔嗰度.因為舊磁石同舊鐵之間嘅吸引力,令到兩隻船仔互相吸引,跟手撞埋一齊,最後達到一個唔加速嘅平衡狀態.呢個實驗嘅結果撐第三定律.
應用改
作用力同反作用力時不時俾人一知半解噉誤用,要記住現代版嘅第三定律係:
- 當兩舊物體有互相作用嗰陣,彼此分別加喺對方身上嘅力係一樣大細得嚟而且方向相反嘅.(粗體字係要強調嘅嘢.)
用啱嘅例子改
- 地球依住佢嘅軌道圍住太陽公轉.噉係因為地球受到太陽嘅萬有引力(作用力).喺呢度,作用力令到地球有股向心力,令到地球有一定嘅速度但係又唔會跟直線運行;另一方面,太陽亦都會感受到嚟自地球嘅萬有引力(反作用力).股反作用力同作用力一樣大細而且方向相反.因為太陽嘅質量大過地球嘅好多,根據第二定律,呢對太陽對地球嘅引力對地球嘅影響會大過地球對太陽嘅引力對太陽嘅影響,而實際上地球係對太陽有引力上嘅影響嘅,只不過係呢個影響唔係噉明顯,而且太陽系入面嘅其他行星都會對地球同埋太陽產生引力上嘅影響.
- 有一個鉛球,俾人掛喺一條鋼纜嘅尾橛(為咗簡單起見,假設條鋼纜唔曉伸長縮短),而條鋼纜嘅另一端就定死咗喺天花板嗰度.因為萬有引力,個鉛球會受到地球吸引(作用力),而呢股作用力相對嘅反作用力係鉛球施喺地球上面嘅萬有引力(實際上因為鋼纜嘅質量細地球太多,對地球近乎冇影響),呢股力同條鋼纜完全唔啦更.但係另一方面,鋼纜嘅張力會將個鉛球向上拉等佢冇得跌落地(作用力),而同時鉛球亦都會以張力拉住條鋼纜(反作用力)-呢兩股力大細相等而方向相反.如果成個系統係靜止唔郁嘅(加速度等如零),噉鉛球感受到嘅淨外力等如零(根據第二定律),而噉係因為兩種唔同嘅力(地球嘅萬有引力同埋鋼纜嘅張力)加埋等如零,亦係互相抵消.「地球施喺個鉛球身上嘅萬有引力」同埋「鋼纜嘅張力」唔係一對作用力同反作用力,因為佢哋之間唔係兩舊物體分別施喺對方身上嘅.
用錯嘅例子改
- 第三定律間唔鐘會俾人用一啲太過簡化嘅句子嚟描述:
- 作用力同反作用力嘅大小相等,方向相反;或者
- 對於每一股作用力,都會有一股大細相等方向相反嘅反作用力;等等.
- 呢幾句嘢都冇講清楚一樣好緊要嘅嘢:作用力同反作用力係兩舊物體互相施喺對方身上嘅,就算兩股力噉啱大細相等方向相反都唔一定等於佢哋就係一對作用力同反作用力.好似係右手邊嗰幅圖噉,成日有人將「地球施喺本書身上嘅萬有引力」同「張枱施喺本書面度嘅力」當做作用力同反作用力,但係噉係唔啱嘅:前者係由地球施喺本書身上嘅,而後者係張枱施喺本書身上嘅,前者嘅反作用力應該係本書施喺地球身上嘅萬有引力(雖然呢股力細到唔足以對地球造成啲乜嘢明顯嘅影響)至啱,而後者嘅反作用力係本書施喺張枱度嘅力至啱.
睇埋改
攷改
- ↑ Halliday, D.; Robert, R., Jearl Walker, Fundamental of Physics 7th, USA: John Wiley and Sons, Inc., 2005.
- ↑ C Hellingman. Newton's third law revisited. Phys. Educ, 1992, 27 (2): 112–115.
- ↑ Goldstein, H. Classical Mechanics 3rd. United States of America: Addison Wesley. 1980.
- ↑ Griffiths, D. J. Introduction to Electrodynamics (3rd ed.), Prentice Hall, 1998.
- ↑ Newton, Isaac. Newton's Principia : the mathematical principles of natural philosophy. New York: Daniel Adee, 1846.
- ↑ Thought Experiments (Stanford Encyclopedia of Philosophy)


text:
作者:FF教室 (https://instagram.com/ffclassroom)
黎到距離DSE 2020開考最後幾日,好似終於見到呢段旅程嘅終點.
過去幾年間,DSE帶比大家無數嘅壓力同煩惱.有幾多次因為溫唔切書而要通頂,因為成績差而傷心過,又或者因為補習而錯失左同朋友相處嘅時間?辛苦左咁耐,你又有無諗過,究竟呢個費盡大家心神嘅公開試對大家黎講有咩意義呢?為左讀完中學?為左入大學?為左同女神入同一科?為左屋企人嘅期望?我都答唔到,更何況係要應付DSE嘅你地.
我諗此時此刻,今屆DSE 2020考生大概可以分為四種人,四種唔同意義.
1. WFC
DSE唔重要,唔洗讀大學都可以成功.無壓力,唔洗溫,到時識做幾多就做幾多.反正溫習時間都唔夠,咁就索性唔溫罷了.你溫到咁大壓力?咁你一定係唔知咩叫「Relax」.
佢地已經接受左自己唔會溫得切,亦唔會係DSE成功嘅事實.DSE對佢地嘅意義,我諗係無.DSE同平時學校考試無分別,因為炒左,掂左,日子都係咁過.抱住「等運到」嘅心態,入到間Asso嘅話到時再讀.只不過,當全香港學生有多一個月時間溫習,而佢地仍然原地踏步,「處之泰然」嘅時候,最後只會被公開試制度所唾棄.
2. 求L其
係Study Leave開始嘅時候幾有動力,會迫自己溫書.只不過,一見到身邊有朋友hea下hea下,就突然覺得唔讀書都無罪疚感.一收到延期嘅消息,立即崩潰,覺得頂唔到落去,之後求其讀少少,過到自己嗰關就算.
DSE對佢地嘅意義係一種責任,係一種負累.「因為我讀完中學,所以我都要考DSE」.佢地嘅目標唔係要係DSE考得好,而係考完DSE.所以當計劃有變,自然多左個藉口:習我就溫咁多姐,你比多啲時間我都唔會溫多啲.如果只係當DSE係一個阻住自己享受人生嘅障礙,咁出黎嘅成績都只會頂盡係「過到關」,大部份只會失望,無得選擇自己想讀嘅科.
3. 頂硬上
明白DSE嘅重要性,知道如果DSE考得唔好,之後嘅人生路會辛苦好多.想係DSE成功嘅原因除左係個人成就外,亦唔想支持左自己咁多年嘅屋企人同老師失望.每日都諗住如果DSE考得差嘅話自己之後要捱幾年,身邊人亦會睇唔起自己.所以,即使讀書再辛苦,再大壓力,都會堅持落去.
DSE對佢地嘅意義,好可能係一種唔想失敗嘅心態,唔想衰比人睇.呢種心態比左自己動力同埋更大嘅壓力.為左DSE,大家願意全情投入,會用盡每日所有時間溫習,制訂時間表,四出搵補習.如果哂左時間係唔係讀書嘅活動,會覺得自責.
如果你去到延期後嘅依刻仲係呢一種人,我需要恭喜你.要係一件事做得好,你必先要著緊佢.你因DSE而有壓力,正正係因為你重視呢個試,你重視你一直以來嘅付出,你唔想白費自己六年嘅青春.呢種精神上嘅投入,係可以帶領不斷進步,係DSE跑出.我只希望你唔好比呢份壓力拖累,溫習到累,適時休息,重拾動力.記住考完唔好Check答案同唔好討論,唔好有一絲「失敗」嘅念頭係腦海中閃過.咁先唔會變成第二種人,可以支撐得更耐.我相信你地去到DSE考完嗰日之前都可出盡全力,凱旋而歸.
4. 積極型
佢好清楚DSE重要性,知道如果DSE考得好,之後嘅人生路會輕鬆好多,亦係一件值得自豪嘅事,對得住身邊人.因此,佢地想成功.即使有壓力,但偶而會享受讀書,會跟隨自己時間表溫習,每日好有規律地生活,仲會鼓勵身邊人讀書.
DSE對佢地嘅意義唔只係成功嘅踏腳石,而係試驗緊自己嘅學習能力.佢地望到嘅,係DSE考得好,受眾人敬仰嘅自己.對佢地黎講,讀書係一種增值自我嘅活動,只有將學習變成習慣,先可以持久地做落去.好多人會叫你以「平常心」應付DSE,並唔係叫你好似第一種人完全唔care DSE,而係希望大家唔好當DSE係人生最終目標.DSE係人生中一個好大嘅考驗,成功與否,都唔會放棄其本質 — 終身學習.
我相信會用Studygram,睇到我呢個Post嘅大家,都一定對學習有相當嘅熱誠.只可惜,隨住時間過去,只會越黎越多人由第四類慢慢變做第一類,可以堅持到最後嘅人都會越黎越少.
你估係DSE考期,邊啲人可以笑到最後?邊啲人係DSE完左之後仲可以好自豪咁同人分享自己當年嘅血淚史?我希望大家係一個月後回望DSE,會覺得係一個一生人一次嘅經驗,而唔係一份遺憾.共勉之.


text:
香港其實有好多好多地方都好啱大家持住部相機周圍影,而呢個睇日落嘅浪漫地方,唔一定係同男女朋友嚟,同哥哥姐姐爸爸媽媽嚟都得架!
咁西環泳棚點去?其實泳棚唔算難去,但對新界嘅潮友嚟講真係有啲複雜,PND就唔建議行上山,不如跟以下兩個方法去啦!
1.潮友可以搭5號城巴喺廢物轉運站落車
2.潮友可以喺中環碼頭乘搭54號van仔,經過堅尼地城附近提司機你要喺喺泳棚落車
然段認住上圖呢個「西環街坊福利會」白底紅字牌,見到白牌就代表你搵啱路,再行落百幾級樓梯就到喇!
西環泳棚其實係喺 60,70年代搭建,因為當時仲未有設備完善嘅公眾泳池,所以當時嘅福几會就喺海灘上搭建呢個永久性竹棚,方便游水人士更衣,貯物同沖身.
不過如果人少少就記得預備定腳架!
呢度攞外景影相,拍片,定係表白求婚都幾適合,泳棚嘅木橋,偶然涉鏡嘅帆船,燈塔樹影,洶湧海浪同黃昏靚景都係幾正!
不過因為果個位真係唔係好多位,想影靚相嘅潮友記得set好機埋位影幾張唔係其他潮友就影唔到架喇!
想影超靚日落,記得睇定天文台先好出發呀!
1.潮友可以搭5號城巴喺廢物轉運站落車
2.潮友可以喺中環碼頭乘搭54號van仔,經過堅尼地城附近提司機你要喺喺泳棚落車☺
#PND情人節#PND西環 #PNDouting
@西環鐘聲泳棚


text:
「蘋果」
今朝一早又係蘋果產品發佈會,但係今次真係有啲失望,首先唔好講佢入面嘅內容,論整個發佈會嘅長度我諗係我睇咗咁多次入面嘅最短一次.另外基本上毫無創新可言,最起碼我係咁認為,因為有一半都係講環保,醫療,汽車,產品銷售同應用狀況.真係悶到差啲瞓著!其實近呢幾次嘅發佈會再無以前教主嗰種吸引力,莫講話一啲興奮都無,整體上無乜嘢吸引,仲要有少少舊酒新瓶感覺.
「發佈」
當然每次有蘋果發佈會嘅時候大家都好關心究竟有啲乜嘢新嘢會帶俾我哋一啲驚喜.事實係今次一啲都無!作為粉絲真係有啲失望.手錶基本上淨係得條錶帶,機頂盒多咗啲功能,再一次將新電話嘅硬件塞咗入去舊機殼入面,軟件有少少改動同加咗啲新功能,最後係無啦啦出多咗一個尺寸嘅平板電腦.真係可以話完全無突破.蘋果已經唔係蘋果,佢哋真係好似再無進步,停滯不前.
「問題」
究竟係蘋果已經無咗以前嗰種創新,定係真係因為改朝換代嘅問題?好多時睇返以前嘅發佈會,真係驚喜一籮籮!但係依家基本上悶場佔大部份時間,同埋好無創意.有時見到佢哋啲設計真係一額汗,如果我係教主一定激到翻生.先唔好講設計呢個問題,因為真係太多嘢可以討論,但係講到科技就真係好似無乜點樣有重大嘅突破.反而淨係將啲產品不斷變做不同大細,令到以前買蘋果產品好容易因為款式唔多,都依家真係唔知買邊款好!


text:
東方昇談赴英訪問移民港人感受 網民反應兩極
移民係香港近年嘅熱門話題,相信大家身邊總有朋友或者親戚已經移民或有計劃移民.最近毛記電視藝人東方昇(王嘉偉)接受混血肥仔嘅YouTube節目《返嚟再講》訪問,期間提及佢喺英國訪問移英港人,佢不停聽到對方大讚英國,佢認為對方係自我安慰.呢番言論隨即喺網上引起熱議,網民反應兩極.
東方昇上年前往英國拍攝節目《國家級任務》,期間訪問移民當地嘅「啱Channel」創辦人混血肥仔.相隔一年,混血肥仔除咗回港探親之外,仲順便拍攝《返嚟再講》,而以「英國的震撼教育」為題嘅第二集就搵嚟東方昇做嘉賓,期間東方昇就講到佢喺英國四出訪問移英港人,佢感覺到佢哋有質疑自己移民嘅選擇:「有啲香港人不斷同我講,講英國嘅生活有幾咁好,不斷講不斷講不斷講,其實我已經聽到有啲麻木咗,因為佢不停重複,我嗰刻嘅感覺係啲咩?佢講畀自己聽,佢firm緊個決定係啱,而唔係講畀我聽,其實佢心裡一定有少少質疑自己嘅選擇,但佢要話俾自己聽呢個決定係啱嘅!」
之後,東方昇認為唔應該移民後同香港生活做比較,因為係冇意義嘅,並用愛情嚟咗比喻:「我會用返《圍爐取暖》咁講愛情,其實同你有兩個另一半,你同嗰個分咗手,跟住識咗一個新嘅,你無理由攞新同舊比較,係一個選擇嚟嘅,選擇咗會有好嘅地方,有唔好嘅地方,但係而家你冇辦法,嗰個唔要你,你要離開,咁你冇得比較,新嗰個有佢嘅好,咁你就要全心全意去愛新嗰個囉!」
節目出街後,唔少網民紛紛留言大讚節目高質,例如「講真,呢幾年東方昇真係帶俾觀眾苦中一點甜」,「你哋兩個真係好有性格,又有諗法,繼續加油」,「好有共鳴嘅傾談,多謝肥仔方昇,大家加油」及「東方昇真係好正!高質又有腦!」等等.同時亦有網民喺討論區以「東方昇好認真咁串移民X」 為題開PO,結果唔少網民紛紛留言力撐東方昇「佢覺得人地話英國好係同自己講唔X係幻想出黎?」,「唔覺佢串喎真心」,「feel到東方昇直頭燥底」,「佢講嘅係事實 但唔係寸 而係講個現實幾可悲 移民與留低 沒有誰被誰清高 垃圾曲解低級引戰」,「似有閱讀理解障礙 東方昇講緊個part 係眼泛淚光 講句野都有哭腔 佢似想講 有啲人被逼移民 雖然本身好鍾意香港 但都因為移民既決定 要不斷講外國有幾好有幾好黎說服自己」,「其實佢講得幾中肯 都無話串留港定移英」及「到底有幾多人有睇過條片先俾comment 東方昇根本無寸人 樓主個標題誤導成份頗高 懷疑係引戰po」等等.
按此下載全新Yahoo APP,睇盡最新娛樂新聞,樂壇消息,名人熱話,熱門電影,Netflix劇評,新人更可換領限量新人禮,立即下載!


text:
友情链接,当前时间:2022-05-03
河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司 河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司-河北格润水利工程有限公司


text:
榮光街尚存?土瓜灣舊區T形街牌逾半消失 木廠街/鴻光街/美善同里僅餘字粒式金屬街牌
土瓜灣早前被拆卸重建,現時再步入土瓜灣區內,會發現多條街道已經空空如也,土瓜灣本來有多個殖民時代舊式T字形街牌,但現時隨住舊有建築物拆去,連T形街牌都被消失得無影無蹤,你又估吓今時今日土瓜灣區內淨返嘅舊式街牌有幾多個呢?有時間不妨拍拖兩個人前往舊區,找尋真正嘅歷史足跡啦!
如果自問係英屬香港居民,應該會記得舊式T形街牌係咩一回事,歷史甚至可以追塑至19世紀末.呢種舊式街牌為鑄鐵街牌,大多數係黑框白底,本身就係從英國複製過嚟香港,係屬於30至60年代製造嘅街牌,比較活躍於60年代.T形街牌上嘅字係凸字字粒,非常獨特,係字粒式街牌,將陶瓷字母鑲入以生鐵鑄成嘅街牌上,並非只係單純黑框白底街牌,同皇冠郵筒一樣,係全金屬鑄造,經歷百年都能夠堅固如新.
而英式鑄鐵街牌呈T字形,有別於新式長方形街牌,連街名寫法都與別不同,新式街牌係上中下英,但舊式街牌就係上英下中,上層會寫有英文名稱,而中文名稱就會寫於T字形嘅下層.而中文街名更加係有別於新式街牌由左至右讀,反而係從右向左書寫,都係中文方面嘅歷史見證.
事實上,土瓜灣區內本來有至少10個舊式T形街牌,包括木廠街,龍圖街,鴻福街,榮光街,環發街,環樂街,九龍城道,鴻光街,永耀街,美善同里,原來大多數舊式街牌已經被消失,有2個剩低嘅T形街牌都係位處近馬頭圍方向,至於榮光街唔知會唔會成條街都無埋呢?
編輯於土瓜灣區內踩線所搵到嘅舊式T形街牌有3個,除咗九龍城道暫時未能確認,就只有木廠街,鴻光街,美善同里嘅街牌能夠完好保存.本來全港有近200個T形街牌,後來被指剩低約80個,但現時單單一個土瓜灣區,10個街牌就已經有至少一半被蒸發,果然係見一個少一個,原來舊式T形街牌至今仍未獲得保育.
3個T形街牌都係屬於凹角T型嘅街牌款式,當中鴻光街相對保留得較新簇,而木廠街,美善同里嘅街牌都係有生鏽感覺.而位置上,就只有木廠街街牌位於大街十字路口,其餘鴻光街,美善同里都係位處小巷內,若然唔係刻意抬頭,應該係唔會目睹街牌.
延伸閱讀﹕採環保餐盒+餐具!土瓜灣舊區鐵路便當地道台式口味 3款配菜期期轉換主食足料
延伸閱讀﹕(土瓜灣半日遊)前馬頭圍大廈朝聖193 Cafe!香港花見小路/日系粉紅橋打卡 牛棚藝術公園探索牲口棚遺跡(野餐隨行)
E.A.Tips :
❷


text:
本台2020年7月16號中午,經突發事故群組收到一段影片,可以見到一宗行人被重型貨車撞到嘅事發過程.
片段長約半分鐘,可以見到事發地點係堅尼地城卑路乍街近士美菲路.
起初馬路上嘅車停咗喺度,相信係等緊爹核士街嘅交通燈號「轉燈」,有車輛停喺行人過路線嘅位置,有途人就「如常」過馬路.
當車龍開始郁嘅時候,咁啱有人沿行人過路線一架重型貨車前面行過馬路,重型貨車郁車就將嗰個人撞倒,幸好嗰個人跌喺車軸近中間位置,重型貨車未有「轆過」佢,後方客貨車司機亦幸好見到傷者瞓咗喺馬路,及時停低.
今次情況,撇開究竟當時過路線燈號係乜,就講物理學問題,以中型或重型貨車為例,由於車身較高,存有三大盲點位:
- 正常成年人嘅身高,如果靠近車頭2米內,司機根本無法直接察覺;
- 如果途人企喺左邊車頭,會被左邊A柱遮蓋;
- 由於右邊A柱接近司機,覆蓋視線範圍較大,司機右轉時有可能一時間見不到途人過路.
今次車禍,相信同上述第1點有莫大關係,香港警務處交通總部道路安全課總督察鄭梓人喺2020年6月就曾向傳媒指,應該提醒途人――尤其長者――千祈唔好貪圖方便亂過馬路,特別係避免喺司機盲點出現.
雖然話按照最新國際標準,重型車輛出廠時已經裝咗好幾塊鏡,減少司機視角嘅盲點位,鄭總督察好直接咁話,安全守則其中一項就係過路前要同司機有眼神接觸,「如果你見唔到司機,咁司機都幾乎唔會望到你」.


text:
事源係Facebook睇到鞍山探索館出左兩款新的扭蛋,本來想自己上去,拖左好幾日,襯星期日好天,天氣開始轉涼,帶埋兩個女上去,食完午飯就出發,其實可以坐車上去,不過就唔啱時間,唯有從錦英苑出發行上去,星期日,沿途都好多人行,細女嗌攰就抱下佢,去到燒烤場,雖然燒烤場封左,但隔離的遊樂場就無封,好多一家大細係度玩,俾兩個女玩一陣又再出發去探索館.
唔係好記得路程,由燒烤場再入原來俾想像中遠,自己行就還好,但帶住兩個女就唔同,佢地成日問幾時到,終於到了,其實位置就係村巴的總站,過橋再行樓梯就到,佢地突然好生猛咁帶頭行樓梯上.
上到去大家都攰,有枱有櫈就緊係除低口罩食野飲野,中途再去抽扭蛋,頂佢丫,我抽六次六次都係黃色頭盔,最後都可以換4個,算係儲齊一套,不過俾兩個女當玩具玩,返屋企我就收埋佢.之後仲買左D餐具紀念品.
去埋廁所,就預啱時間走人,下午四點三十分有班車,點知脫班,要搭五點果班,條隊排到好長,又要預留俾村民員工搭,數人頭,去到我地前面FULL晒,唉,如兩個女所願,行返出去燒烤場,飲飽食醉都行得幾快,係遊樂場俾佢地玩一陣就閃,因為總係有D人唔帶口罩,之後就係落山路,雖然唔係幾洗用力,但兩個女又開始嗌攰.因為宅左係屋企成半年,又唔洗上體育堂,間唔中先去下行山,嬌生慣養(我自己都係),最後去到錦英苑再搭小巴落新港城食飯.


text:
「零售」
雖然話香港嘅零售市道一直下滑,好多地方都見到有空舖,但係啲租金始終好昂貴.而家香港大部份嘅商場甚至乎地鋪都係大公司同連鎖店為主.基本上你去邊一區啲嘢都係差唔多.唯一可以搵到一啲比較香港本土有特色嘅嘢就要去到一啲比較遠同比較舊嘅區先至有.問題當然係啲小店根本俾唔起租金,就算俾得起其實都只係白做.每當啲小店一出名,啲業主就係咁加價,趕盡殺絕!
「小店」
每次見到一啲香港特色嘅小店執笠都覺得好可惜.好多時原因都係租金問題而要結業.而嚟啲小店其實好多都記載咗香港人嘅歷史同回憶.雖然你可以話因為時代變遷,啲小店應該被淘汰,但係當失去咗嘅時候先感到可惜,其實已經太遲.好多啲小店都係小本經營,其實大家都係搵兩餐.只不過啲業主真係好鬼無量,淨係識得加租.所以我哋應該撐小店,等佢哋可以繼續保留香港嘅本土文化.
「支持」
好多時去行街真係行到悶悶地,因為真係邊度都一樣.想食啲特別嘢,搵一啲特別嘅鋪頭真係要捐窿捐罅先至搵到.最簡單有時想食碗粥,依家真係唔知可以邊度可以搵到間好食嘅粥鋪.如果你問我,我真係鍾意行啲舊區,因為真係有人情味啲.唔似得去啲大型商場,邊度會同你建立感情,真係講多句都費事!所以我鍾意行街市多過去超級市場就係因為人情味.


text:
金手指 : 一注獨贏合和公路
蘋果日報 (財經要聞B09, 2012.10.16)
早排民企風暴,股民睇好多高息,低PE股嘅感覺,有如孫柏文落盧押道睇靚女一樣,越靚越有機會係男人,即貨不對辦,係假嘢.
所以今日我叫大家一注獨贏買合和公路基建(737).合和系屬老牌香港藍籌,盤數信得過,業務仲要因係營運公路非常清晰.兼歷史派8厘息,睇落非常吸引,QE3下,有肯定派息,唔會走路就有人追追追.
唔信共產黨滅亡
當然,市場唔係傻,咁高息係因為有憂慮.擔心啲乜?就係派息減少.係,佢哋嘅客,即行走嘅車輛數目,年年都升,不過可收嘅路費就可能會減少,淨係之前話黃金周要免路費(假設流量唔增加)都令來年收入減3%.又因啲公路喺廣東省,省政府早前減重型汽車收費(假設流量唔增加)又令收入減百分之十幾.市場就係驚政策變.
合和公路就係靠BOT,即興建完,營運數十年,之後轉移畀政府嘅政策.呢個政策好嘅地方就係大幅減低貪污嘅可能,同確保基建項目唔係經濟上非理性咁亂起.
當今祖國,最高調嘅貪污後遺症就係基建,例如高鐵出事或公路倒塌.民怨已到沸點.試想港島到九龍得一條隧道,而隧道因豆腐渣工程,塌陷而要停用,港府勢必倒台.講畀大家知,共產黨面對嘅政策選擇亦一樣.繼續想為自己締造貪污機會,諗住老婆,小朋友已離國,最終喺問題十年八載後令共產黨政權受壓,係有太子嘅十八大後新一批國家領導想見到嘅終結咩?
想監工有力嘅私人企業繼續參與?就要錫住啲私人企業,唔可以恰佢,即唔可以再亂改合約裏嘅利益保證.即係買合和公路,就係你信共產黨員想黨能繼續執政,唔想政權滅亡.我就信,兼想袋起碼6厘股息,仲要如果股息不變,但股息率跌到3厘,股價就要由現價4.21元升一倍,升穿8蚊.所以一注獨贏合和公路!
孫柏文
獨立股評人


text:
好多同學讀System of Linear Equations呢課,都會好似之前啲topic咁當係一課全新嘅嘢咁學,忽略咗呢課嘅真身,其實只係中二嘅解聯立方程進化版!變相浪費極多時間死記做法,兼且唔明背後原理,只要狡猾嘅考評局轉少少問法,就足以令你只能夠坐左喺度對住條題目發呆,痛失~10%分數!
咁樣會非常大鑊,因為System of Linear Equations係兵家必爭之地!對aim任何分數嘅考生嚟講,其他題目失左嘅分,都係靠呢度收復失地,因此,點樣令Careless Mistakes減至最少,亦係你必須要正視嘅內容!
喺呢一期課堂,我會用淺白易明嘅講解,令你徹頭徹尾明白曬System of Linear Equations嘅原理,仲會教埋你用Program預先答案,令你攞齊分不特止,仲要做到就算以後唔再溫書,都依然記得點做!只要你照跟,就題題都做到!甚至乎連(b)/(c) part嘅追加題,都逐步教曬你點拆,同埋有咩常見伏位!
呢套課程會由你已有嘅知識開始,用 DSE 實戰角度幫你 K.O. 所有你搞唔掂嘅 Concepts,Skills,題目,一站式解決晒你嘅煩惱. 掌握我嘅「Cal 機搶分技能」,「常用考試外掛」,你就可以喺考試達致「零失手」,穩 4 望 Lv 5+ !


text:
「奧運」
四年一次嘅奧運會,原本係今年七月二十四日係日本東京舉行.當然係武漢肺炎嘅影響之下,大部分國家都已經開始封城封國,咁就算堅持去搞都無用.點解好多國家都想舉辦奧運?當然最大嘅目的就係推動當地經濟,如果唔係投放咁多資源去搞奧運為啲乜?不過係咁多年嚟,除咗因為世界大戰奧運要取消之外,或者今年嘅奧運會將會係另一次.相信就算唔取消都應該會延期!
「東京」
究竟今次東京奧運會係延期定係取消?當然依家疫情已經全球大暴發,應該無人會去參加或者去睇比賽,如果真係堅持去舉行嘅話,其實亦都達唔到預期嘅效果.所以其實應該並無選擇,要將今年嘅奧運延期.如果取消嘅話,日本將會損失慘重,所以應該唔會發生.咁究竟再下一次嘅奧運會仲係唔係四年一次呢?究竟今次嘅疫情幾時先至會完呢?無論係點大家加油!
「點算」
無論今年有無奧運都好,最緊要嘅係大家都可以健健康康.經濟損失都係其次,當然日本好想因為今次嘅奧運可以帶動經濟.只係無人預料到準備咗四年嘅奧運,竟然會遇到武漢肺炎.當然而家仲未有任何嘅方案,但係相信奧委會應該會將東京奧運延期.無人可以承擔一個咁大嘅責任,將全世界嘅運動員嘅健康作賭注,而日本亦都唔會答應就咁取消,因為影響會十分之大.


text:
成日都聽到人講參加啲咩咩咩 Coding Bootcamp…
“幾個月就可以學得識 Coding,整到一個 APP 出嚟,甚至可以轉行做個 IT 大神,月入60 ~ 70K?”
到底係唔係真係咁堅?咁係唔係應該走去讀下呢?
但其實喺香港,就有好多種途徑去學習編程或者其他 IT 知識,例如上網自學, Online Course,又或者係修讀一個 Computer Science Degree 嘅課程,咁點解要選擇去讀 Coding Bootcamp 呢?我會認為有以下幾個原因:
1. 比自學更好
雖然宜家有好多線上,線下嘅資源提供比大家去自學 coding,但 coding 並唔係一件簡單嘅事,面對住龐大嘅信息,自學嘅你會好容易不知所措,困惑,甚至係沮喪.當你卡住喺某一個位,又或者完全無辦法理解某個概念嘅時候,並唔會有其他人去幫助你.相反,喺 Bootcamp 呢個沉浸式環境入面,唔單只會有導師全程喺身邊指導你,有任何疑問可以即刻提出,仲會有其他同學一齊,互相勉勵同幫助.正所謂「多個人,多個腦」,遇到任何問題都唔怕啦.
2. 學習得更快更實際
同普遍需要為期 4 年嘅 Computer Science Degree 課程比較,Coding Bootcamp 只需要當中 1/12 嘅時間,約 3 至 4 個月,就能夠助你達到一個專業嘅水準,可以投身 IT 行業.Bootcamp 之所以能夠喺一個咁短嘅時間內培訓出專業嘅 IT 人才,係因為當中嘅課程大綱經過精心設計,剔除咗一啲不必要或者同職場唔太相關嘅內容,學生只係需要學習一啲較重要同貼合市場需求嘅技術同知識,從而加快咗學習嘅速度.
3. 可以學習團隊合作
相信大部份想學習 Coding 嘅人,都希望最終可以成為一位 Software Engineer 或者從事類似嘅工作,但無任何 Software 喺由一個人去編寫同研發,全部都需要通過團隊嘅合作,係共同努力嘅成果.所以團隊合作係 IT 從業員需要磨練嘅能力,而 Coding Bootcamp 正正可以培訓你嘅團隊合作能力.喺 Bootcamp 入面,你將會同其他人一齊學習,一齊合力完成 project.通過同來自唔同背景嘅人一齊學習同合作,你能夠將你嘅思維擴展到唔同嘅角度,從而激發你嘅創造力.
4. 建立職場機遇
喺 Bootcamp 入面,你會遇到好多來自唔同背景嘅人,呢啲人可能係你未來嘅同事,客戶,又或者係僱主,所建立嘅人際網絡,對你將來事業上嘅影響可能會係你意想不到的.有一啲 Coding Bootcamp 更加提供職業配對計劃,協助學生喺畢業後尋找合適嘅工作機會.
咁到底 Coding Bootcamp 值唔值得去讀呢?
其實呢個問題並無一個絕對嘅答案,好睇你自己本身嘅心態同狀況.我會建議你從以下幾個方面去考慮,到底自己值唔值得,又或者係應唔應該去報讀一個 Coding Bootcamp:
1. 自身能力&性格
自學同參加 Bootcamp 最大嘅分別就在於兩者嘅學習模式唔同,選擇之前要考處唔同嘅因素,例如自身能力同性格等.自學需要極強嘅學習能力同毅力, 雖然宜家有好多開放資料同學習材料供大家自學,但如果你本身嘅學習能力較弱,完全無辦法理解當中嘅內容,又或者一遇到難題就好易放棄嘅,咁可能你未必適合自學.當然啦,如果你自問係一個學習能力強,又十分有毅力嘅人,自學不失為一個良策.
2. 目的
喺選擇從咩途徑學習 coding 之前,先諗清楚你嘅目的係咩.如果係為興趣或想自我提升,無論自學定參加 Bootcamp,甚至修讀 CS Degree 都無所謂.但若果你係希望藉此入行或轉行做 IT 嘅話,我會建議你選擇一個喺專業內平上有保證嘅學習途徑.雖然做 IT 睇重嘅並唔係學位證明或專業資格,而係睇你識幾多種 programming language 同有幾熟悉某種 programming language,不過你好難去確保你自學到嘅知識同技術係正確無誤或者係會適用於職埸上.
相反, Coding Bootcamp 嘅課程內容係經過精心設計,而導師通常都會係一位 Coder / Programmer,擁有豐富嘅從業經驗,所教授嘅內容都係最新,同行業當前嘅狀態密切相關,所學到嘅都會係當前 IT 行業最適用同最渴求嘅技術,係專業方面會有所保證.
3. 經濟能力&風險承擔能力
讀 Bootcamp 嘅費用,加上學習過程嘅日常支出,對於生活喺香港呢個高消費地區嚟講,計計埋埋都並唔係一個小數目,所以係報讀之前,你先要考慮自己嘅經濟能力.雖然 Bootcamp 只需要 3 至 4 個月嘅時間,但卻係一個 Full-time 嘅課程,意味住呢段時間嘅你可能係無收入,更要不斷支付日常嘅開支.而畢業之後,搵工所需嘅時間可能比你預期中嘅更耐,亦都有可能無辦法於短時間內成功入行,呢啲都將會係你需要承擔嘅風險.
如果你係嗰種「手停口停」,一唔返工就生活唔到,急住搵工轉行嘅人,Coding Bootcamp 可能未必太適合你.不過有啲 Coding Bootcamp 會提供職業支援嘅服務,會為畢業生尋找合適嘅工作機會.例如 Venturenix LAB 嘅 Bootcamp 畢業生,佢哋 100% 成功於畢業後一個月內搵到工作,唔需要擔心幾個月都搵唔到工.[相關文章:讀完 IT Coding Bootcamp 一定搵到工?] 此外,Venturenix LAB 更提供獎學金計劃同分期付款計劃,幫助分擔學生嘅經濟壓力.
既然讀 Coding Bootcamp 可能會面對咁多風險同不穩定因素,點解仲會有咁多人照樣選擇讀 Coding Bootcamp?
原因非常簡單:
如果你曾經試過自學 Coding,或許你曾經歷過學到一半,就唔知道下一步要點做,又或者卡住喺某啲自己難以理解嘅知識點上,而嗰一刻就會出現自我懷疑,想半途而廢嘅念頭.但咁樣並唔代表你唔適合學 Coding,只係證明你並唔適合自學,並且需要有人帶領住你一齊學.Coding Bootcamp 提供一個沉浸式嘅學習環境,配合精心設計嘅課程內容,加上專業嘅導師一路從旁指導,學習 Coding 嘅成功率遠高於自學.
Coding Bootcamp 所學到嘅大多數都係較實用,並貼合市場需求嘅技術同知識,喺搵工方面會更勝一籌.加上有啲 Coding Bootcamp 會提供職業支援服務,會幫畢業生尋找合適嘅工作機會.就好似 Venturenix LAB 咁,擁有龐大嘅網絡同大量合作伙伴,可以推薦畢業生到唔同嘅企業擔任 IT 嘅職務,為畢業生配對合適嘅工作崗位,所以暫時 Venturenix LAB 嘅畢業生係 100% 成功轉行做 IT.
雖然 Bootcamp 嘅費用唔便宜,但學習過程一定比自學更愉快同更高效,而自學雖然平啲,但學習過程痛苦,學習成功無保障.Coding Bootcamp 擁有經歷豐富嘅導師,以及經過精心設計嘅課程內容,比起自己一個盲摸摸,孤身奮鬥更好.成功畢業後更會獲得證書,搵工嗰陣,獲得 interview 嘅機會都大啲啦.
Coding Bootcamp (密集式編程課程) 係一個短期嘅 Full-time 編程培訓課程,通當為期 3 至 4 個月.課程嘅設計針對一啲無任何經驗嘅學生,幫助佢哋由零開始,喺短時間內有效率地學習同編程相關嘅知識,掌握市場上最熱門嘅技術,為入行做好準備. 正所謂「條條大路通邏馬」,自學定係報讀 Bootcamp 都可以踏上 Programmer 之路,但要知道嘅係,並唔係所有人都適合自學,所以要好好考慮清晰自己到底適合邊種學習模式 [相關文章:在香港進修全日制 Full-Time IT Coding Bootcamp 前必須知的 6 件事].如果你唔太清楚自已適唔適合讀 Bootcamp,可以隨時聯絡我哋,我哋好樂意為你提供專業意見.


text:
「父母」
近日大家都係度討論個本「寫真集」,而我真係好唔明家陣啲父母諗乜!首先聲明我未睇過亦唔想睇啲相,所以唔好轉發畀我!唔該!其實影乜嘢相無人會理,但係去到出「寫真集」呢個位,仲要用嚟賺錢就真係好過份!點解可以俾個攝影師咁樣去影自己個女,唔通自己唔知乜嘢係啱乜嘢係錯?好,就當你無知影咗,但係點解可以俾出版社拎去出書?唔該用下個腦啦,係佢哋眼中究竟個女係啲乜?
「變態」
其實我完全無留意同關注今次嘅「寫真集風雲」,因為忙到癲咗同有大把嘢要處理,真係連睇社交媒體嘅時間都無.本來唔知發生乜嘢事亦唔想知詳情,就係個個係度講所以大約知道少少.當然我無睇過啲相,應該話一啲興趣都無,淨係知道件事嘅家長同攝影師都係不知所謂.講真為人父母,唔係咁腦殘呀?個攝影師影相影到咁,算吧啦,我未見過影相影到你咁樣!點都好大家唔該唔好再轉發放啲相啦!
「網民」
除咗個小朋友個父母之外,我亦都唔係好明啲香港人!係唔係唔睇過啲相唔心息呢?係唔係睇完有金執?將啲相係咁轉發有乜意思?如果你係覺得嚟件事係好平常,咁唔好意思,得罪啦!因為你係咁轉發,令更多人有機會接觸到啲相!如過你覺得要關注事件,或者你覺得應該譴責嗰兩個父母同個攝影師,冇問題!但係有必要轉發相片嗎?就算打咗格仔都係一樣!此風不可長,人哋無腦唔代表你無.要譴責,文字已經足夠!


text:
《E3 2018 一場娛樂性超越遊戲嘅Show》
文:Dixon
E3 2018終於曲終人散.經過連日嚟嘅展覽報道,相信各位Gamer朋友,對於自己關心嘅遊戲同廠商,都有一定程度嘅收穫.不過既然E3稱得上係一場Show,咁佢嘅娛樂性部份又點止Gameplay片段,又或者係製作人訪問呢?當大部份人都集中追緊新Game消息嗰陣,唔知你又有冇留意到各個遊戲廠商喺呢場一年一度嘅大Show入面嘅表現呢?
Switch XBox PS4三分天下藏暗湧
任天堂Switch嘅出現,令原本兩雄割據嘅局面再次成為三分天下.可惜今年任天堂Labo嘅失敗,令原本氣勢如虹嘅Switch,遭受到自推出以來最嚴重嘅一次挫折.我個人原本認為E3會係任天堂翻身洗底嘅大好時機,可惜今年任天堂响E3 42分鐘嘅Show Time當中,竟然用咗24分鐘去介紹《任天堂明星大亂鬥特別版》一隻遊戲!而剩餘嘅時間入面,亦唔見有咩特別大作值得令人驚喜.呢個舉動除咗係白白浪費咗一個大好時機,同時亦令任天堂暴露咗唔夠獨家大作嘅問題.
若果話任天堂今年喺E3嘅表現令人惋惜,咁Microsoft今年E3嘅表現亦實在令人無言.Microsoft喺展覽嘅Show Time中展示咗一堆新遊戲,無奈獨家遊戲方面就只得《Forza Horizon 4》一隻賽車game比較搶眼,其餘遊戲例如《Halo》,《Gears of War》儘管一如既往有出色表現,但始終唔係一隻「值得為呢隻Game而考慮買部機」嘅獨家遊戲.相比之下,反而Show Time後段介紹嘅獨立遊戲作品,例如《Planet Alpha》,更加令我感到驚喜.
至於Sony PS4,喺獨家遊戲方面,PS4今年絕對係大贏家.兩款獨家遊戲《蜘蛛俠》同《The Last of Us 2》早喺舊年已經種下咗玩家嘅寄望.今年E3一出Gameplay影片,馬上贏盡觀眾掌聲喝彩.而新遊戲《Ghost of Tsushima》亦有精湛表現,現場氣氛可以話係三大廠商中最好嘅一個.不過,正正係因為氣氛咁好,Sony竟然响Show Time中途嗌半場休息,並且要求全體觀眾同媒體移師去另一個場館繼續下半部份展覽…… 大佬,你當而家睇TVB咩!「廣告番嚟,我哋去2號廠睇吓嗰邊嘅節目……」一句轉場,現場人士要用腳行,啲嘢要重新set位㗎!呢個從未發生過嘅舉動,令在場人士,包括媒體,都感到莫名其妙.更大鑊嘅係,換咗場地之後嘅第一個節目,竟然係現場演奏遊戲音樂…… 原本難得累積好嘅現場氣氛被呢次奇怪嘅搬兜事件徹底打亂,阻礙咗整體節目嘅流暢度,實在令人有畫蛇添足嘅感覺.
Bethesda懂得玩家心思 成就最佳表現
除咗家用機嘅戰場之外,玩家最關心嘅當然係各大遊戲廠商喺E3當中嘅表現啦!個人嚟講,我覺得今年表現最出色嘅都算係Bethesda.呢間遊戲公司出咗名把口密實,從來出Game都係要人等到頸都長埋,先俾少少嘢你頂吓癮.今次佢就先以Online Game Co-Op玩法嘅Fallout作品《Fallout 76》打頭陣.覺得《Fallout 76》唔係單機版正傳續作咩?接下來再介紹《Doom Eternal》同《Rage 2》兩款正規續作,再介紹一啲比較二線嘅遊戲.當觀眾開始睇到咁上下,估計應該到戲肉嘅時候,Bethesda就俾個驚喜大家,宣佈全新科幻RPG系列《Starfield》登場.再趁觀眾滿足咗之後,臨完場學Steve Jobs嚟個 “Oh, by the way”,同觀眾講「《上古卷軸6》嚟啦,去片!」Bethesda今年喺E3嘅Show Time,無論節目嘅鋪排,抑或內容,都完全超越咗玩家預期,充分表現呢間遊戲公司對顧客嘅重視同了解程度.
面係人哋俾,架係自己丟
作為一場大Show,有「蝦碌」(出糗)場面係在所難免.無奈有啲尷尬位置卻並非一時過失咁簡單.正如上面講到,Bethesda對玩家嘅了解同重視令呢間公司響今年E3贏盡掌聲.另一邊廂,有啲遊戲公司就唔夠了解玩家,同時亦高估咗自己,令公司醜態畢露.例如年年都《Just Dance》嘅Ubisoft今年照舊都係載歌載舞, 仲特意搵人著咗套熊貓公仔服裝由場外跳到入會場舞台. 呃,Ubisoft,你都識叫隻Game做 《Just Dance 2019》啦,第一隻《Just Dance》到呢一代都已經十年啦…… 跳舞跳足十年,年年都係差不多嘅表演,呢度係E3,你唔係搞錯咗以為係《歡樂滿東華》呀嘛……
Ubisoft雖然年年跳舞冇新意,但都總算叫有隻《刺客信條:奧德賽》睇吓.相比之下, EA就更加係今年E3嘅尷尬之王! 無論係佢哋大聲宣佈新遊戲《Anthem》嘅賣點係唔使玩家課金,冇片睇齋講《Star War Jedi: Fallen Order》有得揸光劍好Amazing,抑或係興奮尖叫年年都出,年年都買剩嘅《FIFA 2019》九月上市…… EA種種令人「O嘴」嘅表現,再次證明咗呢間遊戲公司對玩家真係零了解兼且極不尊重.為咗追電競潮流,EA甚至刻意响介紹《Madden 2019》呢款美式足球遊戲嘅時候,安排一位名不經傳嘅Madden電競冠軍,孭住條Oversize嘅金腰帶,棟响台上同大家講佢由唔識玩到攞到呢款遊戲電競冠軍嘅血淚史…… 由畫面所見,大部份現場觀眾對呢位冠軍嘅認識,同香港街邊求其搵個人嚟問一樣.大家都係一副莫名其妙「你做乜訪問佢」咁嘅表情望住舞台,甚至係開始做自己嘢. 覺得尷尬嗎?EA完全冇留意到現場氣氛已經死晒,台上嘅冠軍繼續以佢懶有態度(其實係有少少囂張令人反感)嘅口吻,同個搞極都搞唔起氣氛嘅主持對答.我真係好好奇,EA搞呢個環節究竟係想表達咩?係想話俾觀眾知玩《Madden》都可以好似LOL電競冠軍咁威?還是想話俾觀眾知,冠軍是如何毀掉的?
E3不再係業界嘅競技場
其實過去十幾年,業界不斷都有聲音指遊戲開發團隊為咗喺E3上攞到好成績而疲於奔命.AAA級遊戲大作嘅開發往往係以User Experience嘅完成度去衡量,假若開發出來嘅部份未如理想,砍掉重做亦係常有嘅事.所以要咁啱夾到正E3嘅展期,去完成可以令玩家滿意同值得期待嘅內容,實在係一個非常巨大嘅壓力.正正係因為咁,Blizzard,Square Enix呢啲遊戲公司,近年都選擇咗與其逼死自己條Team要喺E3揭曉自己大作消息,倒不如等作品真係準備好,再喺冇競爭對手搶媒體注意嘅獨立遊戲發佈會中公佈消息.估計亦都係呢個原因,今年Square Enix喺E3發佈會當中對《Final Fantasy 7》隻字不提,甚至齋播已經曝光嘅片段,不惜令玩家公開喺網上大罵,都唔肯透露半句進一步消息.(又或者因為啲嘢真係唔見得人……)身為觀眾同玩家,你會希望每年熱熱鬧鬧一場show,定係寧願分散全年,各個廠商各自各精彩?


text:
無論有冇宗教信仰,每年既聖誕節都會令香港人被呢個節日氣氛所感染,大部分人都會大破慳囊,就算唔洗錢買聖誕禮物,都會出街食下飯,睇下燈飾,湊下熱鬧咁,總之消費意欲同農曆新年不相伯仲,甚至有過之而無不及.
今年既聖誕月,我地一班 Pekkle fans 可以話係大豐收,差不多每個星期都有新貨推出,係呢個普天同慶既聖誕節情緒影響下,更加刺激到消費,就連我呢個孤寒鬼都忍唔到手係咁買... 當發現屋企越黎越多 Pekkle products,多到已經再冇空間可以收埋既時候,先 "驚覺" 自己已買到有少少失左控.... 不過無計啦!鬼叫自己咁鍾意 Pekkle 咩?況且 "餓" 左 Pekkle 咁多年,難得出番 d 新貨,如果唔撐場既話,又點對得住 Pekkle 呀?
今個星期新貨一覽...
第一樣:梗係要講我最期待既多功能電話繩啦!可能就係期望太高,所以當睇到實物時真係有 d 失望... 其實呢個 Pekkle 水手造型我覺得係唔錯嫁,而且條多功能頸繩都好實用,可惜無論係印刷上同質料上,個質素都強差人意囉!令到原本我想買兩條既唸法都打消左,只係買左一條用黎儲...
成個組合,我覺得只有個用黎收藏電線既公仔頭比較做得好,其餘既組件都令我覺得有少少粗製濫造既感覺,車工同印刷方面,真係有 d 老翻 feel....
可能係質地問題,所以 Pekkle 公仔係印得有少少化開 / 濛左既感覺囉...
第二樣:細袋仔.唔睇阿 Vi 既 blog,根本都唔知會出呢個袋仔,初初聽其他 blog 友形容,以為可以放到飯盒既 size,原來只係好細個,連上面講果條電話繩個盒都仲大過呢個袋!不過我又幾鍾意個 pattern 喎,雖然同之前出果個水樽既 pattern 一樣,但係個顏色同構圖我覺得好 match,好靚囉!再加上呢個袋仔又有個 "魔術貼",可以學其他 Pekkle fans 所講,平時 lunch 拎出街食飯都係一個唔錯既用途,所以結果係買左兩個...
因為去買野之前未 check 阿 Vi 既 blog,所以根本都唔知已經出左下列兩種新貨,所以去到見到時都有 d 意外驚喜嫁!!
梳連鏡,太細把唔岩用,所以只係買左一把當支持 Pekkle...
而另外一樣就係浴室用品,好開心終於都可以擁有浸浴 look 既 Pekkle product 喇!
今年應該仲有一款音樂公仔未出,唔知趕唔趕得切係 Christmas 前出呢?大家記住儲定多 d 彈藥,多 d 黎密 d 手,齊心掃貨撐 Pekkle 呀!


text:
平時都唔會有太多半夜會,就算有都係開 30mins 左右,但係今日個會開咗成兩個半鐘,由零晨 3:00 去到 5:30.搞到我只係瞓得 2 個鐘又要起身,因為 8:00am 又有會,真係攞命.好彩今日唔係去 London,實搞到行程時間 delay 晒. 11:00am 開完會,拿拿臨換衫出發.今日會早啲食 lunch,朋友又話上次見我哋飲茶平過蘇格蘭,當然又要帶佢去飲下茶啦.而且呢度飲茶嘅點心,炒粉麪飯都幾得,價錢比起 noodle house 就貴啲啦.
由屋企去酒樓都只係 15 mins 車程,坐低就叫嘢食.唔好幻想呢度仲有阿姐阿叔推住架車仔賣點心,全部都係點心紙,炒粉麪就要同伙計落單.今日接近午市,都見到好多人嚟食,當然大部份都係華人啦,不過鬼佬都多,好多鬼佬都識揸筷子,amazing~~~ 唔知係咪中式嘢,班小朋友都食得唔多就話飽,大人就不知食得幾開心.一班朋友食飯飲茶,喺香港根本就係平常事,反而嚟到英國就變得好珍貴.大家傾埋啲兩地生活習慣有乜唔同,天氣,餐廳種類,真係乜都傾一大餐.
英國好大,大部份都係陸地,要去見海嘅話,最近都要去 Brighton. 原來 Brighton 好出名,好多旅客或者本地人一放假就會去.原因就係因為呢度有海,有沙灘嘛.英國嘅鬼佬好鍾意曬太陽,因為大家都知英國天氣麻麻,長期天陰陰咁.相傳英國見到出太陽而開遮嘅人,一定唔會係英國人.上網睇過,原來 Brighton 除咗係旅遊勝地之外,都係退休勝地.怪唔之得我一踏入 Brighton,就話呢度幾好喎,感覺好舒服.跟手上網 check 埋樓價,嘩~ 嘩~ 嘩~ 我出返去先,畀心機努力工作.
由酒樓去 Brighton 大約一個鐘頭左右車程.其實無乜 idea 去呢度做乜,純粹話好耐無見過海,所以就搵咗呢度.求其 google map 搵咗個海灘沿岸街邊錶位泊低咗. 一落車,頂,有無咁大風呀,吹到人都癲. 話晒呢度係旅遊勝地,點會免費泊車.呢度泊車唔似得香港咁有個咪錶喺停車位後面,呢度啲咪錶通常都唔知喺邊,你要去搵下附近有無咪錶.今次呢個咪錶居然喺對面馬路,相隔咗架車大約一百米左右.呢度泊車可以用 App 或者去呢啲咪錶入錢拎飛仔,無錯,拎飛仔泊車,你要將飛仔放返入去車頭位置畀人見到,如果唔係就當你無畀錢泊車.又估唔到旅遊勝地泊車都咁平,泊 2 個鐘都係 £2.4.
沿途好多舖頭都無開,唔知係咪仲未到夏天,而家嘅海灘好鬼大浪,根本你一跳入海都應該走唔返出嚟.無計啦,撞著未係時候,一場嚟到都去下沙灘玩下石仔,玩下沙.影完一大輪相,真係頂唔住,好大風,一大風就好鬼凍,拿拿臨走返上街繼續行.天氣凍就寧舍覺得快肚餓,見到間 fish & chip 海邊餐廳,睇落唔錯,又可以坐露台位睇海景,就入去試下啦.原本真係想坐露台位,不過真係勁大風,轉返去戶外露天位坐.落單叫嘢食,分別叫咗 fish & chip,Seafood Platter,仲有叫咗杯朱古力,Offshore Pilsner.我去個洗手間啫,班小朋友已經旋風式咁清晒啲嘢食,有冇咁肚餓呀.搞到我哋又要再落 order,啲嘢食一嚟到班友仔又嚟搶食.原來真係好好味喎,怪唔之得佢哋係咁話未食夠,想再食啦!而我最大驚喜係杯 Offshore Pilsner,有啲生果味,但又唔會太搶啤酒味,而且杯酒好濃好滑,我唔係形容緊牛奶喎,真係杯啤酒係咁喎,好特別又好好飲.通常啲旅遊勝地嘅嘢食都好普通,有時甚至乎可以話難食,估唔到呢間出奇地好味.
幾時都話我哋行動力好低,嚟咗兩個幾鐘,我哋都其實無乜嘢做過,係時候努力繼續向前行.Brighton 有個好出名嘅景點,就係倒轉小屋,我哋就以參觀完呢個景點為終站啦!一直行一直行,行咗 20 分鐘左右終於到咗,本身都想入去參觀下,但係要成 £5 一個人,4 條友咪 £20,好貴喎.左諗右諗,最終都係放棄,小朋友又好 enjoy 只係拍下照,去沙灘繼續拋石仔.其實一場嚟到,做遊客嘅話,呢 £20 係咪應該要畀呢?另外話樣嘢大家知,呢度啲公共洗手間係有開放時間,最好大家六點前就去一次,如果唔係你就要搵餐廳或者商場借洗手間啦.仲有一樣嘢,當我哋離開餐廳時已經差唔多 2 個鐘,又係時候要入錶,咁大風又咁遠,無理由行返去入錶㗎嘛.當我用 App 畀錢時,發現點解泊一個鐘要畀成 £4.4 嘅?會唔會係放工時間特別啲?行返去入,又再行去景點,分分鐘用我半個鐘時間,都係畀 £4.4 算啦!返到屋企愈諗愈唔妥,上網搵下資料,見到原來呢區泊車係分夏令同冬令時間.當然夏令會貴啦,因為多遊客嘛.冬令就係 £1.2 一個鐘.原來係個咪錶未改時間,App 就已經用咗夏令時間,真係長知識,泊車都有分夏令冬令.
其實都未完全發掘 Brighton 其他地方有乜咁吸引,可能要再嚟多次,睇下呢個 Town 有無咁特別可以吸引到咁多人退休嚟呢度定居.
晚餐就帶咗朋友去屋企附近間 Pizza 餐廳食,佢哋都食到 “大樹舞子”.餐廳老闆仲送多咗個 nutella pizza 畀小朋友添.自己一家人平時都只係食 2 個 pizza,今次有埋朋友一家,可以試埋一直以嚟想試嘅 Sofra Grill,真係幾好味喎.
封面圖片取材自 https://www.visitbritain.com/fr/fr/conseils-pour-un-week-end-pas-cher-brighton


text:
人氣王姜濤昨日推出新歌《Dear My Friend,》,獻給今年3月猝逝的摯友阿Kin(花名中鋒),MV一出令不少姜糖爆喊,超級催淚!今日姜B親自拆解MV密碼,他坦言希望藉著歌曲,為已故摯友獻上最後的一封信:「《Dear My Friend,》係為咗紀念一位離開咗嘅朋友,歌名亦都係我諗嘅,好想話畀大家知,呢首歌係專屬於佢;希望大家聽歌嘅同時,可以望下身邊嗰位最親近嘅人,好好珍惜佢哋.」
雙林打造新歌
故人玉樹長埋, 作為好友的姜濤雖然有意以歌悼念,卻坦誠起初一度採取「拖字闕」:「可能唔想面對朋友已經離去嘅事實,所以當初喺揀曲方面拖咗好耐,而且喺一時三刻亦好難搵到一首好稱心嘅歌,最後聽到林奕匡寫嘅呢隻歌,一聽就有命中注定嘅感覺;至於填詞方面,因為林若寧老師係一位好擅長描寫故事嘅作詞人,所以我同監製Edward講,方唔方便搵林老師聽下我呢個故仔,睇下佢有乜感覺,然後就促成呢件事.」
日前姜濤為《Dear My Friend,》拍攝MV,特地走訪機場,籃球場,表演場館等多個拍攝地點,當中最令他難忘的場景,絕對是靈堂一幕,自認哭點高的他亦不禁眼角失守,淚灑當場:「導演希望我寫一封信畀呢位朋友,然後喺靈堂讀出嚟,但係我寫唔出,因為我有太多說話想講,所以我建議乜都唔寫,由得我自言自語.因為呢段時間好忙,我想藉著呢個機會,同佢好好傾偈,所以封信只係道具,其實喺MV入面我都係同佢分享我嘅近況,佢屋企人嘅近況,講講下就喊咗出嚟;另外因為製作組預備咗一副假棺材,完咗嗰場戲之後,我都一直望住個棺材係咁喊.」
重現好友造型
姜B和阿Kin因籃球結緣,為紀念識於微時的珍貴友情,導演特地加入不少籃球元素,姜濤亦親自拆解多組神秘密碼:「因為我呢位朋友係做飛機維修師,所以我哋突登喺機場隔離拍攝奔跑場面,起初仲想拍埋飛機起飛,寓意佢嘅離開,可惜最後因為落雨拍唔到.」提到MV後段以卡通形式呈現好友,營造二人在籃球場對望的畫面,姜濤坦言:「真係根據佢嘅衣著打扮嚟塑造,對我嚟講感觸好大,雖然我唔知佢依家係以乜嘢形式存在,但係我希望佢可以喺呢個MV出現,我相信當下我係同佢對視,亦都希望佢睇完之後可以安息.」


text:
表演藝術
演藝,或者叫表演藝術,係藝術嘅表現形式,可以由話劇,音樂,舞蹈,歌劇,音樂劇,魔術,雜技,Cosplay等形式表現出嚟.通常用兩種方式演繹,一種係唔出聲,凈係用肢體動作表達要表演嘅故仔;另一種係加埋說話,唱歌,笑話或者詩詞喺表演裏頭.
表演藝術同視覺藝術唔同,視覺藝術係指本質上用作品來呈現藝術,而作品係將視覺目的當成創作重點,例如繪畫,攝影,版畫同電影等,有關三維立體空間物件嘅作品,例如雕塑同建築就叫造型藝術.而表演藝術係用表演嘅人嚟呈現藝術.呢個係表演藝術嘅特點,表演嘅人有演員,舞蹈員,音樂家,歌手,魔術師等.表演藝術亦都要同其他相關領域嘅工作者合作,例如曲詞創作者,劇場技術,編劇等.
表演藝術入邊有一種稱為行為藝術嘅項目,佢強調行為藝術者同觀眾交流.
歷史改
西方表演藝術改
歐洲嘅表演藝術可以追溯到西元前六世紀嘅希臘古典時代,例如劇作家索福克勒斯等創作嘅希臘悲劇.喺希臘化時代,喜劇亦都開始廣為流傳.之後到咗歐洲黑暗時代,表演藝術局限喺宗教劇,後嚟文藝復興嗰陣強調人文主義思想,喺音樂,舞蹈,歌劇都有好多作品.十八世紀,隨住莫扎特嘅《費加洛嘅婚禮》等喜歌劇,大眾開始接觸歌劇.十九世紀,美國嘅非裔藝術家開始發展爵士樂同藍調.現代舞喺二十世紀初開始受到注意.


text:
24 DECEMBER 2014(SAT)
今個平安夜小小豬變身成為一個小天使,同一班小朋友一齊去報佳音!
一見到小小豬依個可愛天使LOOK,真係忍唔住要同佢影番張相呀~
小小豬一換左件小天使衫之後,真係可愛左好多(又嚟唔知醜媽媽係度讚個仔啦),扮埋個小樂器上手,邊唱邊搖,真係冧C我呀啦~
綵排左一陣,有一個神秘嘉賓嚟同班小朋友玩,就係由其中一位神父扮聖誕老人呀~
小小豬嘅神奇事就由見到聖誕老人開始,因為導師問小朋友有冇問題問聖誕老人.平日小小豬都係比較怕羞,但估唔到佢依一刻識得咁主動地舉行,仲問左個好攪笑問題~
小小豬問嗰個問題就係:我呢....我呢...我其實係好鐘意食飯,咁聖誕老人鐘唔鐘意食飯呀~
同聖誕老人玩左一陣,之後就開始出去聖堂門口報佳音啦~
坦白講,今次小小豬嘅表現真係好...唔乖,頭嗰幾首歌都唔肯企定定嚟歌,到左最後嗰幾首歌先肯乖乖一齊唱.睇見佢周身郁嗰一刻我啲火都真係不停上升,嬲C我呀!
但當我返到屋企回心再想,一向小小豬嘅社交都係比其他小朋友弱,可能開頭嘅周身郁係表示佢嘅不安.不過,到最後幾首歌都可以一齊唱,咁都應該俾返少少鼓勵佢啦!
聖堂每年都有報佳音活動,雖然今年小小豬表現都係幾差,不過出年我都會再為佢報名,同時間依一年我地都會集中訓練一下小小豬,希望明年可以有好嘅表現.
係由邊度跌倒,就要係嗰度起返身,我要對小小豬有信心,我知佢一定係可以做到呀!


text:
功夫
功夫係由打交發展出來嘅運動.功夫同打交唔同之處,就係每一套功夫都好着重搏擊嘅技巧,有一定招式同埋好多技術串連其中,要有攻亦有守,可以見招拆招,呢啲都需要練習先會成功嘅;而打交係完全唔使章法,唔使講技巧,總之你一拳我一腳,打贏打輸就要睇吓邊個夠體力頂得住嘞.
練功夫一定要練基本功,因為功夫講求體力好,馬步穩,起手有勁.作為功夫嘅基礎,基本功係需要經常練習,有咗健全嘅基本功,甚至可以發展出自己嘅一套獨門功夫.
嵩山少林寺被譽為功夫嘅發源地,自古有句說話叫做「天下武功出少林」其實並冇誇張,因為少林主張每種功夫都要由最根本練起,冇根基自然唔會有更高更深嘅武學.佢哋除咗提倡修身之外,修心養性亦都係練武之人要學嘅好重要一環,所謂招由心生,仁者出手留三分,惡者出手不留人,以武救人,或者以武害人,就要睇練武人嘅心性係點囉.
更高層次嘅功夫嚟講,除咗馬步起手之外,好多時重要講求眼明,耳聰,手快,步靈,甚至要以心感招;而功夫重會分好多唔同嘅打法,關於用手腳嘅有拳法,爪法,腿法,重有借助外物嘅好似劍法,刀法,棍法,槍法……等;每套功夫都有佢嘅長處,都有佢剋敵嘅利害,所以功夫呢門學問其實真係好博大精深.
今日練功夫嘅人旨在用嚟強身健體同埋自衞用,絕對唔主張撩事鬥非,門派與門派之間亦唔會再有門戶之見,開心見誠咁論武;而且間唔中重會有國際性嘅武術比賽畀一眾嘅練武人聚首一堂,展演所學嘅武藝.


text:
「蛋撻」
蛋撻係香港地道食物代表之一!香港蛋撻分為酥皮同牛油皮兩款.係一九四零年代,香港高級西餐廳引入蛋撻,一九五零年代開始出現係茶餐廳.初時茶餐廳嘅蛋撻都比較大,一個蛋撻就可以成為一份下午茶餐.不過係一九九零年代開始,兼營包餅嘅茶餐廳逐漸減少,只有舊式嘅茶餐廳先至有自家製嘅蛋撻!大部份茶餐廳都係訂購蛋撻.香港多間蛋撻店馳名中外,旅客嚟到香港必定會嚐下香港嘅蛋撻.
「普查」
相信每個香港人都會食過蛋撻,但係每個人都有自己嘅喜好.識得食嘅就應該係食酥皮蛋撻!但係其實有好多人鍾意食牛油皮,只不過我覺得酥皮要整得好食係比起牛油皮難.點先知係一個好嘅蛋撻?啱啱較早前有一間香港嘅媒體就做咗個全港嘅蛋撻普查!講真真係佩服咗佢哋,因為真係超級認真!不論價錢,蛋撻皮嘅厚度,蛋漿嘅高度,蛋撻嘅重量同大小都將佢數據化咗,真係幾變態!
「數據」
當然對我嚟講數據係最吸引我嘅地方!之前有漫畫嘅數據,而家就係食物嘅數據.如果你問我對邊啲香港食物嘅數據最有興趣,咁就當然係菠蘿油同奶茶啦!因為要搵一個好嘅菠蘿油係好難,而奶茶亦都係一樣!所以如果有個全香港嘅菠蘿油同奶茶嘅普查,其實都幾得意!如果每年都做一次嘅話就更加好,因為可以知道每種食物嘅變化.而我最希望嘅係嚟啲數據可以變成公開數據,等更多嘅人可以用嚟做分析!
資料來源:
香港百撻圖
Also published on Medium.


text:
相信大家都知道滑鼠對於打機有幾重要,但係你又知唔知而家嘅電競滑鼠其實係有光學滑鼠同鐳射滑鼠之分呢?
光學滑鼠
如果你嘅滑鼠底部係會發出紅色光嘅話,咁呢隻就係光學滑鼠.光學滑鼠嘅原理,就係通過滑鼠入面嘅LED發出可見光,再利用滑鼠移動之後產生嘅陰影變化,計算出隻滑鼠嘅方向,距離,速度.但係佢嘅缺點亦都係因為佢嘅LED,呢種滑鼠如果放左上去一啲光滑嘅表面上面用,即係好似金屬,大理石,玻璃嘅表面,個感測準確度就會差好多,所以要連埋滑鼠墊一齊用.
鐳射滑鼠
如果你嘅滑鼠底部係冇發出任何光嘅話,咁呢隻就係鐳射滑鼠.鐳射滑鼠嘅原理,就係用LD (Laser Diode)直接反射表面細節,比起光學滑鼠要計算陰影變化會有更好嘅追蹤能力,亦都因為咁,即使佢放左上光滑嘅表面用,都仲可以有好好嘅感應力.比起光學滑鼠,因為唔一定要配備滑鼠墊使用,所以如果要拎出街用嘅就會比較方便.
電競滑鼠
最後想講吓啲電競滑鼠,佢有啲會係用光學感應,亦有啲係用鐳射感應.不過佢最大嘅特點,就係多數會有側鍵 (Hotkey),少則1粒,多則可能有12粒.Hotkey對於電競選手嘅效率同反應有頗大嘅幫助.除左Hotkey,可調DPI「每英吋點數(Dots Per Inch)」,亦都係電競滑鼠嘅賣點之一.DPI值越高,代表滑鼠游標係螢幕上面移動嘅速度就會越快.DPI值嘅調整要視乎每個人嘅個人喜好,拎CSGO為例,低DPI可以令玩家更容易瞄準敵人嘅頭部,高DPI就可以令玩家更容易投入亂槍掃射嘅情景.
另外電競滑鼠有唔同嘅形狀,適合唔同滑鼠握法嘅人.一般有三種握法:掌握式 (Palm Grip),爪握式 (Claw Grip)同點握式 (Fingertip Grip),咁唔同嘅握法有咩分別同適合用啲咩形狀嘅滑鼠呢?
以上嘅建議只供參考,一切都要依返自己習慣而定.所以喺買一隻新嘅滑鼠之前,記得自己試清楚,揾返隻適合自己形狀,大細,重量嘅滑鼠,同埋都要諗埋你平時點用,打咩類型嘅遊戲,會唔會成日要帶出街,需要幾多粒Hotkey呢啲因素都要好好考慮.希望大家都可以搵到一隻自己啱心水嘅滑鼠啦!
1評論
-
moknohpkzt: November 13, 2020
Muchas gracias. ?Como puedo iniciar sesion?


text:
(區區有步跑)單車屯馬線之跑步遊4
嚟到最後一段嘅單車屯馬線啦!究竟太和至馬鞍山呢一段有咩驚喜?小編而家就帶你哋去睇睇!
第四段:太和火車站-林村河-元州仔公園-吐露港公路-科學園-馬鞍山海濱長廊
(錦和橋)
最後一段由太和火車站開始,雖然話係單車屯馬線,不過呢段建議大家A出口由錦和橋出發,沿林村河向吐露港方向跑,沿河風光比單車徑更靚,又唔驚迷路.林村河近年水質改善不少,隨處可見唔同品種嘅魚類,小編當日就見到 生魚,烏頭,鯽魚等等嘅常見物種.
(林村河)
(吐露港單車徑)
沿着河一路跑就會去到元洲仔公園,呢度開始就係大家都好熟悉嘅吐露港風景,相信大家都應該喺呢度踩過單車㗎啦.不過又有冇試過跑過呢一條咁出名嘅單車徑呢?其實幾年前呢度做咗個改善工程之後,路面闊咗好多,唔使再好似以前咁人車爭路,沿途仲有唔少樹陰,就算夏天都唔使由頭哂到落尾.
(孖橋)
去到孖橋,大家可以選擇向大圍方向跑返入城門河,最後跑返去源禾路體育館完結,又或者越過城門河,向馬鞍山方向,經馬鞍山海濱長廊去到 馬鞍山體育館完結.兩邊嘅距離其實差唔多,不過話明係屯馬線,我哋當然選擇以馬鞍山終結我哋嘅旅程.
(馬鞍山海濱長廊)
後記:呢條單車屯馬線景色相當靚,補給亦足夠,而且會途經好多好值得遊覽嘅地方,例如濕地公園,大生圍,塱原濕地,龍坑等等.不過各位單車朋友就要小心啲,因為某啲路段其實好窄,馬路亦多,而且好多地方都有石壆,一個唔留神佢就會好容易‘鄧’親個pat pat.反而跑步就冇呢個煩惱,而且全程都有行人路,唔需要冒險跑落單車徑,各位跑友們有時間記得去試吓啦!玩開超馬嘅朋友更加可以挑戰一口氣完成呢條超過60公里嘅路線,Run For Good就計劃緊響今年稍後時間以自發,自行補給,和不收任何費用嘅形式,在不違反抗疫措施情況下,號召有興趣嘅跑友們以半程同全程嘅型式一齊去挑戰呢條路線.如果你同埋朋友仔有興趣,可以一齊參加!